text:
热度 1|||
༄༅།།བོད་བཙན་པོའི་སྐབས་ཀྱི་མགར་ཚང་ལ་བཀྱོན་ཕབ་པའི་རྒྱུ་རྐྱེན་ལ་དཔྱད་པ།
ཡོང་ཁུངས། ཀྲུང་གོའི་བོད་ཀྱི་གསར་འགྱུར་དྲ་བ། རྩོམ་པ་པོ། མཐའ་བ་བཀྲ་ཤིས་དོན་འགྲུབ།
འདིར་ཆེད་དུ་གླེང་བར་བྱ་བའི་མགར་ཚང་ཞེས་པ་ནི་སྤུར་རྒྱལ་བཙན་པོའི་དུས་ཀྱི་མགར་སྟོང་བཙན་ཡུལ་བཟུང་ཡབ་སྲས་གཙོ་གྱུར་གྱི་ཁྱིམ་རྒྱུད་ཅིག་ཡིན་ལ། ཁྱིམ་རྒྱུད་དེས་ནི་དུས་རབས་དྲུག་པའི་དུས་འགོ་ཙམ་ནས་བཙན་པོའི་སྲིད་དབང་གི་གར་སྟེགས་སུ་ཚ་ཚ་འུར་འུར་གྱི་བྱེད་སྒོ་སྣ་ཚོགས་སྤེལ་ཏེ། བོད་བཙན་པོའི་མངའ་ཁོངས་གཏན་འཇགས་དང་། འཚོ་བ་ཡར་རྒྱས། ཁྲིམས་ལུགས་འཐུས་ཚང་། མཐའ་མཚམས་བདེ་འཇགས་ཡོང་བའི་ལས་ལ་འབད་ནས་གྲུབ་འབྲས་ཀྱང་མངོན་གསལ་བླངས་མོད། མཐའ་མར་བཀྱོན་ཕབ་ནས་བུ་རྒྱུད་དང་ཉེ་འཁོར་ཚར་བཅད་པ་དང་། གཞན་ལ་འཁྱམས་པའི་སྐྱོ་འབྲས་ཀྱི་ངང་ནས་མཇུག་རྫོགས་པ་རེད། དེ་ཡང་བཀྱོན་ཕབ་པའི་རྒྱུ་རྐྱེན་ནི་ཏུན་ཧོང་ཡིག་ཚགས་ཀྱི་ལོ་རྒྱུས་དོན་ཆེན་གནད་བསྡུས་སུ། “ཁྱི་ལོ་ལ་བབ་སྟེ(སྤྱི་ལོ་698)བཙན་པོ་དབྱརད་བྱང་རོལ་དུ་གཤེགས། དགུན་བློན་ཆེན་ཕོ་ཁྲྀ་འབྲིང་གྱྀས། ཙོང་ཀ་ཆེ་ཆུང་དུ་དྲངསྟེ། རྒྱའྀ་དམག་དཔོན་ཆེན་པོ་ཐུག་པུ་ཤི་བཟུང་། དེའི་དགུན་མགར་ལ་བཀྱོན་ཕབ་སྟེ་བཙན་པོ་ཕར་དུ་གཤེགས་པར་ལོ་ཆིག”①ཅེས་བཀྱོན་ཕབ་པའི་ལོ་ཚིགས་ལས་བཀྱོན་རྐྱེན་གསལ་པོར་བཀོད་མེད་པ་དང་། ཏུན་ཧོང་ཡིག་ཚགས་ལས་ཁྲི་འདུས་སྲོང་གི་ལོ་རྒྱུས་མདོར་བསྡུས་བཀོད་པའི་ཤོག་དྲིལ་ཏུ། “མགར་ལོ་སྩོགས་པ་བློན་པོ་ཁ་ཆིག་བློ་བ་འདྲྀང་ན། ཐུགས་སྒམ་པ་དང་། དབུ་རྨོག་བརྩན་པོས་གཉེར་ནས། གློ་བ་རྀངས་པ་ཐམས་ཆད་བཀྱོན་ཕབ་སྟེ། པྱག་ན་ཆབ་སྲིད་སྔོན་བས་ཀྱང་མཐོ། ”②ཞེས་པས་གློ་བ་རིངས་པའི་ཉེས་དམིགས་སྦྱར་ནས་བཀྱོན་ཕབ་པར་ངེས་མོད་ཕབ་ཚུལ་ད་དུང་མི་གསལ་ཡང་། རྒྱའི་གནའ་རབས་ཡིག་ཚང་དུ་བཀྱོན་ཕབ་པའི་ཚུལ་གསལ་པོར་བཀོད་ཡོད་ཕྱིར་དོན་རྐྱེན་དེའི་བཞིན་རས་ཇེ་གསལ་དུ་གཏོང་ཐུབ་སྟེ།
《ཐུན་ཏེན་》དུ། “དེའི་རྗེས་སུ། བཙན་པོ་ནར་སོན་ནས་ཁྲི་འབྲིང་ལ་ཐེ་ཚོམ་བཅངས། དཔོན་བློན་ཡན་དང་ལྐོག་ཏུ་གྲོས་བྱས། རི་དྭགས་རྔོན་པར་ལྗགས་གཡར་ཏེ་དམག་བསྡུས་ནས་ཁྲི་འབྲིང་ལ་བློ་ཉེ་བ་ཉིས་སྟོང་ལྷག་བསད། དེ་ནས་བཙན་པོ་སྐུ་དངོས་ཀྱིས་རུ་སྣེ་དྲངས་ཏེ་ཁྲི་འབྲིང་ལ་འཐབ་པར། ཁྲི་འབྲིང་ལྕེབས། ཉིན་དེར་ཁོ་བོ་ལ་བློ་ཉེ་བ་བརྒྱ་ལྷག་གིས་རང་སྲོག་རང་གིས་བཅད། ཁྲི་འབྲིང་གི་ནུ་བོ་འབྲིང་རྩན་རྩང་སྟོན། ③བྱ་བ་སྐབས་དེར་ཤར་མཐའ་ན་གནས་པས། དཔུང་སྟོང་ལྷག་ཁྲིད་ནས་ཐང་ལ་སྐྱབས་བཅོལ། ”④ཞེས་གསུངས་པ་དང་།
《ཐང་ཡིག་རྙིང་མ》རུ། “ཧྲིན་ལི་(圣历)ཡི་ཁྲི་ལོ་གཉིས་པར(སྤྱི་ལོ་699)། བཙན་པོ་ཁྲི་འདུས་སྲོང་སྐུ་ནར་སོན་པ་དང་བསྟུན། བློན་ལོན་ཡན་དང་ལྐོག་ཏུ་བློ་བསྡུར། དེ་དུས་ཁྲི་འབྲིང་ཕྱི་རོལ་ཏུ་མཆིས་པས། བཙན་པོས་རི་དྭགས་རྔོན་པར་ལྗགས་གཡར་ཏེ་དམག་བསྡུས་ཤིང་། ཁྲི་འབྲིང་ལ་གློ་བ་ཉེ་བ་ཉིས་སྟོང་ལྷག་བཟུང་ནས་བསད། ཕོ་ཉ་བ་མངགས་ཏེ་ཁྲི་འབྲིང་དང་རྩང་སྟོན་སོགས་བཀུག་ཀྱང་། ཁྲི་འབྲིང་གིས་དམག་ཤུགས་ལ་བརྟེན་ནས་བཀའ་མ་བརྩིས། དེར་བཙན་པོས་རུ་སྣ་དྲངས་ཏེ་རྒོལ་དུ་ཕྱིན་པ་ལ། གཡུལ་མ་སྤྲད་པར་ཁྲི་འབྲིང་གི་དཔུང་ཐོར། དེ་ནས་ཁྲི་འབྲིང་ཉིད་ནས་རང་སྲོག་བཅད། ཉིན་དེར་ཁོའི་བློ་ཐུབ་སྙིང་ཉེ་བ་བརྒྱ་ལྷག་གིས་ཀྱང་རང་སྲོག་བཅད་དེ་འབྲིང་རྩན་རྩང་སྟོན་གྱིས་འཁོར་འབངས་ཆིག་སྟོང་ལྷག་དང་ཕུ་བོའི་བུ་མགར་མང་པོ་རྗེ་སྟག་བཙན་སོགས་ཁྲིད་ནས་མགོ་འཛུལ། ”⑤ཞེས་དང་། 《ཐང་གི་སྲིད་དོན་གནད་བསྡུས》སུ། “ཧྲིན་ལི་ཡི་ཁྲི་ལོ་གཉིས་པར། བཙན་པོ་ཁྲི་འདུས་སྲོང་རིམ་གྱིས་ནར་སོན་པས། བློ་མ་བདེ་བར་བློན་ལོན་ཡན་དང་གསང་གྲོས་ཀྱིས་མགར་ཚང་དབྱུང་རྒྱུའི་ཐབས་འཐེན། དེ་ནས་ཁྲི་འབྲིང་བཀས་བོས་པ་དང་། ཁྲི་འབྲིང་ལ་བློ་ཉེ་བ་ཉིས་སྟོང་ལྷག་བཟུང་སྟེ་བསད། ཁྲི་འབྲིང་ལྕེབས”⑥ཞེས་དང་། 《ཐང་ཡིག་གསར་མ》རུ། “བཙན་པོ་ཁྲི་འདུས་སྲོང་སྐུ་ནར་སོན་པ་དང་བསྟུན་སྲིད་དོན་རང་གིས་གཉེར་བར་དགོངས་ཤིང་། རིམ་གྱིས་ཐུགས་མ་བདེ་བས་བློན་ལོན་ཡན་དང་ལྷན་དུ་མགར་ཚང་དབྱུང་ན་སྙམ། ཁྲི་འབྲིང་གིས་དཔུང་བཏེགས་ཏེ་ཕྱི་རོལ་ཏུ་སྡོད་པར། བཙན་པོས་རི་དྭགས་རྔོན་པར་ལྗགས་གཡར་ཏེ་དཔུང་ལ་བརྟེན་ནས་ཁྲི་འབྲིང་ལ་གློ་བ་ཉེ་བ་ཉིས་སྟོང་ལྷག་བཟུང་ནས་བསད། ཕོ་ཉ་བ་མངགས་ཏེ་ཁྲི་འབྲིང་དང་འབྲིང་རྩན་རྩང་སྟོན་གཉིས་བཀུག་ཀྱང་། ཁྲི་འབྲིང་གིས་བཀའ་མ་བརྩིས། དེ་བས་བཙན་པོས་རུ་སྣ་དྲངས་ཏེ་རྒོལ་དུ་ཕྱིན་པ་ལ། གཡུལ་མ་སྤྲད་པར་ཁྲི་འབྲིང་གི་དཔུང་ཐོར་བས། ཁྲི་འབྲིང་ལྕེབས། འཁོར་བརྒྱ་ལྷག་གིས་ཁྲི་འབྲིང་དང་ལྷན་དུ་རང་སྲོག་བཅད། འབྲིང་རྩན་རྩང་སྟོན་གྱིས་འཁོར་འབངས་དང་ཕུ་བོའི་བུ་མགར་མང་པོ་རྗེ་སྟག་བཙན་སོགས་ཁྲིད་ནས་ཐང་གི་ཁབ་ཏུ་འབྱོར། ”⑦ཞེས་དང་། 《སྲིད་དོན་མེ་ལོང》དུ། “བོད་ཀྱི་བཙན་པོ་ཁྲི་འདུས་སྲོང་སྐུ་ན་ཆུང་དུས། བློན་ཁྲི་འབྲིང་སྤུན་མཆེད་ཀྱིས་སྲིད་དོན་བསྒྲུབས། ཁོང་ཅག་ཚང་མ་དཔའ་ཞིང་མཛངས་པས་ཁྱིམ་མཚེས་ཀུན་བསྐྲགས། བཙན་པོ་ཁྲི་འདུས་སྲོང་རིམ་གྱིས་ནར་སོན། བློན་ལོན་ཡན་དང་གསང་གྲོས་ཀྱིས་མགར་ཚང་ཚར་གཅོད་རྒྱུའི་ཐབས་འཐེན། ཁྲི་འབྲིང་ཕྱི་རོལ་ཏུ་སོང་བ་དང་བསྟུན་ནས། བཙན་པོས་རི་དྭགས་རྔོན་པར་ལྗགས་གཡར་ཏེ་དམག་བསྡུས་ནས་ཁྲི་འབྲིང་ལ་གློ་བ་ཉེ་བ་ཉིས་སྟོང་ལྷག་བཟུང་ནས་བསད། ཕོ་ཉ་བ་མངགས་ཏེ་ཁྲི་འབྲིང་དང་རྩང་སྟོན་གཉིས་བཀུག་ཀྱང་། ཁྲི་འབྲིང་སོགས་ཀྱིས་དམག་ཤུགས་ལ་བརྟེན་ནས་བཀའ་མ་བརྩིས་བས། བཙན་པོས་རུ་སྣ་དྲངས་ཏེ་རྒོལ་དུ་ཕྱིན་པ་ལ། ཁྲི་འབྲིང་གི་དཔུང་ཐོར། རང་སྲོག་བཅད། དཔྱིད་ཟླ་བཞི་བར། འབྲིང་རྩན་རྩང་སྟོན་གྱིས་འཁོར་འབངས་ཆིག་སྟོང་ཁྲིད་ནས་མགོ་འཛུལ། ”⑧ཞེས་སོགས་གསུངས་པ་ལྟར། མགར་ཚང་ནས་སྲིད་འགྱུར་སློང་བ་དང་བཙན་པོ་དགྲོང་རྒྱུ་ལྟ་བུ་དངོས་སུ་གློ་བ་རིངས་པའི་བྱ་འགུལ་ཅི་ཡང་སྤེལ་བའི་རྗེས་མེད་པར་མ་ཟད། མུ་མཐུད་དུ་བཙན་པོའི་མངའ་ཐང་ལ་ཞབས་འདེགས་ཞུ་བཞིན་མཆིས་མོད། འོན་ཀྱང་མཛད་རྗེས་དང་། སྟོབས་ཤུགས། དབང་ཐང་ཆེ་དྲགས་པའི་དབང་གིས་བཙན་པོ་ནར་སོན་ནས་སྲིད་དོན་བདག་གིར་འཛིན་པའི་འདུན་པ་སྐྱེས་པས། མགར་ཚང་གི་སྟོབས་ཤུགས་ལ་བློ་མ་བདེ་བ་དང་། ཐེ་ཚོམ་སྐྱེས་ནས་གློ་བ་རིངས་བའི་ཞྭ་མོ་བཙན་གྱིས་གྱོན་ཏེ་ཚོགས་ཁག་གམ་སྟོབས་ཤུགས་དེའི་རྩ་བ་བསློགས་པ་རེད། དེ་ཡང་བཙན་པོ་ལ་བློ་མི་བདེ་བའི་སྣང་བ་དང་རྩ་བ་བསློག་རྒྱུའི་འདུན་པ་སྐྱེས་པའི་རྒྱུ་གང་ཡིན་པར་ཞིབ་ཏུ་བསམ་བློ་རེ་བཏང་ན། དེ་ནི་རྐྱེན་གློ་བུར་བ་ལས་བྱུང་བ་ཞིག་མ་ཡིན་པར། ཕྱི་ནང་གསང་གསུམ་གྱི་རྒྱུ་རྐྱེན་མང་པོ་འཛོམས་པ་ལ་བརྟེན་ནས་ལྟོས་བཅས་ཀྱིས་བྱུང་བ་ཞིག་རེད། དེ་བས་འདིར་ཆེད་དུ་རྒྱུ་རྐྱེན་དེ་དག་རེ་རེ་ལ་དབྱེ་ཞིབ་ཀྱིས་སྐབས་དེའི་ལོ་རྒྱུས་ངོ་མའི་དྲ་ཡོལ་འབྱེད་ཅི་ཐུབ་ལ་བརྩོན་པར་བྱ་སྟེ།
དང་པོ། མགར་ཚང་ལ་དབང་ཐང་ཆེ་དྲགས་པས་བཀྱོན་འབེབ་རྒྱུའི་ཕྱི་རྐྱེན་གྲུབ་པ་ཡིན།
མགར་ཚང་ནི་སྤུར་རྒྱལ་གཅིག་གྱུར་བྱས་པ་དང་། མཐའི་མཚམས་སྲུང་ཞིང་ནང་གི་ཁྲིམས་འཛུགས་པ་བཅས་བཙན་པོའི་མངའ་ཐང་རྒྱ་བསྐྱེད་དང་གོང་སྤེལ་གཏོང་བར་ཕྱག་རྗེས་བླ་མེད་བཞག་པའི་ཁྱིམ་རྒྱུད་ཅིག་ཡིན་ཏེ། མགར་སྟོང་བཙན་ཡུལ་བཟུང་གི་ཡར་སྔོན་དུའང་མགར་ཁྲི་སྒྲ་འཛུ་རྨུན་དང་མགར་མང་ཞམ་སུམ་སྣང་ཞེས་རུས་མགར་ཅན་གྱི་བློན་པོ་གཉིས་ཀྱིས་བློན་ཆེན་པོའི་འགན་དབང་ཕྲག་ཏུ་འཁུར་ནས་གློ་བ་རིངས་པ་དྲུངས་ནས་འབྱིན་པ་དང་བློན་ནང་ཁུལ་གྱི་འཐབ་རྩོད་ཞི་འཇགས་སུ་བཏང་ནས་བཙན་པོར་བློ་དཀར་གྱིས་སྲི་ཞུ་བསྒྲུབས་པ་ཡིས་མགར་ཚང་གི་ཁྱིམ་རྒྱུད་དར་རྒྱས་སུ་འགྲོ་བར་སྲིད་འབྱོར་གཉིས་ནས་རྨང་བཏིང་། དེ་ནས་མགར་སྟོང་བཙན་ཡུལ་བཟུང་གིས་བློན་ཆེན་པོའི་འགན་དང་ལེན་གྱིས་ནང་ལ་མཁོས་བགྱིས་ཤིང་ཕྱི་ལ་འབྲེལ་བ་བཟུང་ནས་བཙན་པོའི་མངའ་ཐང་ཇེ་བརྟན་དུ་བཏང་བར་མ་ཟད། བཙན་པོ་ཁྲི་སྲོང་བཙན་སྐུ་གཤེགས་དུས་ཁྲི་མང་སྲོང་མང་བཙན་དགུང་ལོ་ཆུང་ཕྱིར་སྲིད་སྐྱོང་བློན་ཆེན་གྱི་འགན་འཁུར་བྱས་མགར་ཚང་གི་དབང་ཐང་དང་སྟོབས་ཤུགས་འཕེལ་རྒྱས་ཀྱི་གོམ་སྟབས་ཇེ་མགྱོགས་སུ་སོང་། དེ་ནས་མགར་སྟོང་བཙན་གྱི་བུ་བཙན་སྙ་ལྡོམ་བུ་དང་ཁྲི་འབྲིང་བཙན་བྲོད་གཉིས་ནས་མུ་མཐུད་དུ་ཕ་ཤུལ་བུས་འཛིན་གྱིས་བློན་ཆེན་པོའི་གོ་གནས་བཟུང་བ་ཡིས། མགར་ཚང་ཞེས་པའི་ཆབ་སྲིད་ཀྱི་སྟོབས་ཤུགས་སམ་ཚོགས་ཁག་ཅིག་ངང་གིས་གྲུབ་ཅིང་། ཁྱད་པར་དུ་བཙན་པོ་ཁྲི་མང་སྲོང་མང་བཙན་སྐུ་གཤེགས་ལོ་དེར་སྲས་བཙན་པོ་ཁྲི་འདུས་སྲོང་མང་པོ་རྗེ་སྐུ་འཁྲུངས་པ་ཡིན་གཤིས། མགར་ཚང་ཡང་བསྐྱར་སྲིད་སྐྱོང་བློན་ཆེན་གྱི་གོ་གནས་ལ་འཛེགས་པ་ཡིས། བཙན་པོའི་ཞོལ་དང་བློན་པོའི་གོང་གི་དབང་ཐང་ལྡན་པར་གྱུར་ཏེ་མགར་ཚང་གི་ཆབ་སྲིད་ཁྱད་དབང་དང་ཚོགས་ཁག་སྟོབས་ཤུགས་འཕེལ་རྒྱས་ཀྱི་རྩེ་མོར་སོན། དེ་བས་བོད་ཀྱི་བྱ་བ་ཆེ་ཆུང་ཐམས་ཅད་མགར་ཚང་ལ་མ་བརྟེན་པར་ཐག་མི་ཆོད་པའམ། མགར་ཚང་གིས་སྲིད་དབང་གི་ཚབ་བྱེད་པའི་སྣང་ཚུལ་ཀྱང་མངོན་པ་ཡིན་ཏེ། དེ་ཡང་སྤྱི་འགྲོས་གཅིག་དང་བྱེ་བྲག་གསུམ་སྟེ་མདོར་དྲིལ་ཕྱོགས་བཞི་ནས་གསལ་བཤད་བྱེད་ན།
གཅིག ལོ་རྒྱུས་དོན་ཆེན་གནད་བསྡུས་སུ་མགར་ཚང་དང་འབྲེལ་བ་ནི་ཆབ་སྲིད་ལས་དོན་གྱི་གཙོ་གནད་དུ་བཟུང་བ་ཡིས་མགར་ཚང་གི་ཆབ་སྲིད་དབང་ཐང་མངོན་པར་མཚོན་པ་ཡིན། དེ་ཡང་ཏུན་ཧོང་ཡིག་ཚགས་ཁྲོད་ཀྱི་ལོ་རྒྱུས་དོན་ཆེན་གནད་བསྡུས་ནི་བོད་བཙན་པོའི་ལོ་རྒྱུས་ལ་ཞིབ་འཇུག་གི་དཔྱད་གཞི་གཙོ་བོ་ཡིན་ལ། དེ་རུ་བཙན་པོ་གང་དུ་བཞུགས་པ་དང་འདུན་མ་ཅི་ལྟར་བསྡུས་པ། ལོ་དེར་བྱུང་བའི་ལས་དོན་གལ་ཆེན་གང་གང་ཡིན་པ་བཅས་ཤིན་ཏུ་མདོར་བསྡུས་ཏེ། ཉུང་མཐར་ཚེག་བར་བཅུ་ལྷག་དང་མང་ཡང་བཅུ་ཕྲག་ཁ་ཤས་ཏེ་ཚེག་བར་བརྒྱ་ལས་མི་ཡོལ་བར་ལོ་གཅིག་ཏུ་བྱུང་བའི་དོན་ཆེན་ཆེས་གནད་བསྡུས་སུ་བཀོད་པའི་ལོ་རྒྱུས་ཡིག་ཚང་གལ་ཆེན་ཞིག་ཡིན། དེ་ལས་བཙན་པོ་ཁྲི་འདུས་སྲོང་ཁྲིར་གསོལ་བའི་ལོ་སྟེ་སྤྱི་ལོ་༦༧༦(འཁྲུངས་ལོའང་དེ་ཡིན)ལོ་ནས་མགར་ཚང་ལ་བཀྱོན་ཕབ་པའི་ལོ་སྟེ་༦༩༨ལོའི་བར་གྱི་ལོ་ཉེར་གསུམ་རིང་གི་དོན་ཆེན་གནད་བསྡུས་དོན་ཚན་ཉེར་གསུམ་ལས། དོན་ཚན་བཅུ་དྲུག་ཏུ་མགར་བུ་སྤུན་མཆེད་ཀྱི་མིང་དངོས་སུ་བཀོད་ནས་དེ་དང་འབྲེལ་ཡོད་ཀྱི་ཆབ་སྲིད་ལས་དོན་བཀོད་ཡོད་དེ། དེ་ཡིས་ལོ་དེ་དག་གི་དོན་ཚན་སྤྱི་ལས་བརྒྱ་ཆའི་བདུན་ཅུ་ཡས་མས་ཟིན་པས། མགར་ཚང་གིས་བོད་སྤྱིའི་ཆབ་སྲིད་ལས་དོན་ཐད་བཟུང་བའི་གོ་གནས་གསལ་པོར་མཚོན། ཁྱད་པར་དུ་ལོ་རྒྱུས་དོན་ཆེན་གནད་བསྡུས་དེ་རུ་“དྲུ་གུ་ཡུལ་དུ་དྲངསྟེ། ལྡུམ་བུ་ཁྲྀ་བཤོས་ཁྲོམ་བཙལད་པ”དང་། “བཙན་པོ་ཁྲྀ་འདུ་སྲོང་དུ་མཚན་གསོལ”བ། “དྲུ་གུ་གུ་ཟན་ཡུལ་དུ་(དམག)དྲངས”པ། “རྩང་ཆེན་གྱྀ་ལོག་ཕོ་དང་ཕོ་བཙུད་པ། ”“གཡོ་རུའྀ་ཞིང་གྱྀ་ཕྱྀང་རིལ་བཏབ”པ། “སྟག་ལ་རྒྱ་དུར་དུ་རྒྱའྀ་དམག་དཔོན་འྭང་ཞང་ཤོ་དང་གཡུལ་སྤྲདེ་རྒྱ་མང་པོ་བཀུ་པ། ”“འ་ཞ་ཡུལ་གྱྀ་སིལ་གུ་ཅྀན་གྱི་འོ་ཀོལ་དུ་འ་ཞའྀ་མཁོས་བགྱྀས”པ་སོགས་བཙན་པོའི་མངའ་ཐང་བརྟན་པ་དང་བདེ་བའི་ལས་དོན་གཙོ་བོ་ནི་མགར་བུ་སྤུན་མཆེད་ཀྱི་ལག་ནས་བྱུང་། དབང་ཐང་དང་ལས་འགན་དོ་མཉམ་དུ་འགྲོ་བ་ནི་འཇིག་རྟེན་གྱི་ཆོས་ཉིད་ཡིན་ཕྱིར། དབང་ཐང་ཇི་ལྟར་ཆེ་ན་ལས་འགན་དེ་ལྟར་མང་བ་དང་། ལས་འགན་ཇི་ལྟར་འགྲུབ་ན་དབང་ཐང་དེ་ལྟར་ཆེ་བ་ཡིན་པས། བཙན་པོའི་སྲིད་གཞུང་གི་ལས་དོན་ཕལ་མོ་ཆེ་ནི་མགར་བུ་སྤུན་མཆེད་ཀྱིས་བསྒྲུབས་པ་ཡིན་གཤིས་དེ་མཐུན་གྱི་ཆབ་སྲིད་དབང་ཐང་དང་སྟོབས་ཤུགས་ལྡན་པར་ཡིད་ཆེས་བྱེད་ཆོག་ཆོག་ཡིན་པ་ནི་སྤྱི་འགྲོས་སོ། །
གཉིས། བཙན་མོ་གཉིས་སྔ་ཕྱིར་དྭགས་རྗེ་དང་འ་ཞའི་རྗེ་ལ་བག་མར་བརྫངས་པ་ཡིས་མགར་ཚང་གི་ཆབ་སྲིད་དབང་ཐང་གིས་བཙན་པོའི་ཉེ་འཁོར་ལ་བཀོད་འདོམས་བྱེད་བཞིན་པ་མཚོན་པ་ཡིན། དེ་ཡང་《ལོ་རྒྱུས་དོན་ཆེན་གནད་བསྡུས་》⑨སུ། “བྱྀ་བའྀ་ལོ་ལ་བབ་སྟེ་(སྤྱི་ལོ༦༨༨)། བཙན་པོ་ཉེན་ཀར་ན་བཞུགས་ཤྀང་། དབྱར་འདུན་ཟུ་སྤུག་དུ་འདུས། དགུན་དབོན་ད་རྒྱལ་ཁྲྀ་ཟུང་གྱྀས། ཞོགས་གྱྀ་ཚུར་ལུང་དུ་བསྡུས། བཙན་མོ་ཁྲྀ་མོ་སྟེངས་དགས་ཡུལ་དུ་ཆབ་སྲྀད་ལ་གཤེགས་པར་ལོ་ཆིག”ཅེས་དང་། “གླང་གྱྀ་ལོ་ལ་བབ་སྟེ(སྤྱི་ལོ་༦༨༩)། བཙན་པོ་ཉེན་ཀར་གྱྀ་ཐང་བུ་ར་ན་བཞུགས་ཤྀང་། བཙན་མོ་ཁྲྀ་བངས། འ་ཞ་རྗེ་ལ་བག་མར་གཤེགས། བློན་ཆེ་ཁྲྀ་འབྲྀང་དྲུ་གུ་ཡུལ་ནས་སླར་འཁོར་ཏེ། དགུན་འདུན་ཕུལ་པོ་ཉ་ཤ་ཚལ་དུ་འདུས་པར་ལོ་ཆིག”ཅེས་བཀོད་ཡོད་པ་ལས། བཙན་མོ་ཁྲི་མོ་སྟེངས་དང་ཁྲི་བངས་བྱ་བ་གཉིས་སྔ་རྗེས་སུ་དྭགས་ཡུལ་དང་འ་ཞར་བརྫངས་པ་གསལ་ལ། བཙན་མོ་དེ་གཉིས་ནི་བཙན་པོ་མང་སྲོང་མང་བཙན་གྱི་སྲས་མོ་ཁྲི་འདུས་སྲོང་གི་གཅེན་མོ་ཡིན་པར་གོར་མ་ཆག དེས་ན་བཙན་མོ་དེ་གཉིས་ཀྱི་གཉེན་དོན་ཐག་གཅོད་མཁན་སུ་ཡིན་ཞེ་ན། མགར་ཚང་དང་མ་འབྲེལ་བར་ཐག་གཅོད་ཐབས་མེད་དེ། རྒྱུ་མཚན་ནི་བཙན་པོ་ཉིད་ནི་སྤྱི་ལོ་༦༧༦ལོར་འཁྲུངས་པས་༦༨༩ལོར་དགུང་ལོ་བཅུ་གསུམ་ཏག་ཏག་ཡིན་པས་སྐབས་དེར་སྲིད་དོན་ཡོངས་རྫོགས་མགར་བུ་ཁྲི་འབྲིང་གིས་བཟུང་ཡོད་ཕྱིར། མགར་ཚང་གི་རྒྱབ་སྐྱོར་དང་མོས་མཐུན་མེད་ན་བཙན་མོ་དེ་གཉིས་ཀྱི་ལས་དབང་ཐག་གཅོད་མི་ཐུབ། དྭགས་ཡུལ་ནི་སྔར་སངས་ཁོ་མྱི་ཆེན་གྱིས་བཙན་པོའི་མངའ་འོག་ཏུ་བཅུག་པ་དང་། དེའི་རྗེས་ཁྲི་གནམ་རི་སྲོང་བཙན་གཤེགས་སྐབས་ངོ་ལོག་ཀྱང་དེ་ནས་ཁྲི་སྲོང་བཙན་གྱིས་སླར་བཅུག་པ་དེ་ཡིན། འ་ཞ་ནི་མགར་སྟོང་བཙན་ཡུལ་བཟུང་གིས་ཞི་དྲག་ཐབས་ཇུས་ལ་བརྟེན་ནས་བཙན་པོའི་མངའ་འོག་ཏུ་བསྡུས་པ་དང་། དེ་ནས་བཟུང་མགར་སྟོང་བཙན་ཉིད་དང་མགར་བུ་སྤུན་མཆེད་ཀྱིས་ཐུགས་ཁུར་དང་བཀོད་འདོམས་བྱེད་ཡུལ་ཡིན་ཏེ། དཔེར་ན། མགར་གྱི་བུ་ཚས་ཐང་ལ་སྐྱབས་བཅོལ་རྗེས་སུ་འ་ཞ་བ་མང་པོས་མགར་ཚའི་རྗེས་བསྙེགས་ནས་ཐང་ལ་སོང་བ་ལྟ་བུས་ཤེས་ཐུབ་པས། སྐབས་དེའི་དམག་སྲིད་ཀྱི་དབང་འཛིན་པ་དང་བཙན་མོ་བརྫངས་ཡུལ་བཅས་ཕྱོགས་གང་ནས་བལྟས་ཀྱང་བཙན་མོ་གཉིས་ཀྱི་ལས་དབང་ནི་མགར་ཚང་གིས་ཐག་བཅད་པར་མངོན་པས། མགར་ཚང་གི་ཆབ་སྲིད་གོ་གནས་དང་དབང་ཐང་གིས་སྐུ་ན་ཆུང་བའི་བཙན་པོ་དང་སེམས་ཁུར་ཆེ་བའི་ཡུམ་ཁྲི་མ་ལོད་ཀྱིས་མགར་ཚང་ལ་དོགས་ཟོན་བྱེད་རྒྱུ་དང་། མགར་ཚང་གི་སྟོབས་ཤུགས་ཇེ་ཆུང་དུ་གཏོང་རྒྱུའི་རྒྱུ་སྤྲད་པ་རེད། གཞན་ཡང་། ལ་ལས་སྐབས་དེ་དག་སྟེ་སྤྱི་ལོ་༦༨༧ལོར་མགར་ཁྲི་འབྲིང་གྲུ་གུར་གཡུལ་ལ་སོང་བ་དང་༦༨༩ལོར་ད་གཟོད་ཕྱིར་ཕེབས་པ་ཡིན་པས། མགར་ཚང་གིས་བརྫངས་པ་ཡིན་ནམ་ཞེ་ན། ཡིན་པར་ངེས་ཏེ།
གཅིག་ཏུ་མགར་ཚང་ཞེས་པ་ནི་ཆབ་སྲིད་ཀྱི་སྟོབས་ཤུགས་སམ་ཚོགས་པ་ཞིག་ལ་ངོས་འཛིན་དགོས་པ་ལས་མགར་གྱི་བུ་ལྔ་ཙམ་ལ་གོ་མི་རུང་སྟེ། ཚོགས་པ་ཞིག་གི་སྟོབས་ཤུགས་མ་གཏོགས་མི་རང་རྐྱ་ཐུབ་པ་ལྔ་ཡིས་བཙན་པོའི་མངའ་ཐང་དོ་དམ་བྱེད་མི་ཐུབ་ལ། བཙན་པོས་ཀྱང་དོགས་ཟོན་གྱི་དགོས་པ་མཆིས། གཉིས་སུ་མགར་ཁྲི་འབྲིང་ནི་མགར་ཚང་གི་གཙོ་འཛིན་མི་སྣ་ཡིན་པ་དང་རྒྱང་འདུལ་ལ་བཞུད་པ་བདེན་མོད། ད་དུང་མགར་བཙན་ཉེན་གུང་རྟོན་སོགས་སྤུན་མཆེད་ཆུང་ངུ་རྣམས་གཙོ་བྱས་པའི་སྟོབས་ཤུགས་ཀྱིས་མུ་མཐུད་དུ་བཙན་པོའི་སྲིད་དབང་ལ་ཁ་ལོ་བསྒྱུར་བཞིན་འདུག གསུམ་དུ་སྤྱི་ལོ་༦༨༨ལོའི་འདུན་མ་བསྡུ་མཁན་དབོན་ད་རྒྱལ་ཁྲི་ཟུང་ནི་ད་རྒྱལ་མང་པོ་རྗེའི་བུ་རྒྱུད་ཡིན་ལ། མགར་སྟོང་བཙན་གྱི་དུས་ནས་བཟུང་ད་རྒྱལ་དང་མགར་གཉིས་དཔུང་གྲོགས་སུ་གྱུར་པས། ད་རྒྱལ་ཁྲི་ཟུང་ཀྱང་མགར་ཚང་གི་སྟོབས་ཤུགས་ཀྱི་གྲུབ་ཆ་གཙོ་བོ་ཡིན་པར་ངེས་པས། སྤྱི་ལོ་༦༩༤ལོར་ད་རྒྱལ་གུམ་པ་ནི་རང་བཞིན་གྱི་ནད་ཀྱིས་གཤེགས་སམ་རྐྱེན་གྱིས་གུམ་པར་དཔྱད་པ་གཏོང་འོས། གང་ལྟར་རྒས་ནས་གཤེགས་པའི་ཚོད་ལ་སླེབས་མེད་པས་སོ། །དེ་བས་བཙན་མོ་འདི་གཉིས་བརྫངས་པ་ཡིས་མགར་ཚང་གི་དབང་ཐང་ཆེ་དྲགས་ཏེ་བཙན་པོའི་ཉེ་འཁོར་ལ་བཀོད་འདོམས་བྱེད་བཞིན་པ་མཚོན་ཐུབ།
གསུམ། མགར་བུའི་མིང་ཐོག་ནས་ཕྱི་འབྲེལ་གྱི་ལས་དོན་གཉེར་བཞིན་པ་ལས་མགར་ཁྲི་འབྲིང་བཙན་བྲོད་ཀྱི་དབང་ཐང་བཙན་པོ་དང་མཉམ་པ་མངོན་པར་མཚོན་པ་ཡིན། མགར་ཁྲི་འབྲིང་གིས་བློན་ཆེན་མཛད་པའི་དུས་སྐབས་སུ་མགར་ཚང་གི་དབང་ཐང་དང་སྟོབས་ཤུགས་དར་བའི་རྩེ་མོར་སོན་ཏེ། མགར་བུ་རང་ཉིད་ཀྱི་མིང་ཐོག་ནས་ཕྱི་འབྲེལ་གྱི་ལས་དོན་གཉེར་བཞིན་པ་ནི་རྒྱའི་ཡིག་ཚང《ཐུན་ཏེན》དུ་ཤིན་ཏུ་གསལ་ལ། དེ་ཡང་གནས་ཚུལ་ཞིབ་འབྲི་བྱས་པའི་བརྒྱུད་རིམ་དང་མགར་བུའི་བགྲོ་གླེང་བཅས་ཕྱོགས་གཉིས་ནས་མཚོན་ཡོད་དེ། ཐོག་མར་གནས་ཚུལ་ཞིབ་འབྲི་བྱས་པའི་དཔེ་ཙམ་དྲངས་ན། “བན་སུའེ་ཐུང་ཐེན་ཁྲི་ལོ་(万岁通天)གཉིས་པར། བོད་ཀྱི་བློན་ཆེན་པོ་ཁྲི་འབྲིང་གིས་འདུམ་བྱེད་པར་ཕོ་ཉ་མངགས་པས། རྒྱལ་མོའི་(武则天)བཀས་ཙི་ཀྲོའུ་ཐུང་ཆོན་(梓州通泉)རྫོང་གི་དམག་དཔོན་ཟུར་བ་ཀུའོ་ཡོན་ཀྲེན་(郭元振)བྱ་བ་ལན་དུ་ཕོ་ཉར་བཏང་། ཡེ་ཧོ་ཆུ་བོའི་(野狐河)འགྲམ་ནས་བློན་ཆེན་པོ་ཁྲི་འབྲིང་ལ་འཕྲད། ”ཞེས་པ་དང་། “ཀུའོ་ཡོན་ཀྲེན་གྱིས་‘གནད་དོན་འདི་ནི་ཤིན་ཏུ་གལ་ཆེན་པོ་ཡིན་པས། དཔོན་ཆུང་ལྟ་བུས་གསལ་པོར་འབྱེད་མི་ཐུབ། དེ་བས་བློན་ཉིད་ཀྱིས་ཕོ་ཉ་མངགས་ནས་གོང་མར་སྙན་ཞུ་ཕུལ་ཏེ་ལུང་བཞིན་དུ་བྱའོ། །’ཞེས་ཟེར་བས། ཁྲི་འབྲིང་གིས་གླིང་རྫོང་ཁྲི་བསེ་རུ་བྱ་བ་ཐང་ལ་ཕོ་ཉར་བཏང་། ”ཞེས་ཞིབ་འབྲི་བྱས་ཡོད་པ་ལས། བོད་ཀྱི་བློན་མགར་ཁྲི་འབྲིང་དང་ཐང་གི་བློན་ཀུའོ་ཡོན་ཀྲེན་ནི་ངོས་སྙོམས་གཅིག་ཏུ་མི་གནས་པར། ཐང་བློན་གྱིས་རྗེ་བོར་མ་ཞུས་པར་ཐག་མི་ཆོད་པ་དང་། བོད་བློན་གྱིས་རྗེ་བོར་ཞུ་མི་དགོས་པར་ཐག་ཆོད་ཅིང་ཕོ་ཉ་མངགས་པའི་དབང་ཐང་ལས། མགར་ཁྲི་འབྲིང་དང་ཐང་གི་རྒྱལ་མོ་གཉིས་ཆབ་སྲིད་ཀྱི་སྟེགས་བུ་གཅིག་ཏུ་གནས་ཤིང་ཕྱི་འབྲེལ་གྱི་ཕོ་ཉ་ཕན་ཚུན་དུ་བཏང་བ་དང་། དེ་དག་ལ་མཇལ་འཕྲད་གནང་བཞིན་པ་གསལ་པོར་བཀོད་ཡོད།
གཞན་ཡང་མགར་ཁྲི་འབྲིང་དང་ཐང་གི་ཕོ་ཉ་ཀུའོ་ཡོན་ཀྲེན་གཉིས་ཀྱི་བགྲོ་གླེང་ལས་མགར་ཁྲི་འབྲིང་གིས་རང་ཉིད་ཀྱི་ཐོབ་ཐང་དང་གོ་གནས་ལ་ངོས་འཛིན་སྟངས་ཤིག་ཡོད་པ་བློ་ལ་འཆར་ཐུབ་སྟེ། མགར་ཁྲི་འབྲིང་གིས་“རྒྱལ་ཁབ་ཆེན་པོས་ཁོ་བོ་དང་འདུམ་པར་མ་འཐད་པར་ཡུན་རིང་འགོར་བས། ངས་ཀྱང་ཡུན་རིང་པོར་ཕོ་ཉ་མ་བཏང་ལ་ཚུར་འོང་བའང་མ་བྱུང་”ཞེས་བཤད་པ་དང་། ཡང་། “གནམ་འོག་གི་རྒྱལ་ཁབ་ཚང་མ་རྒྱའི་མངའ་འོག་ཏུ་འགུག་འདོད་ཡོད་དེ། རྒྱ་མཚོ་ཆེན་པོའི་ཕ་རོལ་ན་ཡོད་པའམ། གནམ་སྔོན་པོའི་མཐའ་ན་ཡོད་ནའང་བསྣུབ་མི་ཐུབ་པ་ག་ལ་ཡོད། དེང་བོད་ཁོ་ནས་རང་ཚུགས་ཐུབ་པ་ནི། རྒྱས་ངེད་ཀྱི་རི་ཆུ་དང་བློན་འབངས་མི་འདོད་པ་ག་ལ་ཡིན་ཏེ། མ་ཡིན་མོད། ངེད་སྤུན་མཆེད་རྣམས་ཀྱིས་དོགས་ཟོན་དང་གཟབ་ནན་བྱས་པས་ད་གཟོད་གནས་ཐུབ་པ་ཡིན། ”ཞེས་དང་། “སྔ་དུས་སུ་གོང་མ་ཀའོ་ཙུང་(高宗)གིས་ལིའུ་ཧྲན་ལི་(刘审理)མངགས་ནས་མཚོ་སྔོན་པོ་ནས་འཐབ་པ་དང་། དེ་ནས་ཧོང་རིན་སུའུ་(黄仁素)བྱ་བ་དང་ཅ་ཧྲོའུ་དབྱི་(贾守义)བྱ་བ་འདུམ་བྱེད་པའི་ཕོ་ཉར་བཏང་བས། ཁོ་བོའི་དཔོན་དམག་ཚང་མས་ཐེ་ཚོམ་སྤུ་ཙམ་མེད་པར་མཐའ་མཚམས་དམག་གི་ཟོན་ལྷོད། འདུམ་གྱི་མཇུག་མ་སྒྲིལ་གོང་བྱས་རྗེས་དང་མིང་ལ་ཆགས་ཞེན་ཆེ་བ་ཚུའེ་ཀྲི་པེན་(崔知辨)བྱ་བས་ཟི་ཅིན་ཚོ་ལྔ་ནས་གླགས་བཙལ་ཏེ་དམག་དྲངས་ནས། ངེད་ཀྱི་འབངས་མང་པོར་གོད་ཆག་བཟོས་ཤིང་ནོར་ལུག་ཁྲི་ཕྲག་བཙན་གྱིས་འཕྲོག”ཅེས་བཤད་པ་ལྟ་བུ་ཡིས་ཆབ་སྲིད་ཀྱི་མཐོ་སྣེ་མངའ་ཐང་གི་བདག་པོ་ལྟ་བུའི་སྣང་བརྙན་བསྐྲུན་པ་རེད། གང་ལྟར་གཞན་གྱིས་སྣང་ངོར་འཛིན་པའི་མགར་ཁྲི་འབྲིང་བཙན་བྲོད་དམ་མགར་བུ་རང་ཉིད་ཀྱི་སེམས་སུ་ཉར་བའི་མགར་ཁྲི་འབྲིང་བཙན་བྲོད་གང་ཡིན་ཀྱང་། བཙན་པོ་ལྟ་བུའི་དབང་ཐང་ལྡན་པ་མངོན་པར་མཚོན་ཡོད།
བཞི། བཙན་པོ་ལའང་དམག་བསྡུ་རྒྱུའི་དབང་ཆ་མེད་པ་ལས་མགར་ཚང་གི་གཅིག་གཅོད་ཀྱི་དབང་ཐང་བཙན་པོ་ལས་ལྷག་པ་མངོན་པར་མཚོན་པ་ཡིན། སྤྱིར་བཙན་པོ་ནི་གནམ་གྱི་འོག ས་ཡི་སྟེང་། སྲིད་ཀྱི་རྩེ། འབངས་ཀྱི་གཙུག་ཏུ་གནས་པ་ཡིན་པས། དམག་སྲིད་ཀྱི་དབང་ཆ་ཡོངས་རྫོགས་མངའ་ལ་བཙན་པོ་ཉིད་ནས་དམག་བསྡུ་རྒྱུ་ནི་བཀའ་ཡིན་པས་རྒྱུ་མཚན་མ་བརྗོད་རུང་ཆོག་མོད། འོན་ཀྱང་གོང་རིམ་ཡིག་ཚང་དག་ལས་བཙན་པོས“ཁྲི་འབྲིང་གིས་དཔུང་བཏེགས་ཏེ་ཕྱི་རོལ་དུ་སྡོད་པ”ཡི་གོ་སྐབས་དམ་དུ་བཟུང་ཡང་། ད་དུང་རང་དབང་དུ་དམག་བསྡུ་རྒྱུའི་དབང་ཐང་མེད་པས“རི་དྭགས་རྔོན་པར་ལྗགས་གཡར་ནས”དམག་བསྡུ་དགོས་པའི་འུ་ཐུག་གི་བྱེད་ཐབས་སྤྱད་པ་ཡིས། མགར་ཚང་གི་ཚོགས་པའི་དབང་ཐང་དང་སྟོབས་ཤུགས་ཆེ་དྲགས་པས་མགར་ཁྲི་འབྲིང་དངོས་སུ་དབུས་ན་མི་བཞུགས་ཀྱང་། བཙན་པོས་རང་ས་ནས་དམག་དོན་ལ་བཀོད་འདོམས་བྱེད་དབང་མེད་པས། མགར་ཚང་གི་དམག་དོན་ཁྱད་དབང་བཙན་པོའི་བླ་ན་ཡོད་པ་མངོན་པར་གསལ།
མདོར་ན། བོད་རྒྱ་ཡིག་ཚང་ལས་མཚོན་པའི་གོང་བརྗོད་ཀྱི་ཕྱོགས་སམ་སྣེ་བཞི་ཡིས། མགར་ཚང་ནི་བཙན་པོའི་ཆབ་སྲིད་གར་སྟེགས་ཀྱི་སྣེ་ཁྲིད་དུ་གྱུར་བ་དང་། དམག་སྲིད་ཀྱི་ཁྱད་དབང་བཙན་པོ་དང་མཉམ་པའམ་ལྷག་པར་གནས་ཏེ། མགར་ཁྲི་འབྲིང་བཙན་བྲོད་གཙོ་བོར་གྱུར་པའི་མགར་ཚང་གི་དབང་ཐང་ཆེ་དྲགས་པས་བཙན་པོའི་བློ་མི་བདེ་བར་གྱུར་པ་དང་། བཀྱོན་ཕབ་དྲུངས་འབྱིན་གྱི་རྒྱུ་རྐྱེན་གཙོ་བོ་ཞིག་སྟེ་ཕྱི་རྐྱེན་གྲུབ་པ་རེད།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-5-23 12:49 , Processed in 0.289247 second(s), 23 queries .


c: text/html

text:
༧གོང་ས་མཆོག་ཨ་རུ་ནཱ་ཅལ་ཕྱོགས་སུ་ཆིབས་བསྒྱུར་མཛད་སོང་།
༢༠༡༧།༠༣།༣༡ཉིན་སྤེལ། ༧གོང་ས་མཆོག་གིས་རྒྱ་གར་བྱང་ཤར་ཨ་སམ་དང་ཨ་རུ་ནཱ་ཅལ་མངའ་སྡེ་ཡིས་ཇི་ལྟ་གསོལ་འདེབས་ཞུས་པ་ལྟར་ཆོས་ཕྱོགས་ཀྱི་མཛད་འཆར་བཀའ་དྲིན་བསྐྱང་སླད་ཆིབས་བསྒྱུར་མཛད་ཕེབས་གནང་སོང་།
དེ་རིང་ཕྱི་ཟླ་ ༣ ཚེས་ ༣༡ ཉིན་གྱི་སྔ་དྲོའི་ཆུ་ཚོད་ ༡༡།༢༠ ཙམ་ལ་སྤྱི་ནོར་༧གོང་ས་རྒྱལ་བ་རིན་པོ་ཆེ་མཆོག་དྷ་ས་བཞུགས་སྒར་༧རྒྱལ་བའི་ཕོ་བྲང་ནས་ཀང་གནམ་ཐང་དུ་ཕེབས་ཐོན་གྱིས་མཁའ་ལམ་བརྒྱུད་དེ་རྒྱ་གར་བྱང་ཤར་ཨ་སམ་དང་ཨ་རུ་ནཱ་ཅལ་མངའ་སྡེ་ཡིས་ཇི་ལྟ་གསོལ་འདེབས་ཞུས་པ་ལྟར་ཆོས་ཕྱོགས་ཀྱི་མཛད་འཆར་བཀའ་དྲིན་བསྐྱང་སླད་ཆིབས་བསྒྱུར་མཛད་ཕེབས་གནང་སོང་།
དེ་ཡང་དགའ་ལྡན་ཕོ་བྲང་ཡིག་ཚང་གིས་བཀོད་པའི་མཛད་འཆར་ལྟར་ན། ༧གོང་ས་མཆོག་འཆར་ཟླ་ ༤ ཚེས་ ༡ ནས་རྒྱ་གར་བྱང་ཤར་ཨ་སམ་མངའ་སྡེའི་གྷོ་བ་ཧ་ཊེ་ (Guwahati) ནང་བཀའ་སློབ་བསྩལ་རྒྱུ་དང་། ཨ་རུ་ན་ཅལ་གྱི་ས་གནས་ཁག་ ༥ ནང་གསུང་ཆོས་བསྩལ་རྒྱུ་ཡིན་སྐོར་བརྗོད་འདུག
དེ་མིན་འཆར་ཟླ་ ༤ ཚེས་ ༤ ཉིན་ན་རུ་ན་ཅལ་གྱི་ལུམ་ལ་ (Lumla) དང་། ཚེས་ ༥ ནས་ ༧ བར་རྟ་དབང་ (Tawang)། ཚེས་ ༡༠ ཉིན་ཌེ་རང་ (Dirang)། ཚེས་ ༡༡ ཉིན་བྷམ་ཌེལ་ལ་ (Bomdilla) དང་ཚེས་ ༡༢ ཉིན་ཨེ་ཊ་ན་གྷར་ (Itanagar) བཅས་ཀྱི་ནང་གསུང་ཆོས་བསྩལ་རྒྱུ་ཡིན་སྐོར་བཀོད་འདུག
གཞན་ཡང་བོད་མི་ཁག་ཅིག་གིས་ཨ་རུ་ན་ཅལ་མངའ་ཁུལ་ཧྲིལ་བོ་རྒྱ་གར་གྱི་མངའ་ཁོངས་ཡིན་སྟབས། ས་ཁུལ་དེར་རྒྱ་ནག་ལ་ཐེ་གཏོགས་མེད་སྐོར་བརྗོད་ཡོད་པ་མ་ཟད། རྒྱ་གར་གྱི་ངོས་ནས་རྒྱ་ནག་གི་གནོན་ཤུགས་སུ་སྣང་མེད་བྱས་ཏེ། ༧གོང་ས་མཆོག་ཕེབས་པར་གསོལ་འདེབས་ཞུས་ཡོད་པ་རེད། ཉེ་ཆར་༧གོང་ས་ཏཱ་ལའི་བླ་མ་མཆོག་གིས་རྒྱ་ནག་སྐམ་ས་ཆེན་མོའི་མི་མང་ཁོང་ལ་དགའ་བོ་ཡོད་ཀྱང་། རྒྱ་ནག་གི་ཆབ་སྲིད་ཤོག་ཁག་གི་དཔོན་རིགས་ཚོས་ཁོང་ལ་ངོ་རྒོལ་བྱེད་ཀྱིན་ཡོད་སྐོར་གསུངས་ཡོད་པ་བཅས།།
གསར་འགོད་པ་ཆོས་ཉིད།

robotstxt: allowed

filter: keep


text:
ལུགས་གཉིས་གསེར་གྱི་ཁྲི་ལ་འཛེགས་ཤིང་སྲིད་གསུམ་ཁྱོན་ལ་སྙན་པས་ཁྱབ་པའི་མི་རིགས་ཀྱི་དཔའ་བོ་ཆེན་པོ་ཆོས་རྒྱལ་སྲོང་བཙན་སྒམ་པོས། མངའ་རིས་སྐོར་གསུམ་མན་དང་མདོ་ཁམས་ཡན་གྱི་བོད་ཀྱི་རིགས་སུ་གྱུར་པའི་ཡུལ་སྡེ་མཐའ་དག་གཅིག་གྱུར་བྱས་ནས་ཆེན་པོ་བོད་ཀྱི་རྒྱལ་ཁམས་ཞེས་པ་དེ་ཉིད་བྱུང་བའི་ཚུལ་ལ། བཞེད་ཚུལ་མི་འདྲ་བ་ཕྲན་ཚེགས་བྱུང་བ་དག་ལ་རེ་ཞིག་དགག་སྒྲུབ་ཀྱི་སྤྲོས་པ་དོར། ཚད་མར་གྱུར་པའི་ལོ་རྒྱུས་ཀྱི་ཡིག་རྙིང་《ཆོས་འབྱུང་མཁས་པའི་དགའ་སྟོན་》དང༌། 《དེབ་ཐེར་དམར་པོ》 《དེབ་ཐེར་སྔོན་པོ》 《དེབ་ཐེར་དཀར་པོ》 《ཏུང་ཧོང་གཏེར་ཡིག་》 སོགས་དང༌། གཞན་ཡང་རྒྱ་ནག་གི་ཡིག་ཚང་《ཐང་ཡིག་གསར་རྙིང་》(新旧唐书)དང༌། 《དཔྱད་སྐྱོང་མེ་ལོང་》(资治通鉴) བཅས་ཀྱི་ནང་དུ་འཁོད་པའི་བོད་ཀྱི་ལོ་རྒྱུས་དང་འབྲེལ་བའི་དཔྱད་གཞི་ཁག་གི་དོན་གྱི་སྙིང་པོ་བསྡུས་ནས་ཞུ་བ་ལ། དེ་ཡང་ཆོས་རྒྱལ་སྲོང་བཙན་སྒམ་པོ་ནི་སྤྱི་ལོ་617པའི་མེ་གླང་ལོར་ཡབ་རྒྱལ་པོ་གནམ་རི་སྲོང་བཙན་དང༌། ཡུམ་འབྲི་བཟའ་ཐོད་དཀར་གཉིས་ཀྱི་སྲས་སུ་འཁྲུངས། སྐབས་དེར་ཡབ་གནམ་རི་སྲོང་བཙན་གྱིས། མེས་སྟག་རི་གཉན་གཟིགས་ཀྱི་སྐབས་བན་པ་རྗེ་དང༌། བྲང་གར་རྗེ་ལ་སོགས་པའི་རྒྱལ་ཕྲན་འགའ་ཞིག་དབང་དུ་བསྡུ་བའི་འགོ་ཚུགས་པའི་རྨང་གཞིའི་ཐོགདབུས་ཕྱོགས་ཀྱི་ཟིང་པོ་རྗེ་དང༌། གཙང་གི་རྒྱལ་པོ་མར་མུན། དྭགས་པོ་ས་ཁུལ་སོགས་མངའ་ཁོངས་སུ་བཅུག་སྟེ་ཡབ་མེས་གོང་མ་གཉའ་ཁྲི་བཙན་པོ་སོགས་ཀྱི་སྐབས་སུ་དབང་དུ་བྱས་པའི་རྒྱལ་ཕྲན་རྣམས་སླར་ཡང་གཅིག་གྱུར་གྱིས་དབང་དུ་བྱས་པའི་གཞི་གདིང་བ་དང༌། ས་ཐག་རིང་བའི་ཕྱོགས་ནས་ཐད་ཀར་ཁ་གཏད་དུ་ལངས་ནས་ངོ་རྒོལ་བྱས་པར་མ་ཟད། ནང་སྐོར་གྱི་ཡབ་འབངས་དང༌། ཡུམ་འབངས་བཅས་ཀྱིས་གྱེན་ལོག་བྱས་ཏེ་མཐར་དགྲ་གཉེན་ལག་འབྲེལ་གྱིས་དུག་དྲངས་ནས་སྤྱི་ལོ་629པའི་ས་གླང་ལོར་རྒྱལ་པོ་གནམ་རི་སྲོང་བཙན་བཀྲོངས། སྐབས་དེར་སྲིད་ཀྱི་དབང་ཤུགས་སྲ་བརྟན་དུ་གཏོང་བ་དང་རྒྱ་སྐྱེད་པའི་གོ་རིམ་གྱི་ནང་དུ་ཕྱི་ནང་གཉིས་ཀའི་ཕྱོགས་ནས་ངོ་ལོག་དང་ཟིང་འཁྲུག་གི་རྣམ་པ་ཧ་ཅང་ཚབས་ཆེ་བའི་གནས་ཚུལ་འོག་དགུང་ལོ་བཅུ་གསུམ་ལ་སླེབས་མ་ཐག་པའི་བཙན་པོ་སྲོང་བཙན་སྒམ་པོ་དེ་བློན་ཆེན་མྱང་མང་པོ་རྗེ་ཞང་སྣང་དང༌། མགར་མང་ཞམ་སུམ་སྣང་དང༌། ཁྱུང་པོ་སྤུང་སད་ཟུ་རྩེ། དབའ་དབྱི་ཚབ་ལ་སོགས་པ་རྣམས་ཀྱིས་ཞབས་ནས་བཏེགས་ཏེ་བཙན་པོའི་ཁྲི་ལ་མངའ་གསོལ། ཧ་ཅང་ཛ་དྲག་ཆེ་བའི་ཆབ་སྲིད་དང་དམག་དོན་གྱི་ཡོ་ལང་ནང་དུ། རྒྱལ་པོ་སྐུ་ན་གཞོན་ཡང་ཞུམ་པ་མེད་པའི་སྙིང་སྟོབས་ཀྱི་གོ་ཆ་བཙན་པོར་བགོས་ཏེ། ནང་སྐོར་གྱི་བློན་པོ་རྣམས་བཀའ་གྲོས་གནང་ཞིང་ཐབས་ཤེས་སྣ་ཚོགས་ལ་བརྟེན་ནས་ཐོག་མར་སྲིད་འགྱུར་གྱི་གཡོ་ཇུས་འགོད་མཁན་དེ་དག་ཚར་གཅོད་པ་དང༌། དུས་མཚུངས་སུ་ཡབ་གནམ་རི་སྲོང་བཙན་ལ་དུག་འདྲེན་མཁན་རྣམས་ཐམས་ཅད་ཁྲིམས་ལ་སྦྱར་ཏེ་གཙང་དག་བཟོས་པས། སྐྱེ་བོ་མི་སྲུན་པ་རྣམས་རང་ཤུགས་ཀྱིས་དཔའ་འཁུམས། དེ་ནས་རིམ་བཞིན་ཡབ་མེས་དུས་སུ་ངོ་ལོག་བྱས་པའི་ཆབ་འབངས་མཐའ་དག་སླར་ཡང་བཙན་པོའི་མངའ་འོག་ཏུ་བཅུག །དེ་ནས་བོད་ཀྱི་ཤར་ཕྱོགས་སུམ་པའི་ཡུལ་དུ་ (དེང་དུས་ཁམས་མདོ་སྟོད་) བློན་ཆེན་པོ་མྱང་མང་པོ་རྗེ་ཞང་སྣང་གིས་དམག་རྒྱག་མ་དགོས་པར་རྒྱལ་ཁམས་ཡོངས་རྫོགས་ཐབས་མཁས་ཀྱི་བྱ་བ་ལ་བརྟེན་ནས། ཚོ་བའི་འགོ་དཔོན་དག་ལ་སྙན་པའི་གཏམ་དང་ཞི་བའི་གྲོས་བཏབ་སྟེ་ཡུལ་ཚན་སོ་སོའི་ཐེམ་དུད་གཅིག་ཀྱང་མ་ལུས་པ་དང༌། ཐོར་གྱར་མེད་པར་བོད་བཙན་པོའི་ཆབ་འབངས་ཁོངས་སུ་བཅུགདེའི་རྗེས་སུ་བཙན་པོ་རང་ཉིད་སྐུ་དངོས་བྱང་དུ་ཕེབས་ནས། དམག་དཔུང་གིས་གཡུལ་བཤམས་མ་དགོས་པར་བྱང་ངོས་ཀྱི་རྒྱ་དང་འ་ཞས་དཔྱ་ཁྲལ་འཇལ་ཞིང༌།
དེ་ནས་བཟུང་འ་ཞ་ཡང་བོད་ཀྱི་ཆབ་འབངས་སུ་ཚུད་དོ། དེ་ནས་བཙན་པོ་དང༌། མྱང་མང་པོ་རྗེ་ཞང་སྣང་གི་བར་དུ། ཁྱུང་པོ་སྤུང་སད་ཟུ་ཙེས་ཕྲ་མ་བཅུག་སྟེ་བཙན་པོའི་སྤྱན་སྔར། ཞང་སྣང་བློ་མ་ལོག་པ་ལ་བློ་ལོག་འདུག་ཅེས་ཞུ་བ་དང༌། ཡང་ཞང་སྣང་གི་དྲུང་དུ་བཙན་པོས་བཀའ་བཀྱོན་མ་གནང་ནའང་བཀའ་བཀྱོན་གནང་གིན་འདུག་ཅེས་བཤད་པར། ཞང་སྣང་གིས་ཡིད་ཆེས་བྱས་ཏེ་བཙན་པོའི་བཀའ་བྱུང་ནའང༌། ནད་ཀྱིས་མནར་ཞེས་མ་ཕྱིན་པར་བརྟེན་བཙན་པོའི་ཐུགས་ལའང་ཞང་སྣང་བློ་ལོག་ཟེར་བ་བདེན་པར་འདུག་དགོངས་ནས། མཁར་སྤུར་བ་མཐའ་ནས་བསྐོར་བ་དང༌། དེ་རྗེས་ཞང་སྣང་རང་གི་འཁོར་གཡོག་པ་ཚབ་གྱིམ་པོ་ཟེར་བས་གཡོ་སྒྱུའི་སྒོ་ནས་ཞང་སྣང་བསད་དོ། མྱང་མང་པོ་རྗེ་ཞང་སྣང་ནི་ཡབ་གནམ་རི་སྲོང་བཙན་སྐབས་ཀྱི་བློན་པོ་ཡིན་པ་དང༌། སྲོང་བཙན་སྒམ་པོའི་ཞབས་ཞུ་བསྒྲུབས་ཤིང་སུམ་པའི་ཡུལ་ཁམས་འབངས་སུ་བཀུག་པ་སོགས་རྒྱལ་སྲིད་ལ་ཕན་པའི་མཛད་རྗེས་ཧ་ཅང་ཆེན་པོ་བཞག་ཡོད་ན་ཡང༌། ཁྱུང་པོ་སྤུང་སད་ཟུ་ཙེས་ཞང་སྣང་བློན་པོ་ཆེ་བའི་དབང་ཆ་གཡོ་འཕྲོག་བྱེད་པའི་ཆེད་དུ་རྒྱལ་བློན་བར་དུ་དབྱེན་སྦྱོར་དཀྲུག་ཤིང་བྱས་ཏེ་མི་འོས་པའི་དོན་རྐྱེན་ཆེན་པོ་ཞིག་བྱུང༌། དེའི་རྗེས་སུ་ཁྱུང་པོ་སྤུང་སད་ཟུ་ཙེ་རྒྱལ་པོའི་སྐུ་འཁོར་རྣམས་ཀྱི་ནང་དུ་སྐུ་ལ་ཉེ་ཤོས་ཤིག་བྱས་པར་གྲགས་ཤིང༌། སྤུང་སད་ཟུ་ཙེ་རྒས་ནས་ངལ་གསོ་བྱས་པ་དང་བློན་པོ་མགར་སྟོང་བཙན་ཡུལ་ཟུང་བཙན་པོའི་བཀའི་བློན་པོ་ཆེ་ཤོས་སུ་གྱུར། །དེ་ནས་བོད་ཡུལ་གཅིག་གྱུར་གྱི་རྒྱལ་སྲིད་སྐྱོང་བ་ལ་དགོས་པ་དུ་མའི་དབང་གིས་རྒྱལ་ས་དབུས་ཕྱོགས་སུ་སྤོར་རྒྱུའི་བཀའ་བགྲོས་ཐོག བོད་དབུས་འགྱུར་གྱི་ལྗོངས་འདིར་ཡུལ་གྱི་བཀོད་པ་དང་སའི་དཔྱད་པ་སོགས་ལ་བརྟག་དཔྱད་ཞིབ་མོ་མཛད་མཐར། དབུ་རུ་ཤོད་ཆེན་གྱི་སའི་ལྟེ་བ་འོ་ཐང་གི་མཚེ འི་འགྲམ་དེར་ཡུལ་ལྗོངས་ཉམས་དགའ་ལ། ས་གཞི་ཁོད་སྙོམས་པའི་དབུས་སུ་གཡས་གཡོན་གྱི་རི་བརྒྱུད་གཞན་དང་མ་འདྲེས་པའི་རི་དེའུ་སེང་གེ་གནམ་ལ་འཕྱོ་བ་ལྟ་བུ་སྟེ། ད་ལྟའི་ཕོ་བྲང་ཆེན་མོ་པོ་ཏ་ལ་ཆགས་ཡུལ་དམར་པོ་རི་འདི་ཉིད་ས་དཔྱད་ཁྱད་དུ་འཕགས་ཤིང༌། དེའི་རྩེ་མོ་ནས་འཁོར་ཡུག་གི་སྣང་ཚུལ་ཚང་མ་ལག་མཐིལ་དུ་བླངས་པ་ལྟར་མཐོང་ཐུབ་པ་སོགས་ཕ་རོལ་གཞན་སྡེ་རྣམ་པར་གནོན་པའི་དགེ་མཚན་དང་ཡང་ལྡན་པར་གཟིགས་ནས། དམར་པོ་རིའི་ཐོག་ཏུ་ཕོ་བྲང་མཐོ་ཞིང་བཙན་པ་ཞིག་བཞེངས་ཏེ་རྒྱལ་བློན་དཔུང་དང་བཅས་པ་དེར་བཞུགས་ནས་བོད་ཡོངས་ལ་དབང་སྒྱུར་བྱས་ཡོད་པ་རེད། །དེ་ནས་སྔར་གྱི་ཆབ་འབངས་རྣམས་ཚོ་པ་རེ་རེ་བཞིན་ཞིབ་བཤེར་བདེ་འཇགས་སུ་བཀོད་པ་དང༌། རུས་ཚོ་ཀུན་ལ་ཉེ་རིང་མེད་པ་བྱས་ནས་བསྐྱངས། བཟང་པོ་ལ་བྱ་དགའ་སྟེར། ངན་པ་ལ་ཆད་པ་གཅོད། མཐོ་བ་རྣམས་ཁྲིམས་ཀྱིས་མནན། དམའ་བ་རྣམས་ཐབས་ཀྱིས་སྐྱོང་བ་སོགས་ཞི་རྒྱས་དབང་དྲག་གི་མཛད་པ་གང་ལ་གང་འཚམ་གྱིས་ཕྱག་ལེན་གནང་གིན་ཡོད་དེ། ཡབ་གནམ་རི་སྲོང་བཙན་སྐབས་ཀྱི་མཛད་རྗེས་ཆེ་བའི་བློན་པོ་དབའ་དབྱི་ཚབ་ལོ་རྒས་ནས་རང་ཁྱིམ་དུ་ངལ་གསོ་ནས་བསྡད་ཡོད་པའི་སྐབས་དབྱི་ཚབ་ཀྱིས། བཙན་པོའི་ནང་བློན་བྲིན་སྙ་དོ་རེ་གཙུག་བློན་བརྒྱུད་ནས་བཙན་པོ་སྲོང་བཙན་སྒམ་པོ་ལ། ཁོ་བོས་སྔོན་ཆད་ཟིང་པོ་རྗེ་རྒྱབ་ཏུ་བསྐྱུར། སྤུ་རྒྱལ་པང་དུ་བླངས་ནས་བཙན་པོའི་ཆབ་སྲིད་རྒྱ་ཆེར་སྐྱེད་པའི་ཞབས་འདེགས་ཞུས་པ་དང༌། བདག་ཅག་ཕ་བུ་སུས་ཀྱང་བཙན་པོ་ལ་བློ་མ་ལོག་ཅིང༌། ཞབས་འདྲེན་མ་ཞུས་པར་མཆིས་པ་ལགས། ད་ནི་བདག་ལོ་རྒས་ཤིང་ལུས་སྟོབས་ཉམས་པས་རང་ཉིད་མ་ཤི་བའི་གོང་དུ་བུ་རྣམས་དང་བཅས་པར་དབུ་སྙུང་ཅུང་ཟད་ཙམ་ཞིག་གནང་བ་ཞུ་ཞེས་པར། བཙན་པོ་སྲོང་བཙན་གྱིས། དྲིན་ཅན་མི་ཡི་ཡིད་མི་གཅོག ། ལྷ་ཡི་རྟ་ལ་སྒལ་མི་དབྱུང༌། །ཟེར་བ་ལྟར་ཁྱེད་ཕ་ཚན་ནམ་ཡང་བློ་མ་ལོག་པར་བསྡད་པས་རང་ཁྱིམ་དུ་གདན་དྲངས་པ་ལྟར་ཕེབས་རྒྱུ་ཡིན་ལ། དབུ་མནའ་ཡང་གནང་ཆོག་ཅེས་ཞལ་གྱིས་བཞེས་ནས། དབྱི་ཚབ་ཀྱི་ཁྱིམ་དུ་ཆང་སྟོན་ཆེན་པོ་ཞིག་བཤམས། དེར་བཙན་པོས་དབྱི་ཚབ་བློ་དཀར་བས་གྲོངས་ན་དུར་ཁུང་བཙན་པོ་རང་གི་ཕྱག་རེག་ནས་བརྩིག་རྒྱུ་དང༌། བུ་ཚ་སུ་འོས་ཤིག་ལ་གསེར་ཡིག་རྒྱུན་མི་ཆད་པ་གནང་རྒྱུའི་དབུ་མནའ་བཞེས་ཤིང༌། མགུར་ཡང་བསྩལ། དབའ་དབྱི་ཚབ་ཕ་བུ་བདུན་གྱིས་ཀྱང༌། དུས་ནམ་ཡང་སྤུ་རྒྱལ་ལ་བློ་མི་ལོག་པ་སོགས་ཀྱི་མནའ་བསྐྱལ་ཅིང༌། གླུ་ལན་ཡང་ཕུལ་བར་གྲགས།
བོད་ཀྱི་གནའ་སྲོལ་ལ་མནའ་སྐྱེལ་དུས་ལག་ཏུ་རྡོ་བ་ཞིག་བཟུང་སྟེ་མནའ་ཚིག་འདོན་པ་ཡིན་འདུག་པས། སྐབས་དེར་དབུ་སྙུང་གནང་བའི་རྡོ་དཀར་པོ་དེ་རྗེས་སོར་དབྱི་ཚབ་གྲོངས་པའི་དུས་སུ་དུར་ཁུང་གི་རྨང་རྡོར་བརྩིགས་པ་སོགས་བྱས་རྗེས་ཅན་ལ་དེ་ལྟ་བུའི་གཟེངས་བསྟོད་གནང་བར་གྲགས། །བཙན་པོ་སྲོང་བཙན་སྒམ་པོའི་མཛད་འཕྲིན་དར་བའི་འགོ་ཚུགས་པ་དང༌། བློན་ཆེན་ཟུར་པ་ཁྱུང་པོ་སྤུང་སད་ཟུ་ཙེས་གཡོ་ཐབས་ཀྱིས་བཙན་པོ་བཀྲོང་བའི་ཐབས་བཤམས་ཏེ་ཞུས་པ། སྔོན་ཆད་བཙན་པོའི་ཡབ་གནམ་རི་སྲོང་བཙན་གྱི་སྐབས་སུ། བདག་གི་གཙང་ཕྱོགས་རྣམས་སྤུ་རྒྱལ་གྱི་ཆབ་འབངས་སུ་བཀུག་ན་ཡང༌། གཙང་གི་ས་ཕྱོགས་འདིར་ཡབ་དེའི་སྤྱན་གྱིས་མ་གཟིགས་ལ་ཞབས་ཀྱིས་བཅགས་པའང་མེད་པས། ད་ཆ་བཙན་པོ་སྲས་ཀྱིས་དངོས་སུ་ཕེབས་ནས་གཟིགས་ཙམ་གནང་བ་དང༌། བདག་གི་མཁར་སྡུམ་པ་ཁྲི་བོམས་སུ་དགྱེས་སྐྱེམས་གསོལ་སྟོན་ཞིག་ཀྱང་བཤམས་ཆོག་པ་ཞེས་གདན་ཞུ་བྱས། བཙན་པོས་ཀྱང་ཞལ་གྱིས་བཞེས་ཏེ་བློན་པོ་མགར་སྟོང་བཙན་ཡུལ་ཟུང་བཀས་མངགས་ནས་སྔོན་ལ་གྲ་སྒྲིག་ཏུ་བཏང་བ་ལྟར་མགར་གྱིས་བརྟག་དཔྱད་བྱས་པ་བརྒྱུད། སྤུང་སད་ཟུ་ཙེས་ལྐོག་ཏུ་དམག་དཔུང་སྦས་ཏེ་བཙན་པོ་བཀྲོང་རྒྱུའི་གཡོ་སྒྱུ་བཤམས་པ་ཤེས་ཏེ་གསང་སྟབས་སུ་རྒྱལ་པོའི་སྤྱན་སྔར་བྲོས། སྤུང་སད་ཟུ་ཙེས་མགར་བྲོས་པ་ཤེས་པ་དང་རང་གི་བུ་ངག་རེ་ཁྱུང་ཟེར་བ་དེ་ལ་ང་རང་ཤི་བའི་རྗེས་སུ་མགོ་བོ་ཆོད་ལ་རྒྱལ་པོ་ལ་ཕུལ་དང་རང་གི་ཡུལ་གཞིས་ཁྱེད་རང་ལ་དབང༌། དེ་ལྟར་མིན་ན་རང་རེའི་ཕ་རྩ་བུ་རྒྱུད་དང་བཅས་པ་བརླག་པའི་ཉེན་ཁ་ཆེ་བ་སོགས་ཀྱི་ཁ་ཆེམས་བཞག་ནས་རང་ཉིད་ལྕེབས་ཏེ་ཤི། ངག་རེ་ཁྱུང་གིས་ཕའི་ཁ་ཆེམས་བཞིན་ཕའི་མགོ་བོ་བཅད་དེ་སྐུ་མཁར་ཕྱིང་བར་ཁྱེར། བདག་གི་ཕ་རྒན་བཙན་པོ་ལ་བློ་ལོག་ནས་བར་ཆད་བརྩམས་པ་མགར་གྱིས་ཤེས་པ་ལྟར་ལགས་ན། བདག་གིས་རང་གི་ཕའི་མགོ་བཅད་དེ་བཙན་པོའི་དྲུང་དུ་བཅར་བ་ལགས་པས། བདག་ཅག་གི་ཁྱིམ་སྲིད་ལ་བཀའ་ཉེས་མེད་པ་ཞིག་གནང་སྐྱོང་ཞེས་ཞུས་པར། བཙན་པོས་ཀྱང་དེ་བཞིན་ཞལ་གྱིས་བཞེས་ཏེ་ཤུལ་མིའི་ཁྱིམ་སྲིད་བདག་དབང་ལ་ཉེས་ཆད་མི་ཕོག་པའི་རང་འཇགས་གནང༌། དུས་མཚུངས་སུ་བོད་ཡུལ་ནུབ་ཕྱོགས་ཀྱི་ཞང་ཞུང་གི་ཡུལ་གྲུ་སྟེ་དེང་དུས་སྟོད་མངའ་རིས་དང་ལ་དྭགས་ཀྱི་ཡུལ་འདི་ཉིད་དབང་སྒྱུར་བྱེད་པ་ལ། ཐོག་མར་བཙན་པོ་སྲོང་བཙན་སྒམ་པོའི་སྲིང་མོ་བཙན་མོ་སད་མ་དཀར་བྱ་བ་དེ། ཞང་ཞུང་གི་རྒྱལ་པོ་ལིག་མི་རྐྱའི་བཙུན་མོར་གནང་ནས་ད་ལྟའི་མངའ་རིས་ས་ཁུལ་གྱི་རྩ་མདའ་རྫོང་ཁོངས་སུ་ཡོད་པའི་ཁྱུང་ལུང་གི་ཕོ་བྲང་དུ་ཕེབས་ཤིང༌། ཞང་ཞུང་གི་རྒྱལ་པོ་དེ་ལ་སྔར་འདྲིས་ཀྱི་ཟུར་གྲོགས་བུ་མོ་ཤུད་ཀེ་བཟའ་རྩལ་ཏིང་ཤགས་ཞེས་པ་ཞིག་ཡོད་སྟབས། དེ་དང་རྒྱལ་པོ་གཉིས་ཕན་ཚུན་སྙིང་ཉེ་ཞིང་མཛའ་གཅུགས་དམ་པོར་ཆགས་སྟབས་ཞང་ཞུང་རྒྱལ་པོ་ནི་དུས་རྒྱུན་ཤུད་ཀེ་བཟའ་དང་འགྲོགས་ནས་བཙན་མོ་སད་མ་དཀར་དང་ལྷན་དུ་མི་བཞུགས་ཤིང་ཐུགས་མི་མཐུན་པར་བརྟེན། བཙན་མོ་ཡང་ཞང་ཞུང་རྒྱལ་པོའི་ཁབ་དང་སྲིད་མི་འཛིན་པར་ལོགས་ཤིག་ཏུ་བཞུགས་ནས་མཛའ་འབྲེལ་ཡག་པོ་མེད་པའི་ཚུལ་དེ་དག་བཙན་པོ་སྲོང་བཙན་གྱི་སྙན་དུ་གསན་ཞིང༌། བཙན་པོས་བློན་པོ་སྦུག་གྱིམ་བཙན་རྨང་ཆུང་བྱ་བ་ཞིག་ཞང་ཞུང་ལ་ཆེད་དུ་མངགས་ནས། བཙན་མོ་སད་མ་དཀར་ལ་དེ་ལྟར་མཛད་ན་ཞང་བོད་ཆབ་སྲིད་ཀྱི་དཀྲུག་རྐྱེན་དུ་འགྱུར་བས་ཕྱིན་ཆད་དེ་ལྟ་བུ་མི་གནང་བར་ལིག་མི་རྐྱའི་ཁྱིམ་སྲིད་འཛིན་དགོས་ཞེས་བཀའ་འཕྲིན་ཁྱེར་ནས་རྨང་ཆུང་མྱུར་སྟབས་ཀྱིས་ཁྱུང་ལུང་ཕོ་བྲང་དུ་ཕྱིན་པ་ན། བཙན་མོ་ནི་ཡུལ་དེར་མི་བཞུགས་པར་མ་ཕམ་གཡུ་མཚོའི་འགྲམ་དུ་ཆབ་ལ་རོལ་ཅིང་ཁྲུས་ཀྱི་ཆེད་དུ་ཕེབས་ཞེས་ཐོས། རྨང་ཆུང་ཡང་མཚོ་མ་ཕམ་འགྲམ་དུ་བསྐྱོད་ནས་བཙན་མོའི་ཞལ་མཇལ་ཏེ་ཕྱག་ཕུལ་པ་ན། བཙན་མོའི་ཞལ་ནས། གཅེན་བཙན་པོ་སྲོང་བཙན་སྐུ་ཁམས་བདེའམ། བློན་རྨང་ཆུང་ལམ་བགྲོད་བདེའམ་ཞེས་འཚམས་འདྲི་གནང་བར་བདེ་བ་ཡོད་ལགས་ཞེས་ལན་ཕུལ་པའི་རྗེས་སུ། བཙན་པོའི་བཀའ་འདི་དང་འདི་ཞེས་ཆད་ལུས་མེད་པར་སྙན་དུ་གསོལ་པ་དེ་དག་གསན་རྗེས་བཙན་མོས། ཁྱེད་ནི་བཙན་པོའི་བཀའ་མངགས་པ་ཡིན་པས་མགྲོན་གྱི་ཕྱག་ལན་ལོངས་ཤིག་ཅིས་ཕྱག་ལན་མཛད་པའི་མཇུག་ཏུ། གསུང་མགུར་སྙན་མོ་དཔེ་དང་གབ་ཚིག་གིས་བརྒྱན་པའི་ཚིགས་བཅད་རྐང་པ་བདུན་ཅུ་ཙམ་ཡོད་པ་ཞིག་བསྐུར་གནང་བ་དེའི་ཚིག་རྐང་འགའ་ཞིག་འདིར་དཔེར་མཚོན་ཙམ་བཀོད་པར། ཡུལ་གྱི་ནི་སྐལ་ཕོག་པ། །ཁྱུང་ལུང་ནི་རྡུལ་མཁར་ཞིག །མུ་སུ་ནི་གཞན་ན་རེ། །ཕྱི་ལྟས་ནི་ངམ་དང་བྲག །ནང་བལྟས་ནི་གསེར་དང་དབྱིག །བདག་གི་ནི་གཡར་སྔ་རུ། །མཆིས་ཆུ་ནི་མ་ཐོ་འམ། །སྐྱ་མོ་ནི་བསེང་བསེང་མོ། །ཞེས་པ་ལ་སོགས་པ་རྣམས་སོ།
ནང་དོན་གཙོ་བོ་ལ་ཁོང་རང་གི་འཚོ་བ་དང་གནས་བབ་སོགས་མི་གཞན་གྱིས་བལྟས་ན་ཡིད་སྨོན་འཆོར་བ་ཞིག་ཡོད་མོད། འོན་ཀྱང་དོན་དངོས་ལ་ཅི་ཙམ་བསམས་ན་དེ་ཙམ་གྱིས་དཀའ་སྡུག་དང་ཡི་མུག་པ་ཁོ་ན་ལས་མི་འདུག་ཅེས་པའི་དོན་ཡིན། དེའི་མཇུག་ཏུ་བྱང་ཐང་གི་འབྲོང་གཅིག་པུ་དེ་ཕུ་ནས་ཀི་འདེབས་པ་དང༌། མདའ་ནས་གཡབ་མོ་བྱེད་པའི་བར་དུ་གཅུར་ནས་བསད་ན་མགོ་རུ་ཐུར་དང་བཅས་པ་ཕྱིང་བ་སྟག་རྩེའི་བཅུད་དང༌། ཤ་པགས་སོགས་ནི་བྱས་རྗེས་འཇོག་མཁན་ལ་ཐོབ་ཐུབ་ཟེར་བ་སོགས་མདོར་ན་ཞང་ཞུང་དུ་དཔུང་འཇུག་བྱས་ཏེ་དབང་དུ་བསྡུ་དགོས་པ་གབ་ཚིག་གི་ལམ་ནས་གསུངས་ཡོད། མགུར་དེ་བཞེངས་པའི་མཇུག་ཏུ། གཅེན་བཙན་པོ་མཆོག་ལ་བཀའ་ལན་ཞུ་ཡིག་ཐུག་འབུལ་འོས་པ་ནི་ཅི་ཡང་མེད། བཙན་པོ་སྐུ་ཁམས་བདེ་བར་བཞུགས་པ་ནི་ཡིད་ལ་དགའ་བ་བརྟས། ད་ལན་བཀའ་སློབ་གནང་བ་རྣམས་ཤི་གསོན་ལ་མ་ལྟོས་པ་རང་ནུས་གང་ཡོད་ཀྱིས་འབད་འབུངས་ཞུ་ཆོག་པར་གསོལ་དགོས། བཙན་པོའི་ཕྱག་ཏུ་འདི་ཕུལ་ཅིག་གསུངས་ཏེ། ཞུ་རྟེན་དམ་རྒྱས་མནན་པ་ཞིག་བསྐུར་གནང་མཛད། དེ་ནས་རྨང་ཆུང་གི་བཙན་མོར་ཕྱི་ཕྱག་ཕུལ་ཏེ་བཙན་པོའི་ཕོ་བྲང་དུ་འཁོར་ནས་འདི་སྐད་ཞུས། བཙན་མོས་བཀའ་ལན་ཡིག་ཐོག་ཏུ་གནང་བ་ནི་མེད། མགུར་བཞེས་པའི་ཚིག་དོན་ནི་འདི་དང་འདི་ལྟར་གསུངས། ཕྱག་རྒྱས་མནན་ནས་བསྐུར་པའི་འབུལ་རྟེན་ནི་འདི་ལགས་སོ་ཞེས་ཕུལ་བ་ན། འབུལ་རྟེན་གྱི་རྒྱལ་བཤིགས་ནས་གཟིགས་སྐབས་དེའི་ནང་དུ་བོད་གཡུ་རྙིང་མ་ཧ་ཅང་ལེགས་པ་སུམ་ཅུ་ཙམ་ཞིག་བླུགས་ཡོད་པ་གཟིགས། བཙན་པོས་མགུར་གྱི་ཚིག་དོན་དང་བསྟུན་ནས་དེའི་གོ་དོན་ལ་དགོངས་པ་ཡང་ནས་ཡང་དུ་བཞེས་པའི་མཐར་བློན་པོ་རྣམས་ལ་བཀའ་གནང་བ། རང་རེས་ཞང་ཞུང་ལིག་མི་རྐྱ་ལ་ཕར་རྒོལ་བྱ་ཕོད་ན་ནི་གཡུ་ཐོགས་ཤིགགལ་ཏེ་ཕར་རྒོལ་བྱ་མ་ནུས་ན་ནི་བུད་མེད་དང་འདྲ་བས་ཞུ་གྱོན་ཅིག་ཟེར་བར་གདའ་ཞེས་གསུངས་སོ། དེའི་ཐོག་ནས་གཡུ་ནི་གནའ་རབས་རང་ཅག་བོད་རིགས་ཕོ་མོ་ཀུན་གྱི་རྒྱནདུ་བྱས་པ་མཚོན་ལ། དེའང་མགུལ་ལམ་རྣ་རྒྱན་དུ་གཡུ་འདོགས་པ་ནི་དཔའ་བོའི་ཆ་བྱད་དང༌། གཡུ་རྣམས་བསྟར་ལ་བཀོད་པས་མགོ་རྒྱན་དུ་གྱོན་པ་ནི་བུད་མེད་ཀྱི་ཆ་ལུགས་ཡིན་པ་ཤེས་ཐུབ། བཙན་པོས་མགུར་ཚིག་དང་ཞུ་རྟེན་ལ་འགྲེལ་བཤད་དེ་ལྟར་གནང་བས་བློན་པོ་རྣམས་ཀྱིས་ཀྱང་དོན་དེ་གསལ་པོར་གོ་ནས་འཕྲལ་དུ་སྟོད་ཕྱོགས་སུ་དམག་དྲངས་ཏེ་ཞང་ཞུང་རྒྱལ་པོའི་སྲིད་དབང་གཏོར་ནས་ཡུལ་དེ་སྤུ་རྒྱལ་བཙན་པོའི་ཆབ་འོག་ཏུ་བཅུག་པ་དང༌། དུས་མཚུངས་སུ་ཤར་ལྷོའི་ཕྱོགས་ཀྱི་འཇང་ཡུལ་ཡང་རིམ་བཞིན་ཆབ་འོག་ཏུ་བཙུད་པ་བཅས་མདོར་ན། བོད་ཡོངས་གཅིག་གྱུར་བྱས་པ་ནས་བཙན་པོའི་མངའ་ཁོངས་ཀྱི་རྒྱ་ཁྱོན་ཇེ་ཆེ་སྤེལ་བའི་མཛད་རྗེས་བསམ་བརྗོད་ལས་འདས་པ་ཞིག་གོ །དེ་ལྟར་ཆོས་རྒྱལ་སྲོང་བཙན་སྒམ་པོས་མངའ་རིས་མན་དང་མདོ་ཁམས་ཡན་གྱི་བོད་རིགས་ཐམས་ཅད་གཅིག་གྱུར་མཛད་དེ། ཕྱོགས་བཞིའི་རྒྱལ་ཁབ་རྣམས་ལ་ཞི་བའི་གཉེན་འབྲེལ་དང༌། དྲག་པོའི་དམག་གི་དཔུང་འཇུག་སོགས་ཡུལ་དུས་དང་བསྟུན་པའི་སྒོ་ནས་གང་ལ་གང་འཚམ་གྱི་འབྲེལ་བས་ཆབ་སྲིད་མཐའ་བཞིར་བསྐྱེད། མི་རིགས་གཞན་དང་རྒྱལ་ཁབ་གཞན་གྱི་རིག་གནས་ཀྱི་སྙིང་བཅུད་མང་པོ་བླངས་ནས་རང་གི་རིག་གནས་ཀྱི་གསོས་སུ་བཏབ་སྟེ་དར་སྤེལ་བཏང༌། སྐབས་དེར་བོད་ཀྱི་ཆབ་སྲིད་དང༌། དཔལ་འབྱོར། དམག་དོན། རིག་གནས། ཁྲིམས་ལུགས་སོགས་ཨེ་ཤ་ཡའི་(Asia)གླིང་འདིར་རྒྱལ་ཁབ་གཞན་ལས་མི་དམན་པ་ཞིག་ཆགས་ཡོད། །
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2360889 位访客


text:
ལྟ་གྲངས།
ཨན་ཊི་རེ·མཱར་ཁོ་ཝུ(Andrey Markov)ནི། ཕྱི་ལོ1856ལོའི་ཟླ་བ6པའི་ཚེས14ཉིན་རཱ་ཡ་བཙན(Ryazan)དུ་སྐུ་འཁྲུངས། 1922ལོའི་ཟླ་7ཚེས་20ཉིན་སཱིན་ཕེ་ཏེར་བྷུར་གྷི(St.Petersburg)རུ་དགོངས་པ་རྫོགས། 1874ལོར་སཱིན་ཕེ་ཏེར་བྷུར་གྷི་སློབ་ཆེན(St.Petersburg University)དུ་བཞུགས་ཤིངP.L.ཆལ་སྦི་ཞོལ་ཧྥུ་ཡིས་ཤུགས་རྐྱེན་ཟབ་མོ་ཐེབས།1878ལོར་སློབ་གྲྭ་ནས་ཐོན་ཏེ་ >ཞེས་པའི་གྲངས་རིག་རྩོམ་ཡིག་སྤེལ་ཏེ་གསེར་བྱང་གི་བྱ་དགའ་ཐོབ། ལོ་གཉིས་རྗེས་ལ་རབ་འབྱམས་པའི(master)སློབ་རིམ་ཐོབ་ཞིང་ སཱིན་ཕེ་ཏེར་བྷུར་གྷི་སློབ་ཆེན་གྱི་སློབ་དཔོན་གཞོན་པ་བྱས། ཕྱི་ལོ1884ལོར་དངོས་ལུགས་དང་རྩིས་རིག་གི་རབ་འབྱམས་པའི་བསླབ་གནས་ཐོབ་ཅིང་། 1886ལོར་སློབ་གྲྭ་དེ་གའི་སློབ་དཔོན་བྱས། ཕྱི་ལོ1896ལོ་ནས་སཱིན་ཕེ་ཏེར་བྷུར་གྷི་ཚན་རིག་ཁང་གི་གཙུག་ལག་རབ་འབྱམས་པར་བདམས་ཤིང་ཕྱི་ལོ1905ལོར་འབྲས་ལྡན་སློབ་དཔོན་གྱི་མཚན་སྙན་ཐོབ་པ་རེད།
མཱར་ཁོ་ཝུ་ནི་ཧྥི་ཏ་པའོ་རྩིས་རིག་རིག་གཞུང་མཚོན་པའི་མི་སྣ་ཞིག་རེད། གཙོ་བོ་འབྱུང་སྲིད་པའི་རང་བཞིན་དང་རྣམ་གྲངས་རིག་པའི་ཐད་ལ་ཞིབ་འཇུག་གནང་ཞིང་། ཁོང་གིས་ཞིབ་འཇུག་བྱས་ནས་ངེས་མེད་འབྱུང་རིམ་ཞེས་པའི་བར་སྟོང་གསར་པ་ཞིག་བཙུགས་ཤིང་ཁོང་རང་ཉིད་ཀྱི་མཚན་གྱིས་མཱར་ཁོ་ཝུ་དེང་རབས་འཆར་གཞི་ཞེས་མིང་བཏགས་པས་རང་བྱུང་ཚན་རིག་དང་སྤྱི་ཚོགས་ཚན་རིག་གི་ཁྱབ་ཁོངས་སུ་སྤྱོད་སྒོ་ཆེན་པོ་བྱུང་ཡོད་ཅིང་། ཁོང་གི་ཚབ་མཚོན་གསུང་རྩོམ་ལ《འབྱུང་སྲིད་པའི་རང་བཞིན་རྩིས་གཞི》བྱའོ༎ ཨང་ཀིའི་རིག་གཞུང་ཐོག་ན། ཁོང་གིས་འབྲེལ་གྲངས་ཆ་དང་གྲུ་བཞིའི་སྙོམ་རྩིས་རྩིས་ཕྲེང་གཞུང་ལུགས་ལ་ཞིབ་འཇུག་བྱས་ཤིང་དཀའ་ཚེགས་ཆེ་བའི་གནད་དོན་མང་པོ་ཐག་གིས་གཅོད་ཐུབ་པར་གྱུར། འབྱུང་སྲིད་པའི་རང་བཞིན་གླེང་བའི་ཁྲོད། ཁོང་གི་གལ་གནད་ཚོད་དཔག་གི་ཐབས་ལམ་འཕེལ་རྒྱས་བཏང་ཞིང་གྲངས་ཆེན་ཁྲིམས་སྲོལ་དང་དབུས་མའི་འགག་མཚམས་རྣམ་བཞག་གི་བེད་སྤྱོད་རྒྱ་ཆེ་རུ་བཏང་བ་དང་ཆེས་གལ་ཆེ་བའི་ཉམས་ཞིབ་གྲུབ་འབྲས་རྣམས1906ནས1912བར་ལེགས་གྲུབ། ཁོང་གིས་རྩིས་རིག་དབྱེ་ཞིབ་བེད་སྤྱོད་བྱས་ནས་རང་བྱུང་གི་བྱུང་རིམ་ལ་ཞིབ་འཇུག་བྱ་བའི་འཆར་རིས“མཱར་ཁོ་ཝུ་བརྒྱུད”ཞེས་པ་དེ་གསར་གཏོད་གནང་ཞིན་། དེ་དང་ལྷན་དུ་རྗེས་ནུས་མེད་པའི་ངེས་མེད་བྱུང་རིམ་ཏེ་མཱར་ཁོ་ཝུའི་བྱུང་རིམ་ཞིབ་འཇུག་གསར་དུ་བཏོད་པར་གྱུར། མཱར་ཁོ་ཝུས་ལྟ་ཞིབ་དང་ཚོད་ལྟ་མང་པོ་བྱས་ནས་མ་ལག་ཞིག་གི་གནས་སྟངས་འགྱུར་བ་འགྲོ་བའི་གོ་རིམ་ནང་ཐེངསnཔ་འགྱུར་བ་བྱུང་བ་ལས་ཐོབ་པའི་གནས་སྟངས་དེས་ཐེངས་གོང་མའི(ཐེངས་(n-1))ཚོད་ལྟའི་འཇུག་འབྲས་གཏན་འཁེལ་བྱེད་ཐུབ་པ་གསལ་རྟོགས་བྱུང་།མཱར་ཁོ་ཝུས་ཞིབ་འཇུག་གཏིང་ཟབ་བྱས་ནས་འཛུབ་སྟོན་བྱས་པའི་མ་ལག་ཞིག་ནི། གནས་སྟངས་གཅིག་ནས་གནས་སྟངས་གཞན་ཞིག་ལ་འགྱུར་བའི་བྱུང་རིམ་ནང་། འགྱུར་བ་འབྱུང་སྲིད་པའི་རང་བཞིན་ཆགས་ཡོད་པ་མ་ཟད་འགྱུར་བ་འབྱུང་སྲིད་པའི་རང་བཞིན་དེ་དེ་དང་ཉེ་བའི་གོང་གི་གནས་སྟངས་དེར་བརྟེན་ནས་ཚོད་དཔག་བྱེད་ཐུབ་པ་ཞིག་ཡིན་པ་དང་མ་ལག་ཐོག་མའི་གནས་སྟངས་དང་འགྱུར་བ་མ་བྱུང་གོང་གི་མཱར་ཁོ་ཝུའི་བྱུང་རིམ་དང་འབྲེལ་བ་མེད་པ་དེའོ༎ དེང་སང་། མཱར་ཁོ་ཝུའི་བརྒྱུད་ཀྱི་གནས་ལུགས་དང་ཐབས་ཤེས་ནི་རྒྱ་ཆེའི་རང་བྱུང་ཚན་རིག་དང་བཟོ་བསྐྲུན་ལག་རྩལ། དེ་བཞིན་སྤྱི་སྤྱོད་ལས་རིགས་གཞན་གྱི་ནང་དུ་བེད་སྤྱོད་བྱ་བཞིན་ཡོད་དོ༎


text:
མང་གཙོའི་དུས་ཆེན་གསུང་འཕྲིན།
༈ བཙན་བྱོལ་བོད་མིའི་མང་གཙོ་དབུ་བརྙེས་ཏེ་མི་ལོ་ ༥༧ འཁོར་བའི་དུས་དྲན་མཛད་སྒོའི་ཐོག་ བོད་མི་མང་སྤྱི་འཐུས་ལྷན་ཚོགས་ཀྱི་གསུང་བཤད།
༄༅། །བོད་མིའི་ཆབ་སྲིད་ཀྱི་ལམ་ལུགས་མང་གཙོའི་ལམ་སྲོལ་དབུ་བརྙེས་ནས་མི་ལོ་ ༥༧ ཧྲིལ་པོ་འཁོར་བའི་དུས་དྲན་ཁྱད་པར་ཅན་སྲུང་བརྩི་ཞུ་བའི་ཉིན་མོ་འདི་ནི། འཕགས་མཆོག་ཕྱག་ན་པདྨོའི་རྣམ་རོལ་འཛམ་གླིང་ཞི་བདེའི་དེད་དཔོན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དགུང་ན་ཕྲ་ཡང་བོད་ཁ་བ་ཅན་གྱི་ཆོས་སྲིད་ལུགས་གཉིས་ཀྱི་ཐུགས་འགན་བདག་གིར་བཞེས་ཏེ་ཡུན་རིང་མ་སོང་བར་ཁྱིམ་མཚེས་རྒྱལ་ཁབ་རྒྱ་ནག་དང་། རྒྱ་གར་བཅས་སུ་ཆིབས་བསྒྱུར་བསྐྱངས་ཏེ་རྒྱ་གར་རང་དབང་མང་གཙོའི་ཆབ་སྲིད་ལམ་ལུགས་ལ་ཐུགས་དགྱེས་ཚོར་ཆེན་པོས་བོད་ཀྱི་ཆབ་སྲིད་ཀྱང་མང་གཙོའི་འགྲོ་ལུགས་དང་མཐུན་པར་ལེགས་བཅོས་མཛད་འགོ་བརྩམས་གནང་མཛད་ཡོད་ནའང། བོད་ནང་རྒྱ་ནག་གུང་ཁྲན་དམག་དཔུང་གིས་བཙན་འཛུལ་བྱས་རྐྱེན་ཐུགས་ཀྱི་བཞེད་དགོངས་ལྟར་མཛད་ཐབས་མ་བྱུང་ཁར། ཕྱི་ལོ་ …..རྒྱས་པ་འདིར་གཟིགས་རོགས་གནང་།
བཙན་བྱོལ་བོོད་མིའི་མང་གཙོ་དབུ་བརྙེས་ཏེ་མི་ལོ་༥༦འཁོར་བའི་དུས་དྲན་མཛད་སྒོའི་ཐོག་བོད་མི་མང་སྤྱི་འཐུས་ལྷན་ཚོགས་ཀྱི་གསུང་བཤད།
དེ་རིང་ཕྱི་ལོ ༢༠༡༦ ཟླ་ ༩ ཚེས་ ༢ ཉིན་མོ་འདི་ནི་བོད་ཆོས་སྲིད་ལུགས་གཉིས་མང་གཙོའི་ལམ་སྲོལ་བཟང་པོ་དབུ་བརྙེས་ནས་མི་ལོ་ ༥༦ …..རྒྱས་པ་འདིར་གཟིགས་རོགས་གནང་།
བཙན་བྱོལ་བོད་མིའི་མང་གཙོ་དབུ་བརྙེས་ཏེ་མི་ལོ་ ༥༥ འཁོར་བའི་དུས་དྲན་མཛད་སྒོའི་ཐོག་བོད་མི་མང་སྤྱི་འཐུས་ལྷན་ཚོགས་ཀྱི་གསུང་བཤད།
༄༅། །དེ་རིང་ཕྱི་ལོ་ ༢༠༡༥ ཟླ་ ༩ པའི་ཚེས་ ༢ ཉིན་མོ་འདི་ནི་བོད་མིའི་སྒྲིག་འཛུགས་ཀྱི་མང་གཙོ་དབུ་བརྙེས་ཏེ་མི་ལོ་ …..རྒྱས་པ་འདིར་གཟིགས་རོགས་གནང་།
མང་གཙོའི་དུས་དྲན་ཐེངས་ ༥༤ པའི་མཛད་སྒོའི་སྟེང་སྤྱི་འཐུས་ལྷན་ཚོགས་ཀྱི་གསུང་བཤད།
༄༅། །དེ་རིང་ནི་བཙན་བྱོལ་བོད་མིིའི་མང་གཙོ་དབུ་བརྙེས་ཏེ་མི་ལོ་ཧྲིལ་པོ་ ༥༤ འཁོར་བའི་དུས་དྲན་ཉིན་མོ་ཡིན་པས། ཕྲན་ནས་བོད་མི་མང་སྤྱི་འཐུས་ལྷན་ཚོགས་དང་། གཞིས་བྱེས་བོད་མི་ཡོངས་ཀྱི་ཚབ་ཞུས་ཏེ། བོད་ཀྱི་ལྷ་སྐལ་སྤྱན་རས་གཟིགས་དབང་མིའི་གཟུགས་སུ་བྱོན་པ་ཁམས་གསུམ་ཆོས་ཀྱི་རྒྱལ་པོ་༸གོང་ས་༸སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ། འཇིག་རྟེན་ཞི་བདེའི་དེད་དཔོན། …..རྒྱས་པ་འདིར་གཟིགས་རོགས་གནང་།
བཙན་བྱོལ་བོད་མིའི་མང་གཙོ་དབུ་བརྙེས་ཏེ་མི་ལོ་ཧྲིལ་པོ་ ༥༣ འཁོར་བའི་དུས་དྲན་མཛད་སྒོའི་ཐོག་བོད་མི་མང་སྤྱི་འཐུས་ལྷན་ཚོགས་ཀྱི་གསུང་བཤད།
༄༅། །དེ་རིང་ནི་བོད་གཞིས་བྱེས་གཉིས་ཀྱི་བླ་ན་མེད་པའི་དབུ་འཁྲིད་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གིས་བོད་འདི་དེང་དུས་འཛམ་གླིང་སྤྱི་སྲོལ་དང་མཐུན་པའི་མང་གཙོའི་ལམ་ལུགས་ཐོག་བསྐྱོད་དགོས་པའི་དགོངས་བཞེས་བཀའ་སློབ་ཕེབས་དོན་བཞིན་ཕྱི་ལོ་ ༡༩༦༠ ཟླ་ ༩ ཚེས་ ༢ ཉིན་བཙན་བྱོལ་མང་ཚོགས་ཀྱིས་ཐད་ཀར་འོས་འདེམས་བྱས་པའི་འཐུས་མི་རྣམས་ཀྱིས་དམ་འབུལ་དང་འབྲེལ་བོད་མིའི་མང་གཙོའི་ལམ་སྲོལ་བཟང་པོ་དངོས་སུ་དབུ་བརྙེས་ཏེ་ད་བར་མི་ལོ་ …..རྒྱས་པ་འདིར་གཟིགས་རོགས་གནང་།
བཙན་བྱོལ་བོད་མིའི་མང་གཙོ་དབུ་བརྙེས་ཏེ་མི་ལོ་ཧྲིལ་པོ་ ༥༢ འཁོར་བའི་དུས་དྲན་མཛད་སྒོའི་ཐོག་བོད་མི་མང་སྤྱི་འཐུས་ལྷན་ཚོགས་ཀྱི་གསུང་བཤད།
༄༅། །དེ་རིང་ནི་བོད་མིའི་སྒྲིག་འཛུགས་ཀྱི་མང་གཙོ་དབུ་བརྙེས་ཏེ་མི་ལོ་ ༥༢ ཧྲིལ་པོ་འཁོར་བའི་དུས་དྲན་སྲུང་བརྩི་ཞུ་བའི་ཉིན་མོ་གལ་ཆེ་ཞིག་ཡིན། འཛམ་གླིང་གོ་ལ་ཆེན་པོ་འདིའི་ནང་མི་རིགས་དང་། ཡུལ་གོམས། གཤིས་ལུགས། ལོ་རྒྱུས། …..རྒྱས་པ་འདིར་གཟིགས་རོགས་གནང་།
མང་གཙོའི་དུས་དྲན་ཐེངས་ ༥༡ པའི་མཛད་སྒོའི་སྟེང་སྤྱི་འཐུས་ལྷན་ཚོགས་ཀྱི་གསུང་བཤད།
དེ་རིང་ང་ཚོས་མང་གཙོའི་དུས་དྲན་ཐེངས་ ༥༡ པའི་མཛད་སྒོ་གཟབ་རྒྱས་ངང་འཚོགས་བཞིན་པ་འདི་ནི། བཙན་བྱོལ་བོད་མིའི་མང་གཙོ་དབུ་བརྙེས་ཏེ་ལོ་ངོ་ ༥༠ ཧྲིལ་པོ་འཁོར་བའི་གཞུང་འབྲེལ་དུས་དྲན་ལོ་འཁོར་མོ་གཅིག་སྲུང་བརྩི་ཞུས་པའི་མཇུག་བསྡོམས་ཀྱི་ཉིན་མོ་འཁེལ་ཡོད་པ་དང་། འཛམ་གླིང་ཞི་བདེའི་དེད་དཔོན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཆབ་སྲིད་དང་འཛིན་སྐྱོང་གི་སྐུ་དབང་ཡོངས་རྫོགས་མང་ཚོགས་ཀྱིས་འོས་འདེམས་བྱས་པའི་འགོ་ཁྲིད་ཚོར་རྩིས་སྤྲོད་མཛད་རྗེས་ཀྱི་མང་གཙོའི་དུས་དྲན་ཐེངས་དང་པོ་དེ་ཡིན་པས། ལོ་རྒྱུས་ཀྱི་དོན་སྙིང་དམིགས་བསལ་ལྡན་པའི་མཛད་སྒོ་ཞིག་ཆགས་ཀྱི་ཡོད། …..རྒྱས་པ་འདིར་གཟིགས་རོགས་གནང་།
༄༅།།བོད་ལྗོངས་མང་གཙོ་དབུ་བརྙེས་ཏེ་མི་ལོ་༥༠ཧྲིལ་པོ་འཁོར་བའི་དུས་དྲན་མཛད་སྒོའི་ཐོག་བོད་མི་མང་སྤྱི་འཐུས་ལྷན་ཚོགས་ཀྱི་གསུང་བཤད།
༄༅། །དེ་རིང་རྒྱ་གར་འཕགས་པའི་ཡུལ་གྱི་ལྷོ་ཕྱོགས་སྦེལ་ཀོབ་བོད་མིའི་གཞིས་ཆགས་ འདིར་བོད་ལྗོངས་མང་གཙོའི་ལམ་བཟང་དབུ་བརྙེས་ཏེ་མི་ལོ་ཧྲིལ་པོ་ ༥༠ འཁོར་བའི་དུས་ཆེན་སྲུང་བརྩིའི་མཛད་སྒོའི་ཚོགས་མགོན་དུ་ཆིབས་བསྒྱུར་བཀྲིན་ བསྐྱངས་པའི་འཛམ་གླིང་ཞི་བདེའི་དེད་དཔོན་ཆེན་པོ། གཞིས་བྱེས་བོད་མི་ཡོངས་ཀྱི་ཆོས་སྲིད་གཉིས་ཀྱི་དབུ་ཁྲིད་བླ་ན་མ་མཆིས་པ་སྤྱི་ ནོར་༸གོང་ས་༸སྐྱབས་མགོན་༸རྒྱལ་བའི་དབང་པོ་ཐམས་ཅད་མཁྱེན་ཅིང་གཟིགས་པ་ཆེན་པོ་ …..རྒྱས་པ་འདིར་གཟིགས་རོགས་གནང་།


text:
ཟླ་12ཚེས་6ཉིན་པར་སྐྲུན་བྱས་པའི་2017ལོའི་དུས་ཐེངས་12པའི《བོད་ལྗོངས་གསར་པ》ཞེས་པའི་དུས་དེབ་ཐོག་བློ་མཐུན་ཝུའུ་དབྱིང་ཅེའི་རིགས་པའི་གཞུང་ལུགས་ཀྱི་རྩོམ་ཡིག《ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་རླབས་ཆེན་དར་ཆ་མཐོན་པོར་བསྒྲེངས་ནས་དུས་རབས་གསར་པའི་བོད་ཀྱི་སྒྱུར་འཕེལ་བརྟན་གསུམ་གྱི་ལས་ཀའི་རྣམ་པ་གསར་པ་རྒྱུན་ཆད་མེད་པར་གཏོད་དགོས》ཞེས་པ་སྤེལ་ཡོད་པ་རེད།
རྩོམ་ཡིག་དེ་ཆ་ཤས་གསུམ་ལ་དབྱེ་ཡོད་པ་སྟེ། ཏང་གི་ཚོཌ་ཆེན་བཅུ་དགུ་པའི་དོན་སྙིང་གལ་ཆེན་ལ་ངོས་འཛིན་གང་ལེཌ་བྱེད་དགོས་པ་དང་གཅིག སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་སྙན་སྒྲོན་གལ་ཆེན་གྱི་དགོངས་དོན་གྱི་ངོ་བོར་གོ་བ་གཏིང་ཟབ་ལེན་དགོས་པ་དང་གཉིས། ཏང་གི་ཚོཌ་ཆེན་བཅུ་དགུ་པའི་དགོངས་དོན་སློབ་སྦྱོང་ནན་ཏན་དང་ལག་བསྟར་དོན་འཁྱོལ་ཡག་པོ་བྱེད་དགོས་པ་དང་གསུམ་བཅས་སོ།
རྩོམ་ཡིག་ནང་བསྟན་དོན། ཏང་གི་ཚོགས་ཆེན་བཅུ་དགུ་པ་ནི་རང་རེའི་ཏང་དང་རྒྱལ་ཁབ་ལ་དུས་རབས་འབྱེད་པ་དང་ལམ་ཚད་རྡོ་རིང་གི་དོན་སྙིང་ལྡན་པའི་ལོ་རྒྱུས་རང་བཞིན་གྱི་ཚོགས་འདུ་གཟབ་རྒྱས་ཤིག་རེད། ཚོགས་ཆེན་ཐོག་དུས་རབས་གསར་པར་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་གཏོང་བའི་རིགས་པའི་གཞུང་ལུགས་གལ་ཆེན་རབ་དང་རིམ་པ་དང་སྲིད་དོན་གལ་ཆེན་ཐད་ལ་ལག་ལེན་དངོས་ཀྱི་གནད་དོན་ཐོག་ནས་གསལ་བཤད་བྱས་པ་དང་། ཏང་དང་རྒྱལ་ཁབ་ཀྱི་ཕྱོགས་ཁག་གི་ལས་དོན་ལ་སྐུལ་འདེད་གཏོང་རྒྱུའི་ཐད་ལ་འཐབ་ཇུས་བཀོད་སྒྲིག་བྱས་ཤིང་། ཆབ་སྲིད་དང་། རིགས་པའི་གཞུང་ལུགས། ལག་ལེན་བཅས་ལ་གྲུབ་འབྲས་གལ་ཆེན་རབ་དང་རིམ་པ་ཐོབ་པ་དེ་ནི་རང་རེའི་ཏང་གིས་དུས་རབས་གསར་པར་རྒྱང་སྐྱོད་ཀྱི་ལམ་བུ་གསར་པ་འབྱེད་པ་དང་ལེའུ་གསར་པ་མུ་མཐུད་རྩོམ་པའི་ཆབ་སྲིད་ཀྱི་བསྒྲགས་གཏམ་དང་བྱ་སྤྱོད་ཀྱི་རྩ་འཛིན་ཞིག་རེད། ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་། དྲིལ་བསྒྲགས། ལག་བསྟར། དོན་འཁྱོལ་བཅས་ཡག་པོ་བྱ་རྒྱུ་ནི་མིག་སྔའི་ལྗོངས་ཡོངས་ཀྱི་རིམ་ཁག་ཏང་སྲིད་རྩ་འཛུགས་དང་རྒྱ་ཆེའི་ཏང་ཡོན་ལས་བྱེད་པ་ཚོའི་ཆབ་སྲིད་ཀྱི་ལས་འགན་ཨང་དང་པོ་དེ་རེད།
རྩོམ་ཡིག་ནང་ནན་བཤད་བྱས་དོན། ཏང་གི་ཚོགས་ཆེན་བཅུ་དགུ་པའི་དགོངས་དོན་ལ་ནན་ཏན་གྱིས་སློབ་སྦྱོང་དང་གོ་བ་ལེན་པ་དང་། ལག་བསྟར་དང་དོན་འཁྱོལ་གཏིང་ཟབ་བྱེད་པར་དང་ཐོག་ཏང་གི་ཚོགས་ཆེན་བཅུ་དགུ་པའི་དགོངས་དོན་དང་ལྷག་པར་དུ་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་སྙན་སྒྲོན་གལ་ཆེན་ལ་སློབ་སྦྱོང་ཡག་པོ་བྱེད་པ་དང་གོ་བ་ཡག་པོ་ལེན་དགོས་ཤིང་།
གཅིག་ནས་ཚོགས་ཆེན་གྱི་བརྗོད་དོན་གཙོ་བོའི་ཕུན་སུམ་ཚོགས་པའི་ནང་དོན་ལ་སློབ་སྦྱོང་ཡག་པོ་དང་གོ་བ་གཏིང་ཟབ་བླངས་ཏེ་ཚོགས་ཆེན་གྱི་བརྗོད་དོན་གཙོ་བོ་བོད་ཀྱི་སྒྱུར་འཕེལ་བརྟན་གསུམ་གྱི་ལས་དོན་ཁག་གི་ཁྲོད་ལག་བསྟར་དོན་འཁྱོལ་བྱེད་དགོས་པ་དང་། གཉིས་ནས་ཏང་དང་རྒྱལ་ཁབ་ཀྱི་བྱ་གཞག་ལ་ཐོབ་པའི་ལོ་རྒྱུས་རང་བཞིན་གྱི་གྲུབ་འབྲས་དང་བྱུང་བའི་ལོ་རྒྱུས་རང་བཞིན་གྱི་འཕོ་འགྱུར་ལ་སློབ་སྦྱོང་ཡག་པོ་དང་གོ་བ་གཏིང་ཟབ་བླངས་ཏེ་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་གཏོང་བའི་གདེང་ཚོད་དང་སྤོབས་སེམས་སྔར་བས་ཆེ་རུ་གཏོང་དགོས་པ། གསུམ་ནས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པའི་ཆབ་སྲིད་ཀྱི་ཆོད་གཏམ་གལ་ཆེན་ལ་སློབ་སྦྱོང་ཡག་པོ་དང་གོ་བ་གཏིང་ཟབ་བླངས་ཏེ་རང་རེའི་ཏང་གི་དུས་རབས་གསར་པའི་ལོ་རྒྱུས་ཀྱི་འགན་འཁྲི་ཁོང་དུ་བརྟན་པོ་ཆུད་པ་བྱེད་དགོས་པ། བཞི་ནས་རང་རྒྱལ་སྤྱི་ཚོགས་ཀྱི་འགལ་བ་གཙོ་བོར་འགྱུར་ལྡོག་བྱུང་བའི་ཁྱད་ཆོས་གསར་པར་སློབ་སྦྱོང་ཡག་པོ་དང་གོ་བ་གཏིང་ཟབ་བླངས་ཏེ་བོད་ཀྱི་འཕེལ་རྒྱས་དོ་མི་མཉམ་ཞིང་གང་ལེགས་མ་བྱུང་བའི་གནད་དོན་གཙོ་གནད་དུ་ཐག་གཅོད་ནུས་ལྡན་བྱས་ནས་མི་རིགས་ཁག་གི་མང་ཚོགས་ཀྱི་དགོས་མཁོ་སྔར་ལས་ལེགས་པ་སྐོང་དགོས་པ། ལྔ་ནས་དུས་རབས་གསར་པའི་ཀྲུང་གོ་གུང་ཁྲན་ཏང་གི་ལོ་རྒྱུས་ཀྱི་འགན་འཁྲི་སློབ་སྦྱོང་ཡག་པོ་དང་གོ་བ་གཏིང་ཟབ་བླངས་ཏེ་མི་དམངས་ལ་བདེ་སྐྱིད་བསྐྲུན་རྒྱུ་དང་མི་རིགས་བསྐྱར་དར་ཡོང་བའི་ལོ་རྒྱུས་ཀྱི་འགན་འཁྲི་ཕྲག་ཐོག་ཏུ་འཁུར་དགོས་པ། དྲུག་ནས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་དགོངས་དོན་སྙིང་པོར་སློབ་སྦྱོང་ཡག་པོ་དང་གོ་བ་གཏིང་ཟབ་བླངས་ཏེ་དངོས་སུ་སློབ་སྦྱོང་དང་། དངོས་སུ་ཤེས་པ། དངོས་སུ་ཡིད་ཆེས། དངོས་སུ་བེད་སྤྱོད་བཅས་ཏན་ཏིག་བྱེད་དགོས་པ། བདུན་ནས་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་གཏོང་བའི་གཞི་རྩའི་མཛད་ཇུས་སློབ་སྦྱོང་ཡག་པོ་དང་གོ་བ་གཏིང་ཟབ་བླངས་ཏེ་བོད་ཀྱི་བྱ་གཞག་ཁག་འཕེལ་རྒྱས་འགྲོ་རྒྱུར་ཁྲིད་སྟོན་སྔར་བས་ལེགས་པར་བྱེད་དགོས་པ། བརྒྱད་ནས་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་ཕྱོགས་ཡོངས་ནས་འཛུགས་སྐྲུན་བྱེད་པའི་ཕྱོགས་སུ་གོམ་སྟབས་གཉིས་ལ་བགོས་ནས་བསྐྱོད་རྒྱུའི་དམིགས་ཚད་གསར་པར་སློབ་སྦྱོང་ཡག་པོ་དང་གོ་བ་གཏིང་ཟབ་བླངས་ཏེ་བོད་ཀྱི“ལོ་བརྒྱ་གཉིས”ཀྱི་འབད་འཐབ་དམིགས་ཚད་མངོན་འགྱུར་བྱ་ཆེད་ལས་ཀ་ཧུར་ཐག་བྱེད་པ་དང་སྟོབས་ཤུགས་ཡོད་དགུ་རྩལ་སྤྲུགས་འདོན་དགོས་པ། དགུ་ནས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་བྱ་གཞག་གི་སྤྱིའི་བཀོད་པ་དང་། དེ་བཞིན་རྒྱལ་སྲུང་དང་དམག་དཔུང་འཛུགས་སྐྱོང་དང་། “རྒྱལ་ཁབ་གཅིག་ལ་ལམ་ལུགས་གཉིས”ཀྱི་བྱ་གཞག མེས་རྒྱལ་གཅིག་གྱུར། ཕྱི་འབྲེལ་ལས་དོན་བཅས་ཀྱི་འཐབ་ཇུས་བཀོད་སྒྲིག་སློབ་སྦྱོང་ཡག་པོ་དང་གོ་བ་གཏིང་ཟབ་ལེན་དགོས་པ། བཅུ་ནས་ཏང་ནན་པོས་སྐྱོང་རྒྱུར་བློ་བརྟན་འགྱུར་མེད་ངང་སྐུལ་འདེད་གཏོང་བའི་བླང་བྱ་གསར་པ་དང་བཀོད་སྒྲིག་གསར་པར་སློབ་སྦྱོང་ཡག་པོ་དང་གོ་བ་གཏིང་ཟབ་བླངས་ཏེ་གངས་ལྗོངས་ས་མཐོར་སྤྱོད་བཟང་གཞུང་དྲང་གི་ཆབ་སྲིད་སྣོད་བཅུད་ཏན་ཏིག་གཏོད་དགོས་པ་བཅས་རེད།
རྩོམ་ཡིག་ནང་བསྟན་དོན། ལྗོངས་ཡོངས་ཀྱི་རིམ་ཁག་ཏང་རྩ་འཛུགས་དང་རྒྱ་ཆེའི་ཏང་ཡོན་ལས་བྱེད་པས་ཚོགས་ཆེན་བཅུ་དགུ་པའི་དགོངས་དོན“གསལ་པོ་ཤེས་པ”དང་། “མཐར་ཕྱིན་པ་ཤེས་པ” “དོན་འཁྱོལ་ཏན་ཏིག”བཅས་བྱེད་རྒྱུའི་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཛུབ་སྟོན་གལ་ཆེན་གཞིར་བཟུང་། ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དྲིལ་བསྒྲགས་ཡག་པོ་དང་ལག་བསྟར་དོན་འཁྱོལ་ཡག་པོ་བྱ་རྒྱུ་དེ་མིག་སྔ་དང་སླད་ཕྱིན་དུས་སྐབས་ཤིག་རིང་གི་ཆབ་སྲིད་ཀྱི་ལས་འགན་གལ་ཆེན་ཞིག་ལ་བརྩིས་ནས་སློབ་སྦྱོང་དང་། དྲིལ་བསྒྲགས། ལག་བསྟར་བཅས་བྱེད་པའི་ཚ་རླབས་ཤིག་གང་མགྱོགས་འཕྱུར་བ་བྱེད་དགོས། མགོ་ནས་མཇུག་བར་དང་། ཇི་མ་ཇི་བཞིན། ཁྱོན་ཡོངས་དང་བརྒྱུད་རིམ་ལྡན་པ་བཅས་ཀྱི་རྨང་གཞིའི་ཐོག གཙོ་གནད་མངོན་གསལ་དོད་པོ་དང་འགག་རྩར་དམ་འཛིན་བྱས་ནས་དགོངས་དོན་གྱི་སྙིང་པོ་དང་སྲོག་ཤིང་གི་དོན་གནད་གནད་ལ་འཁེལ་པོས་ཁོང་དུ་ཆུད་པ་བྱས་ནས་ཤུགས་རྒྱག་ས་དེ་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་ནི་ཏང་གིས་ཡུན་རིང་མཐའ་འཁྱོངས་བྱེད་པའི་མཛུབ་ཁྲིད་དགོངས་པ་ཞིག་ཡིན་པའི་ཐོག་གཅིག་སྡུད་དང་། ལོ་ལྔ་ཡི་རིང་ཏང་དང་རྒྱལ་ཁབ་ཀྱི་བྱ་གཞག་ལ་ཐོབ་པའི་ལོ་རྒྱུས་རང་བཞིན་གྱི་གྲུབ་འབྲས་དང་བྱུང་བའི་ལོ་རྒྱུས་རང་བཞིན་གྱི་འཕོ་འགྱུར་ཐོག་གཅིག་སྡུད། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པའི་རང་རྒྱལ་སྤྱི་ཚོགས་ཀྱི་འགལ་བ་དེ་མི་དམངས་ཀྱི་མཛེས་སྡུག་ལྡན་པའི་འཚོ་བའི་དགོས་མཁོ་ཉིན་བཞིན་ཆེ་རུ་འགྲོ་བ་དང་དོ་མི་མཉམ་ཞིང་གང་ལེགས་མ་བྱུང་བའི་བར་གྱི་འགལ་བར་འགྱུར་བ་སོགས་ཀྱི་ཐད་ལ་བཏོན་པའི་ཆོད་གཏམ་གལ་ཆེན་གྱི་ཤུགས་རྐྱེན་ཟབ་མོའི་ཐོག་གཅིག་སྡུད། ཏང་གི་ཚོགས་ཆེན་བཅུ་དགུ་པའི་འཐབ་ཇུས་བཀོད་སྒྲིག་གལ་ཆེན་ལག་བསྟར་དོན་འཁྱོལ་བྱ་རྒྱུའི་ཐད་གཅིག་སྡུད། སྤྱི་ཁྱབ་ཧྲུའུ་ཅི་ཞི་ཅིན་ཕིང་ནི་ཏང་ཡོངས་ཀྱིས་བརྩི་བཀུར་དང་མི་དམངས་ཀྱིས་གུས་བཀུར་ཐོབ་པའི་ཏང་གི་གཙོ་འཛིན་ངོ་གནོང་མི་དགོས་པ་ཞིག་ཡིན་པའི་ཐོག་གཅིག་སྡུད་བཅས་བྱས་ནས་ཚོགས་ཆེན་བཅུ་དགུ་པའི་དགོངས་དོན་དེ་ཉིད་ང་ཚོས་ལས་དོན་ཡག་པོ་སྒྲུབ་པའི་བསམ་བློའི་དྲག་ཆས་ཆེན་པོ་ཞིག་ཏུ་འགྱུར་བ་བྱས་ཏེ་ཚོགས་ཆེན་བཅུ་དགུ་པའི་ཐོག་བཏོན་པའི་དམིགས་ཚད་ལས་འགན་ཁག་དོན་ཐོག་ཏུ་ཏན་ཏིག་འཁྱོལ་བ་བྱེད་དགོས།


text:
འདིར་བཤད་པར་བྱ་བ་ལ་གཉིས་ཏེ། གཞུང་སོ་སོའི་ནང་གསུངས་ཚུལ་ཁག་དང༌། དེ་དག་སོ་སོའི་དོན་བཤད་པའོ། །དང་པོ་གསང་བ་སྔགས་ཀྱི་བསྟན་པའི་རྒྱུད་འཛིན་མུ་ཏིག་ཕྲེང་བ་བཞིན་ཚར་དུ་དངར་བའི་ནང་ནས་སྟོད་ཀྱི་བླ་མ་ཆེ་དྲུག་ཅེས་ཡོངས་སུ་གྲགས་པའི་ལོ་རྒྱུས་བཤད་ཚུལ་མི་མཐུན་པ་དུ་མ་ཞིག་ཡོད་དེ། མ་རྒྱུད་སངས་རྒྱས་རྒྱུད་གསུམ་དང༌། དེའི་འགྲེལ་བ་མ་མོའི་རྒྱུད་འགྲེལ་སོགས་ལྟར་ན། གསང་བ་འདུས་པ་དང༌། སྟག་ལ་མེ་འབར། རྨ་ལོ་དར་དཔྱང༌། ཡོངས་སུ་དག་པ། མི་ལུས་བསམ་ལེགས། ཡེ་ཤེས་སྙིང་པོ་སོགས་བཞག་ལ། དར་རྒྱས་གསལ་སྒྲོན་ལས། སྟག་ལ་དང༌། ཡོངས་དག རྒྱལ་གཤེན། ཀྲུ་གྲུབ། སྣང་མདོག མུ་ཁྲི་བཙན་པོ་སོགས་བཞེད་དོ། །
ལེགས་བཤད་མཛོད་དང༌། སྐལ་བཟང་མགྲིན་རྒྱན། བསྟན་འབྱུང་སྣང་བ་དཀར་པོ། རྒྱལ་རབས་བོན་གྱི་འབྱུང་གནས་སོགས་ཀྱི་དགོངས་དོན་མཐུན་པས། ཁོ་བོས་སྐབས་འདིར་ལུང་ཕྱི་མ་རྣམས་ཀྱི་དགོངས་པ་ལྟར་བཀོད་ན། གསང་བ་དུས་པ་དང༌། སྟག་ལ་མེ་འབར། ཡོངས་སུ་དག་པ། མི་ལུས་བསམ་ལེགས། ཡེ་ཤེས་སྙིང་པོ། སྣང་བ་མདོག་ཅན་དང་དྲུག་ཡིན་ཏེ། བསྟན་འབྱུང་སྣང་བ་དཀར་པོ་ལས། སྟོད་ཀྱི་བླ་མ་ཆེ་དྲུག་ཅེས། གསང་འདུས་སྟག་ལྷ་ཡོངས་དག་དང༌། བསམ་ལེགས་ཀླུ་གྲུབ་སྣང་མདོག་གིས། བོན་རྣམས་དར་ཞིང་རྒྱས་ལ་སྤྱད། ཅེས་གསུངས་པ་ལྟར་ཡིན།
གཉིས་པ་སོ་སོའི་དོན་ལ་དྲུག་ཡོད་པའི་དང་པོ་གསང་བ་འདུས་པ་ལ་གསུམ་སྟེ། སྐུ་སྐྱེ་བ་བཞེས་ཚུལ་དང༌། དེ་ནས་གསང་སྔགས་ཀྱི་བོན་བསྒྲུབ་ཚུལ། མཐར་གྲུབ་པ་བརྙེས་ཚུལ་ལོ། དང་པོ་ནི། རྟག་གཟིགས་ཀྱིས་ཡུལ་ཤོད་མ་གསེར་སྟེང་བྱ་བར། མཁར་ལིང་ལིང་བང་རྩེར། ཡབ་ལྷ་ཡི་རྒྱལ་པོ་ཞི་བ་ལྡན་དང༌། ཡུམ་ལྷ་བཞིན་མཛེས་གཉིས་ལས་དགུང་ཚེས་བཅོ་རླུང་ལྔའི་ཉིན་སྲས་ཞིག་འཁྲུངས་པ་མཚན་བཟང་ དང་ལྡན་ཞིང༌། ཁྲོ་བོའི་སྒྱུ་རྩལ་དང་ཐེག་དགུའི་དོན་ཐུགས་ལ་གསལ་བ། གསང་བའི་གཟུངས་ཐུབ་པ་ཞིག་བྱུང་བས་མཚན་དུ་གསང་བ་འདུས་པ་ཞེས་གསོལ་པའོ། །
གཉིས་པ། གསང་སྔགས་ཀྱི་བོན་བསྒྲུབ་ཚུལ་ནི། འཆི་མེད་ཡུམ་སྲས་གཤེན་གསུམ་གྱིས་བདུད་སྲིན་གྱི་གཉའ་གནོན་དང༌། བཤད་སྒྲུབ་ཀྱི་སྲོལ་འཛིན་དགོངས་ཏེ་གསང་སྔགས་ཀྱི་དབང་བསྐུར་བསྙེན་བསྒྲུབ་ཀྱི་གཉེར་གཏད། ཛ་དབལ་གྱི་མཐུན་བྱིན་པ་སོགས་ལ་བརྟེན་ནས། མཚལ་རི་ལྷ་ཡི་མདུན་ས་གཡུང་དྲུང་བདུད་འཇོམས་ཀྱི་རི་བོ། རི་ནག་འཇོམས་པའི་བྲག་ཕུག ཨ་སུ་ར་ཡི་བྲག གཤོག་མདའ་འཛིན་གྱི་དབུས། གཡའ་གངས་མཚམས་ཀྱི་བྲག རྟ་སྒོ་གངས་ཀྱི་ཤེལ་བར་སོགས་སུ་གསང་སྔགས་ཀྱི་རྫས་དང་ཡོ་བྱད་བསགས་ཏེ། ལྷ་མོ་བསེན་ཐུབ་མ་གྲོགས་སུ་བཀུགས་ནས་སྤྱི་སྤུངས་ཞི་ཁྲོ་དང༌། དབང་ཆེན་གསང་འདུས་མཁའ་འགྱིང་སོགས་སྒྲུབ་ཅིང༌། སྲོད་ལ་དྲག་པོ་ལས་ཀྱིས་བདུད་སྡེ་ཚར་བཅད། གཝང་ལ་མཁའ་ཀློང་གི་སྣང་སྲིད་ཆ་སྙོམས། ཐོ་རངས་འབན་ཚོགས་ལྷག་ཡི་དབལ་གཏོར་གྱིས་ལྷ་འདྲེའི་ཟ་ཁ་བཟློག་སྟེ། བདུད་པོ་རི་ཏེ་མགོག་ཡག་དང༌། དམུ་རྗེ་ཀ་པ་ལི་ཏོར། མཚམས་རྗེ་ཡ་བོ། གཉན་རྗེ་གོང་སྔོན། གནོད་སྦྱིན་ཧ་ལ། གདོང་བརྒྱད་སོགས་ལོག་འདྲེན་ཐམས་ཅད་དམ་ལ་བཏགས། གཡུང་དྲུང་བདུད་འདུལ་གྱི་གསས་ཁང་དང༌། གཡུང་དྲུང་སྒྱུ་འཕྲུལ་དྲེགས་པ་ཁ་གནོན་སོགས་གསས་ཁང་བརྒྱད་བཞེངས་ཏེ། བདུད་བོན་ཆབ་ལྕགས་མྱུར་བ་དང༌། ཀླུ་བོན་དབྱངས་སྙན་གྱིམ་བུ། སྣ་བོན་ལི་བྱིན། ཐ་བོན་གྲུབ་སྐྱོལ་སོགས་ལ་གཉེར་དུ་གཏད་དོ། །གཞན་ཡང་མཚལ་རི་ཟུར་གསུམ་གྱི་ཕྱོགས་བཞི་རུ་གཡུང་དྲུང་དགུ་འདུས་སོགས་མཆོད་རྟེན་བཞི་དེ་སྡེ་བརྒྱད་ཀུན་བསྡུས་ནས་བརྩེགས་པའོ། །
གསུམ་པ་དེ་ལྟར་བསྒྲུབས་པའི་འབྲས་བུ་ནི། ཐུན་མོང་དུ་ཕྱི་ནང་གྲུབ་རྟགས་དང༌། རྫུ་འཕྲུལ་ལ་མངའ་བརྙེས་པ་དང༌། མཆོག་ཏུ་ཁྲོ་བོ་གཙོ་མཆོག་མཁའ་འགྱིང་དང་གཉིས་སུ་མེད་པར་གྲོལ་ལོ། །
གཉིས་པ་སྟག་ལྷ་མེ་འབར་ལ་ཡང་གོང་ལྟར་ས་བཅད་གསུམ་ཡོད་པས། དང་པོ་སྟག་ལྷ་འཁྲུངས་ཚུལ་ནི། རྟག་གཟིགས་ཀྱི་ཡུལ་གུང་ནམ་སྡེ་སྟོད། མཁར་མང་བ་སྟག་རྩེ་རུ། ཡབ་ལྷ་ཡི་རྒྱལ་པོ་དང༌། ཡུམ་སྟག་ཟ་ཧེ་ཏི་གཉིས་ལ་བཟང་ངན་གྱི་ལྟས་དང་བཅས་ཏེ་སྲས་གཉིས་འཁྲུངས་པ་ལ་བྲམ་ཟེས་ལྷ་དང་སྲིན་དུ་ཁ་དམར་བཏགས། ལྷ་བུ་ནི་ཟས་དཀར་གསུམ་ལ་དད་ཅིང༌། མི་ཡི་ལུས་ལ་སྟག་གི་ཆ་བྱད་ཅན། ལུས་ལ་མེ་འོད་འབར་བ། ཐུགས་ལ་འོད་ཟེར་འཕྲོ་བ་ཞིག་ཡོད་པས། མཚན་དུ་སྟག་ལྷ་མེ་འབར་ཞེས་གསོལ།
གཉིས་པ་སྤྱི་སྤུངས་བསྒྲུབ་གྲུལ་ནི། ལས་སྨོན་གྱིས་སྤུན་ཟླར་སྐྱེས་པའི་སྲིན་པོ་ལ་ཡུམ་གྱིས་མཚང་བྲུ་བྱས་པས་ཡུམ་བརྡུངས། ཡབ་ཀྱིས་ཁྲིམས་ལས་འདས་ཏེ་རལ་གྲིས་སྐེ་བཅད་པས། རྟག་གཟིགས་ཀྱི་ལྷོ་ནུབ་ཕག་ནག་ཁྲོས་པའི་རི་ལ་ཞུགས་ཤིང་མི་རྣམས་ཟོས་པས་རྗེ་ཡི་མངའ་རིས་བརླག་གྲབས་བྱས། ཁོའི་མིང་ལ་སྲིན་རྒྱལ་དྷ་ཤ་ག་ཧྲི་བ་གྲགས། དེས་ན་སྟག་ལྷ་མེ་འབར་གྱིས་སྲིན་པོ་པོ་བསྒྲལ་བའི་ཕྱིར་དུ་ཁོའི་གནས་འཕྲོག་ཅིང༌། སྒྲུབ་པ་ལས་སྦྱོར་དང་བཅས་པའི་རྫས་བསགས། བྱང་ཆུབ་སེམས་པ་དང་སྙིང་རྗེ་འབའ་ཞིག་སྒོམ་ནས་དྲང་པོ་ཕུར་པའི་གཞུང་བསྲང་སྟེ། སྲུང་མ་ལས་ལ་སྦྲན་ཡང་སྲུང་མ་དམ་ལ་མ་འདུས་ནས་སྲིན་རྒྱལ་བསྒྲལ་མ་ཐུབ་ཚེ། ལྷ་མོ་ཐུགས་རྗེ་བྱམས་མས་དྲག་པོའི་ལས་ལ་འབད་དགོས་པའི་ལུང་བསྟན་བྱུང་བར་བརྟེན། དྲག་པོའི་དམ་རྫས་ཚོགས་པར་བསགས་ཤིང༌། ཕུར་ནག་གི་ལྷ་ཚོགས་དང༌། ལྷ་སྲས་ཀྱི་དམག་སྦྲན། དབང་བྱིན་གྱི་མཐུ་སྐྱེས། འགུགས་འདྲེན་ཕོ་ཉ་བཏང་སྟེ། སྒྲོལ་བྱེད་ཨེ་ཀློང་དུ་སྲིན་རྒྱལ་བཅུག་ཅིང་བསྒྲལ། དེ་ཡང་སྲིན་པོ་མེམ་རིག་བྲལ་ཞིང༌། རྣམ་ཤེས་བདེ་གནས་སུ་བཀོད། གཟུགས་ཕུང་དུར་ཁྲོད་ཀྱི་རྫས་སུ་བྱིན་གྱིས་བརླབས་པར་མཛད། གཞན་ཡང་ཁྲོ་བོ་དབལ་གསས་ཀྱི་སྐུ་རུ་བཞེངས་ཏེ་དྲེགས་པ་མོ་རྒྱུད་རྣམས་སྦྱོར་བས་བརྟུལ། དེ་ལྟར་སྦྱོར་སྒྲོལ་ཟབ་མོས་འགྲོ་བ་དྲངས་སོ། །
གྲུབ་པའི་འབྲས་བུ་ནི། དབལ་གྱི་བྲག་ཕུག་རོང་ཆེན་གྱི་གནས་སུ་གྲུབ་པ་ཐོབ་པས་སྲིན་ཡུལ་བསྲེགས་ཤིང༌། ལྷ་མིན་གྱི་གྲོང་ཁྱེར་བཅོམ། བགེགས་དང་བདུད་སྲིན་གྱི་དཔུང་ཚོག ས་བཤིགས་པར་མཛད་དོ། །
གསུམ་པ་ལྷ་གཤེན་ཡོངས་སུ་དག་པ་འཁྲུངས་ཚུལ་ནི། ལྷ་ཡུལ་སྣང་མ་གཡུ་སྟེང་དུ། ལྷ་མཁར་སྒྲོན་མ་དགུ་ཐོག་བྱ་བར། ཡབ་ལྷ་རྒྱལ་བ་རབ་འོད་དཀར་རྗེའམ། ལྷ་རབ་འོད་དཀར་དང༌། ཕྱི་ལྕམ་ཁྲི་ནི་ཏིང་བཙུན་གཉིས་སྟང་དབྱལ་ལས། གསང་འདུས་ཀྱིས་བྱིན་གྱིས་བརླབས་པས་མཚན་དཔེ་ལྡན་པའི་སྲས་ཞིག་འཁྲུངས་པ་ལ། མཚན་དུ་ལྷ་གཤེན་ཡོངས་སུ་དག་པ་ཞེས་གསོལ་པའོ། །
གཉིས་པ་སྒོམ་བསྒྲུབ་གནང་ཚུལ་ནི། ལྷ་ཡུལ་སུམ་ཅུ་རྩ་གསུམ་དུ་ལྷ་རྣམས་ལ་བོན་འཆད་ཅིང་བཞུགས་པས། བརྒྱ་བྱིན་གྱིས་འདོད་ཡོན་གྲངས་མེད་ཕུལ། དེའི་དུས་ན་ལྷ་ཡི་དྲང་སྲོང་དམོད་པ་འདོར་ཞེས་བྱ་བ་དེ་ལྟ་བ་ལོག་སྟེ་དམོད་པ་ཆེན་པོ་ལྔ་བྱས་པས། ལྷ་གཤེན་གྱི་སྐུ་གསུང་ཐུགས་སོགས་ཉམས་པར་གྱུར་ནས། གཤེན་རབ་ལ་ཞུས་ཙ་ན། གཤེན་རབ་ཀྱིས་འོད་ལྔའི་བཅུད་ལས་རིགས་ལྔའི་བྱམས་མ་མངོན་པར་ཕྱུང་སྟེ། ལོག་ལྟ་ཅན་རྣམས་བརྒྱལ་བར་བྱས་སོ། །ཁྱད་པར་དུ་ལྷ་ཡི་དྲང་སྲོང་དེ་ཡང་དད་པ་གསུམ་སྐྱེས་ཏེ། དམོད་ངན་བཤིགས་ཤིང་སྔར་བྱས་བཤགས་ལ་ཕྱིས་སུ་མི་བྱེད་པའི་དམ་བཅའ་ཕུལ་བས། དེ་ཉིད་དུ་གནས་འགྱུར་ཞིང་ལྷ་མི་ལ་ཕན་འདོགས་སྣ་ཚོགས་བྱེད་པའི་དྲང་སྲོང་ཞིག་ཏུ་གྱུར། གཞན་ཡང་གཤེན་གསང་བ་འདུས་པ་དང༌། སྟག་ལྷ་མེ་འབར་གཉིས་ལ། སྤྱི་སྤུངས་རྒྱས་པའི་སྐོར་དང་ལྷ་ཡུལ་དུ་གྲགས་པའི་བོན་རྣམས་ཞུས་ཤིང་བསྒྲུབས་པའོ། །
གསུམ་པ་འབྲས་བུ་ནི། ཐུན་མོང་དུ་སེ་གོལ་བརྡབས་པ་དང༌། ལྗགས་མཆིལ་གཏོར་བས། ཁྲུང་ཁྲུང་དུ་སྤྲུལ་ཞིང་ལྗགས་མཆིལ་ལས་མེ་ཏོག་འཁྲུངས་པ་དང༌། ནམ་མཁར་བྱ་ལྟར་འཕུར་ཞིང༌། ལྷ་དམག་རྒྱལ་བ་དང༌། ལྷ་མིན་ཕམ་པར་བྱས་སོ། །མཆོག་གི་དངོས་གྲུབ་ནི་དབལ་གསས་ཁྲོ་བོ་དང་གཉིས་སུ་མེད་པར་གྲོལ་ཞིང་འགག་མེད་པདྨ་རིགས་སུ་(ཞེས)འཁོད་དོ། །
བཞི་པ་རྒྱལ་གཤེན་མི་ལུས་བསམ་ལེགས་འཁྲུངས་ཚུལ་ནི། མི་རྗེ་ལ་སྔ་བ་ཐ་ཚན་ཧི་སངས་སྐྱ་ཞེས་པ་དགུང་ལོ་མཐོན་པོར་ཕྱིན་ཅིང་གཤེགས་པར་ཉེ་བ་ན། གདུང་འཛིན་གྱི་སྲས་མ་མཆིས་པས་རྒྱལ་འབངས་རྣམས་མཐའ་ཡི་རྒྱལ་ཕྲན་རྣམས་ལ་འཇིགས་ཏེ། རྒྱལ་ཡུམ་བྱམས་མར་གསོལ་བ་བཏབས་པས། ལོ་གཅིག་ཙམ་ན་ཡུམ་གྱི་ལྷུམ་ནས་སྲས་མཚན་བཟང་ལྡན་པ་ཞིག་འཁྲུངས་པ་ལ་མཚན་ཡང་མི་ལུས་བསམ་ལེགས་ཞེས་པར་གསོལ།
གཉིས་པ་རྒྱུད་ལ་ཤེས་རབ་རྣམ་པར་དག་པ་འཁྲུངས་ཤིང༌། མི་ཡི་ལུས་ལ་ལྷ་ཡི་ལྟ་བ་ཁྱད་པར་ཅན་ལྡན་ཞིང༌། ཀྲུ་ཡི་བོན་མན་ངག་ཟབ་མོ་དང༌། དྲང་སྲོང་གི་བོན་མཚན་ཉིད་སྡེ་ལྔ་དང༌། གསང་སྔགས་གསང་བའི་རྒྱུད་ལྔ། དྲག་སྔགས་རྫུ་འཕྲུལ་བཅུ་གསུམ་རྣམས་ཐུགས་སུ་ཆུད་པ་དང༌། སྤྱི་སྤུངས་འབྲིང་པོ་ཡོངས་ཁོལ་འཕྲིན་ལས་ཀྱི་སྐོར་རྣམས་གསང་བ་འདུས་པ་དང༌། ཡོངས་སུ་དག་པ་གཉིས་ལས་ཞུས་ཤིང༌། མཁའ་འགྲོ་རྒོད་ལྕམ་དོན་འབོར་གྲོགས་སུ་བཙལ་ཏེ། རྒྱ་མཁར་བ་ཆོད་དུ་བསྒྲུབ། གཞན་ཡང་འཁོར་རྣམས་ལ་གཞི་ཡེ་སངས་རྒྱས་པའི་རྒྱུད་དང༌། ལམ་མངོན་སངས་རྒྱས་པའི་རྒྱུད། འབྲས་བུ་རྫོགས་སངས་རྒྱས་པའི་རྒྱུད་སོགས་བཤདཔ་དང༌། རྒྱལ་གཤེན་ཉིད་དཔག་ཚད་གཅིག་ནམ་མཁར་འཕགས་ཏེ་གཞའ་གུར་རིམ་ལྔར་བཞུགས་ནས་ཚོགས་ཀྱི་མཆོད་པ་ཕུལ་བ་སོགས་མཛད།
འབྲས་བུ་ནི། ཐུན་མོང་དུ་རྒྱ་མཚོའི་ཀློང་དུ་མཆོད་རྟེན་བརྩེགས་པ་དང༌། དགུན་ཁར་མེ་ཏོག་གི་ཆར་ཕབས་པ། ཏིང་འཛིན་གྱི་མེས་ལོག་ལྟ་སྲེགས་པ་དང༌། འཁོར་རྣམས་ལ་གྲུབ་པ་ཐོབ་པ་དཔག་མེད་དང༌། མཁའ་ལ་གཤེགས་བཞུད་ནུས་པ་ལྔ་བརྒྱ་ཙམ་བྱུང་ཞིང༌། རྒྱ་མཁར་བ་ཆོད་ཀྱི་སེམས་ཅན་ཀུན་ལུས་འཇའ་འོད་དུ་ཡལ་ཞིང༌། སེམས་བོན་ཉིད་དུ་གྲོལ་ཏེ། སངས་རྒྱས་པ་དང༌། མཆོག་ཏུ་སྐུ་ལུས་ཟག་མེད་ཡི་དམ་གྱི་ལྷ་ཁྲོ་གསས་ཞི་ཁྲོ་དང་དབྱེར་མེད་པར་གཡུང་དྲུང་རིགས་སུ་གསལ་རྫོགས་སུ་གྲོལ་ལོ། །
ལྔ་པ་ཀླུ་གྲུབ་ཡེ་ཤེས་སྙིང་པོ་འཁྲུངས་ཚུལ་ནི། སྔོན་གྱི་དུས་སུ་ཡུལ་ཟི་ཏ་ཕུག་རིས་ཀྱི་ཚལ། མཁར་ལྗོན་པ་གཡུ་རྩེ་བྱ་བ་ན། ཡབ་བྲམ་ཟེ་མཛེས་ལྡན་དང༌། ཡུམ་གཉན་ལྕམ་ཟི་མ་གཉིས་ལ་སྲས་མེད་པས་ཀླུ་བོན་དབྱར་སྙ་གྱིམ་བུ་ལ་བསྟེན་ཞིང༌། ཀླུ་ལ་མཆོད་པ་རྒྱ་ཆེན་ཕུལ་བས། ཀླུ་རྣམས་མཉེས་ཏེ། ཡབ་ལ་ཀླུ་ཡི་ལུང་བསྟན་དང༌། རྨི་ལམ་བཟང་པོའི་ལྟས་བཅས་ཡུམ་ལ་སྲས་ཤིག་འཁྲུངས་པར་མཚན་དུ་ཀླུ་གྲུབ་ཡེ་ཤེས་སྙིང་པོ་ཞེས་གསོལ།
གཤེན་དེ་ཡང་དགུང་ལོན་ནས་ཡབ་ཀྱི་བཀའ་བཞིན་རྒྱལ་གཤེན་མི་ལུས་བསམ་ལེགས་ལ་གཏུགས་ཤིང༌། རྒྱུད་སྦྱང་བས། འབུམ་སྡེ་ལྔ་ཡི་དོན་ཐུགས་སུ་ཆུད་པར་བྱས། ཡང་རྒྱལ་གཤེན་ལ་ངེས་པའི་དོན་ཞིག་དགོས་ཞུས་པས། རྒྱལ་གཤེན་གྱིས་ངེས་དོན་ལ་མཁས་པའི་ལྷ་གཤེན་ཡོངས་སུ་དག་པའི་མདུན་དུ་སོང་ཞིག་གསུངས། དེར་བྱོན་ནས་མེ་ཏོག་གླིང་དུ་ཆུ་དར་གྱི་གུར་ཕུབ་སྟེ་བསྒྲུབས་པས། རྫུ་འཕྲུལ་དང་གྲུབ་པ་མངའ་བརྙེས་ཤིང༌། འཇིག་རྟེན་གྱི་མཐུ་གང་ལ་ཡང་ཐོགས་པ་མེད་པར་བྱུང་ཡང་ངེས་དོན་མ་རྙེད། ཡང་རྒྱལ་གཤེན་ལ་ངེས་དོན་ལ་མཁས་པའི་གཤེན་རབ་ཅི་ལྟ་བུ་ཞིག་མངའ་ཞུས་པས། ཀུན་བཟང་གཤེན་ལྷ་ཞེས་པ་ནམ་མཁའི་དབྱིངས་སུ་ཡོད་གསུངས། དེ་ནས་རྒྱལ་གཤེན་དེ་ཉིད་བྱ་ཁྱུང་རླུང་གཤོག་ཅན་དང༌། ཉ་ཙ་མོ་མགྲིན་བཟང་སོགས་ལ་སྤྲུལ་ནས། ནམ་མཁའི་དབྱིངས་དང༌། རྒྱ་མཚོའི་དཀྱིལ་དུ་བཙལ་ཡང་མ་རྙེད། མཐར་གཤེན་ལྷའི་སྤྲུལ་པ་མི་དཀར་རྟ་དཀར་ཅན་ཞིག་དང་མཇལ་བས། དེའི་ལུང་བསྟན་ལྟར་མེ་ཏོག་གླིང་དུ་དར་དཀར་གྱི་གུར་ནང་དུ་དེ་བཞིན་ཉིད་ཀྱི་དགོངས་པ་ཡུན་རིང་སྒོམ་པས། གཤེན་ལྷའི་ཞལ་མཇལ་ཞིང་ལུང་བསྟན་ཐོབ། གཞན་ཡང་ཆུ་མིག་བརྒྱད་ཅུ་རྩ་གཉིས་ཀྱི་འགོར་བྱམས་མ་ཀླུ་ཡི་འཇིགས་སྐྱོབས་མ་བསྒྲུབས་པས་མངོན་སུམ་དུ་མཇལ་བ་དང༌། གསང་བ་འདུས་པ་དང་མི་ལུས་བསམ་ལེགས་གཉིས་ལས། སྤྱི་སྤུངས་བསྡུས་པ་ངོ་སྤྲོད་ཀྱི་སྐོར་དང་ཀླུ་ཡུལ་དུ་གྲགས་པའི་བོན་རྣམས་ཞུས་ཤིང་བསྒྲུབས།
གསུམ་པ་འབྲས་བུ་ནི། ཀླུ་རྣམས་དབང་དུ་བསྡུས་ཤིང་བོན་འཆད་པ་དང༌། ཀླུ་རྣམས་ཀྱི་ཟས་སྐོམ་འདྲེན་པ། ཆུ་ལ་བྱིང་པ་མེད་ཅིང༌། ནམ་མཁར་མེ་ཏོག་གི་ཆར་འབེབས་པ་སོགས་མཛད། མཆོག་གི་དངོས་གྲུབ་ནི་སྐུ་ལུས་འོད་ཟེར་དུ་སྤྲོ་ཞིང་ཡི་དམ་གཏུམ་གསས་ཁྲོ་བོ་དང་དབྱེར་མེད་དུ་གྲོལ་བའོ། །
དྲུག་པ་སྣང་བ་མདོག་ཅན་འཁྲུངས་ཚུལ་ནི། ཞང་ཞུང་གི་ཡུལ་གཤེན་གྱི་གདུང་འཛིན། ཀོང་ཚ་གཡུང་དྲུང་དབང་ལྡན་དང་བཙུན་མོ་བཀྲ་ཤིས་ལྷ་མོ་གཉིས་ཀྱི་སྟང་དབྱངས་ལས་ངོ་མཚར་གྱི་རྨི་ལམ་དང་བཅས་ཏེ་འཁྲུངས་པས་མཚན་དུ་ནམ་མཁའ་སྣང་བ་མདོག་ཅན་ཞེས་གསོལ།
དེ་ཉིད་ཀྱིས་སྒོམ་སྒྲུབ་གནང་ཚུལ་ནི། རི་རྒྱལ་དབེན་པའི་ཡང་ཕུག་ཏུ་བཞུགས་ཤིང༌། གྲུབ་མཐའི་སྙིང་པོ་ཡང་དག་གཡུང་དྲུང་སེམས་མཐའ་གསལ་བའི་རྒྱུད་ལུང་གཏན་ལ་ཕབ་ཅིང༌། སྔ་དྲོ་ཕ་འབབ་གཏོར་ས་བྱ་རོག་གཅིག་ལས་གཞན་གྱི་སྐྱེ་འགྲོ་གང་དང་ཡང་མི་འཕྲད་པར་ཕྱི་རོལ་པ་ལ་གསང་ཞིང་བསྒྲུབ་པའི་ཚེ། ཉིན་གཅིག་བྱ་དེ་གཞན་དུ་སོང་ཚེ་ཕ་འབབ་ལོགས་སུ་གཏོར་བས། ཁོ་ལོག་ལྟ་སྐྱེས་ཏེ་ནུབ་ཕྱོགས་མུ་སྟེགས་གྲོང་དུ་སོང་ནས། གཤེན་སྣང་བ་མདོག་ཅན་རི་རྒྱལ་དབེན་ཕུག་ཏུ་བཞུགས་ཅིང་མུ་སྟེགས་སྟོན་པའི་དགྲ་རྩོམ་བཞིན་ཡོད་པའི་ཕྲིན་བསྐྱལ་བས། མུ་སྟེགས་དེ་དག་གི་ནང་ནས་མུན་པའི་ཁྲོ་བདག་ཅེས་བྱ་བ། ཕྱི་རོལ་གྱི་གྲུབ་མཐའ་ལ་མངའ་བརྙེས་ཤིང༌། མཐུ་དང་རྫུ་འཕྲུལ་མཐར་ཕྱིན་པ་བསམ་གཏན་བཞི་ཡི་ཏིང་འཛིན་དང༌། ཕྱི་རོལ་གྱི་མངོན་ཤེས་ཕྲ་མོ་ཡོད་པ་དེ། སྣང་བ་མདོག་ཅན་གྱི་དྲུང་དུ་བྱ་བུ་རོག་པོ་ཞིག་ལ་སྤྲུལ་ནས་ཉུལ་མར་ཡོང་བའི་ཚེ། གཤེན་གྱིས་ཐུགས་རྗེ་ཆེན་པོས་སྦྱིན་པ་འབྱིན་ཡང་མ་སོང་བར། མུ་སྟེགས་ཀྱི་ལྟ་བ་ལོག་པ་དང་འཆལ་བ་ཡིན་པ་ཐོས་པས་གདུག་སེམས་བཟོད་མེད་སྐྱེས་ཏེ། དམག་གི་དཔུང་དང་བཅས་ཏེ་གསེར་སློང་དུ་བྱུང་བ་ལ། ཀུན་ལ་གསེར་སྤྲད་ཀྱང་ཁོ་དམན་པའི་ཚུལ་བསྟན་པས་མ་ཐོབ་པས་དབུ་དང་ཤ་ཁྲག་སློང་དུ་བྱུང༌། དབུ་སྐྲ་དང་ཤ་ཁྲག་གནང་ཡང་མ་སོང་བར་གྲུབ་མཐའི་རྩོད་གླེང་བྱས་པས། ཁོ་སུན་ཕྱུང་ཡང་རྫུ་འཕྲུལ་དང་གྲུབ་རྟགས་དུ་མ་འགྲན་ནོ། །གཤེན་པོས་དེ་དག་ལས་དཔག་པའི་གྲུབ་རྟགས་སུམ་བརྒྱ་དྲུག་ཅུ་བསྟན་ཡང༌། ཁོས་ངན་སྦྱོར་དང་གནོད་གཅོད་དཔག་མེད་བྱས་ཚེ། གཤེན་པོ་ཐུགས་ཆད་ནས་གསེར་གྱི་གླེགས་བམ་ནམ་མཁའ་ལ་འཕང་སྟེ། བདེན་པ་བདར་ཞིང་ནམ་མཁར་གཤེགས་པས། དེ་མ་ཐག་ཏུ་ཤེས་རབ་བྱམས་མ་ཆེན་མོ་ལ་ཤེས་རབ་ལྷ་བདུན་གྱིས་བསྐོར་བ་མངོན་སུམ་དུ་མཇལ་ཏེ། ལུང་བསྟན་དང་ཤེས་རབ་བསྐྱེད་པའི་གཟུངས་གནང་བས། ཐོས་མ་ཐག་ཏུ་སྣང་མདོག་ལ་ཤེས་རབ་ཡེ་ཤེས་ཀྱི་རྟགས་བདུན་གྲུབ་ཅིང་བོན་ཐམས་ཅད་ཀྱི་དོན་དེ་ཁོ་ན་ཉིད་དུ་ཐུགས་སུ་ཆུད། རིགས་བཞི་བྱམས་མས་བསྲུང་ནས། མུན་པའི་ཁྲོ་བདག་དེ་ཁ་ནས་ཁྲག་སྐྱུགས་ཏེ་མུ་སྟེགས་རྒོལ་བ་ཚར་བཅད། གཞན་ཡང་ལྷ་གཤེན་ཡོངས་སུ་དག་པ་དང༌། རྒྱལ་གཤེན་མི་ལུས་བསམ་ལེགས། ཀླུ་གྲུབ་ཡེ་ཤེས་སྙིང་པོ་སོགས་ལས་སྙན་རྒྱུད་ཟབ་མོའི་མང་འབྲེལ་དང༌། སོ་ཐུབ་རན་ལ་འཚམས་པ། མན་ངག་ཉུང་ལ་འདུས་པ་དང༌། སྤྱི་སྤུངས་ཀྱི་བོན་རྣམས་ཞུས་ཏེ། རི་རྒྱལ་གྱི་ཕོ་བྲང་དུ་ལྷ་མོ་འོད་ལྡན་ཟེར་འཕྲོ་མ་གྲོགས་སུ་བཙལ་ནས་སྒྲུབ་པ་དང༌། རྒྱལ་པོ་མུ་ཁྲི་བཙན་པོ་ལ་ཁྲོ་བོ་དབང་ཆེན་གྱི་རྒྱུད་གཞུང་གནང་བ་སོགས་མཛད་དོ། །
དེ་ལྟར་སྒྲུབ་པའི་འབྲས་བུ་ནི། ལྷ་བྲན་དབང་དུ་འདུས་ཤིང༌། ལྷ་སྲིན་དྲེགས་པ་ཅན་རྣམས་དམ་ལ་བཏགས། ལྷ་རྣམས་ཀྱིས་གུས་འདུད་བྱེད་ཅིང་བདུད་རྩིའི་གསོལ་ཟས་འདྲེན་པ་སོགས་ཐུན་མོང་གི་གྲུབ་རྟགས་དུ་མ་མངའ་བ་དང༌། མཆོག་ཏུ་ཡི་དམ་གྱི་ལྷ་རྔམ་གསལ་ཡབ་ཡུམ་དང་གཉིས་སུ་མེད་པར་འཁོར་ལོ་ཡོན་ཏན་རིགས་སུ་འཁོད་དོ། །
འདི་ལྟར་བྲིས་པ་འདི་ཡང་འོལ་ཚོད་ཙམ་དུ་མ་ཡིན་པར། རྒྱལ་བའི་བཀའ་ལུང་ཟབ་མོ་བྱམས་མའི་རྒྱུད་དང༌། རྒྱལ་གཤེན་རྣམ་ཐར། རྒྱལ་རབས་བོན་གྱི་འབྱུང་གནས། ལེགས་བཤད་སྐལ་བཟང་མགྲིན་རྒྱན། བསྟན་འབྱུང་སྣང་བ་དཀར་པོ། ལེགས་བཤད་རིན་པོ་ཆེའི་མཛོད་སོགས་སུ་ཁུངས་བཅོལ་ཡང༌། ཁོ་བོར་སྦྱང་སྟོབས་ཀྱི་ཡོན་ཏན་ཆ་ཕྲ་བའི་རྐྱེན་གྱིས་མཁས་དབང་མཁྱེན་རབ་ལྡན་པའི་སྤྱན་ལམ་དུ་འབུལ་འོས་མ་མཆིས་ཀྱང༌། རང་འདྲའི་བློ་ཆུང་རྣམས་ཀྱི་བླ་མ་ཆེ་དྲུག་གི་མཛད་རྣམ་སྐོར་ལ་ཞིབ་འཇུག་ཡོང་བའི་ཆ་རྐྱེན་དུ་བྲིས་པ་འདི་ལ་དམ་པ་རྣམས་ཀྱིས་ལེགས་སྤེལ་དང་ཉེས་འགོག་གང་ཟབ་གནང་རྒྱུའི་ཞུ་བ་ཡང་ཡང་འབུལ་རྒྱུ་ལགས།


text:
2017ལོའི་ཟླ་དང་པོའི་ཚེས1ཉིན། རང་རྒྱལ་གྱི་ཚྭ་ལས་བཅོས་བསྒྱུར་དངོས་སུ་བྱེད་མགོ་བརྩམས་པ་དེས་ཚྭ་ལས་ཚོང་རའི་འགྲན་རྩོད་ཁྲོད་དུ་ཁྲིད་པ་མཚོན་པར་མ་ཟད། ཞིང་ཆེན་བརྒལ་ཏེ་ཚྭ་རྒྱུན་འཁོར་ཐུབ་པ་མངོན་འགྱུར་བྱས།
ཟླ5པའི་བར་དུ། ཚོང་རའི་འགྲན་རྩོད་ཀྱི་དུང་བརྡ་བརྒྱབ་ནས་ཡུན་རིང་འགོར། ས་གནས་ཀྱི་ཚྭ་ལས་ཀུང་སི་མང་པོ་ཞིག་གིས་ཚོང་བརྡིབས་པའི་གནས་ཚུལ་འོག་དངོས་ཡོད་ལ་ཤེས་རྟོགས་དང་བསམ་བློ་མི་གཏོང་ག་མེད་བྱུང་།
མཚོ་སྔོན་གྱི་ཁྱད་འཕགས་ཐོན་ཁུངས་གླེང་ན། ཚྭ་མཚེའུ་ཐོན་ཁུངས་ངེས་པར་གླེང་དགོས། སྡོམ་རྩིས་བྱས་པ་ལྟར་ན། ཞིང་ཆེན་ནང་ཁུལ་དུ་ཆེ་ཆུང་མི་འདྲ་བའི་ཚྭ་མཚེའུ27དང་། གཏེར་རྫས་ཆགས་གཞི་དང་གཏེར་གནས60ལྷག་ཡོད། དེའི་གྲས་སུ་ཏུན་དུང་ཕྱུར100ལས་བརྒལ་བའི་ཚྭ་མཚེའུ་ཆེ་ཤོས་གཉིས་དང་། ཏུན་དུང་ཕྱུར10-100བར་གྱི་ཚྭ་མཚེའུ་ཆེན་པོ6ཡོད། ཚྭའི་འདུས་ཚད་ཏུན་བྱེ་བ་ལོན་པའི་ཚྭ་མཚེའུ་ཆུང་ཤས་གནས་དེའི་གང་ས་གང་དུ་ཡོད་པར་མ་ཟད། ཀྲུང་གོའི་ཚྭ་གཏེར་ཐོན་ཁུངས་འདུས་ཚད་ཁྲོད་མཚོ་སྔོན་ནི་ཆེས་མང་ཤས་ཡིན་པས། རྒྱལ་ཡོངས་འདུས་ཚད་ཀྱི80﹪ཟིན་ཡོད།
གོ་སྐབས་བྱུང་བ་མ་བཟུང་ན་དུས་དེ་ཕྱིར་ཡོང་མི་སྲིད། མཚོ་སྔོན་གྱི་ཚྭ་ལས་ལ་མཚོན་ནས་བཤད་ན། ཚྭ་ཚོང་ར་ཅན་དུ་བསྒྱུར་བ་ནི་ལོ་ངོ་ཁྲི་སྟོང་བར་དུ་ཐུག་དཀའ་བའི་གོ་སྐབས་ཤིག་རེད། ཁེ་ལས་ཀྱི་དར་རྒུད་དང་མཚོ་སྔོན“ཚྭ”ལ་འཕེལ་རྒྱས་འབྱུང་ཐུབ་མིན་གྱི་གོ་སྐབས་འདི་དམ་འཛིན་བྱ་ཆེད། མཚོ་སྔོན་ཞིང་ཆེན་ཚྭ་ལས་མ་རྐང་ཚད་ཡོད་ཀུང་སིས2013ལོ་ནས་བཟུང་གྲ་སྒྲིག་བྱས་ཏེ་ཐོན་ནུས་རྒྱ་སྐྱེད་དུ་བཏང་། མ་དངུལ་སྒོར་ཁྲི4000བཏང་སྟེ་ཚྭ་ཁ་རུ་ཏུན་ཁྲི15ཡོད་པའི་ཆེས་མཐོའི་ཟས་རིགས་རིམ་པའི་ཚྭ་ཐོན་སྐྱེད་སྐུད་ལམ་འཛུགས་སྐྲུན་བྱས་པར་མ་ཟད། 2014ལོར་དངོས་སུ་སྤྱོད་མགོ་བརྩམས།
མཚོ་སྔོན་ཞིང་ཆེན་ཚྭ་ལས་མ་རྐང་ཚད་ཡོད་ཀུང་སིའི་སྤྱི་གཉེར་པ་ཐན་ཧྲེང་ལུའུ་ཡིས“དོན་ངོ་མར་ཆེད་གཉེར་དུས་སྐབས་སུ། མཚོ་སྔོན་གྱི་ཚྭ་མཚེའུ་ཡིས་ལོ་རེ་བཞིན་ཞིང་ཆེན་ནང་ཁུལ་གྱི་མི་ལ་མཁོ་བའི་ཚྭ་ཏུན་ཁྲི2འདོན་སྤྲོད་བྱེད་དགོས་པར་མ་ཟད། ཧུའུ་ནན་དང་ཧོ་ནན། ཧྲའན་ཞི། ཧྲན་ཞི། ཀན་སུའུ་བཅས་ཀྱི་ཞིང་ཆེན་ལའང་ལོ་རེར་ཕྱི་ཐུམ་ཆེན་མོ་བརྒྱབ་པའི་ཚྭ་ཏུན་ཁྲི7མཁོ་འདོན་བྱེད་དགོས། དེ་དག་སྐྱེལ་འདྲེན་བྱས་རྗེས་ས་དེའི་ཚོང་རྟགས་བརྒྱབ་ནས་ཕྱིར་འཚོང་བྱེད་པ་རེད། ལོ་མང་པོའི་རིང་ལ་ཁེ་སྤོགས་ཅུང་ཉུང་ནའང་ཁེ་ལས་ཀྱིས་ཚོང་ར་དང་མ་འོངས་འཕེལ་རྒྱས་ཀྱི་མདུན་ལྗོངས་མཐོང་ཡོད་པས། སྔ་མོ་ནས་ཆེས་མཐོའི་ཟས་རིགས་རིམ་པའི་ཐོན་སྐྱེད་སྐུད་ལམ་འཛུགས་སྐྲུན་བྱས་ཏེ་ཚོང་རའི་གོ་སྐབས་དེར་བསྒུགས་ཡོད”ཟེར།
ཐོན་སྐྱེད་སྒྲིག་ཆས་ལ་བྱང་ཆ་ལྡན་དུ་བཅུག་ནས། མི་སྣ་གསོ་སྦྱོང་ལ་ཤུགས་སྣོན་བྱས། 2016ལོའི་ལོ་མཇུག་བར་དུ། མཚོ་སྔོན་གྱི་ཚྭ་ལས་ཀྱིས་རྒྱལ་ཡོངས་ཀྱི་སྔར་ཡོད་ཕྱིར་འཚོང་ས་ཁུལ་ལ་ཡང་བསྐྱར་ལེགས་སྒྲིག་དང་བཀོད་སྒྲིག་བྱས་པར་མ་ཟད། ཕྱིར་འཚོང་ཐབས་ལམ་རང་འཛུགས་བྱས་ཏེ་ཡན་ལག་ཀུང་སི་བཙུགས། མིག་སྔའི་བར་ཞིང་ཆེན12སུ་ཡན་ལག་ཀུང་སི་བཙུགས་པ་དང་། ཞིང་ཆེན14ཡིས་རང་ཞིང་གི་ཟོག་སྐྱེལ་བཀོལ་ཏེ་ཕྱིར་འཚོང་དང་བགོས་སྤྲོད་བྱས་དང་བྱེད་བཞིན་ཡོད།
དུས་ཡུན་ལོ་ཕྱེད་ཙམ་གྱི་ནང་། མཚོ་སྔོན་གྱི་ཚྭ་ལས་ཀྱིས་ཚྭ་སྣ་ཁ3ནས་ཚྭ་སྣ་ཁ16ལ་འཕར། སླ་བཅོས་དང་དབྱེ་འབྱེད་དཀའ་བ། ལོ་ངོ་བཅུ་ཕྲག་འགའ་ལ་འགྱུར་བ་མེད་པའི་ཕྱི་ཐུམ་དེ་རིམ་སྤར་བྱས་ནས་མཚོ་སྔོན་གྱི་གཙང་གསུམ་འབྱུང་ཡུལ་གྱི་ཁྱད་ཆོས་ལྡན་པར་མ་ཟད། གྲུབ་ཆ་དང་་སྤྱོད་ཡུལ། ཚྭ་རྡོག་གི་ཆེ་ཆུང་བཅས་མངོན་གསལ་བཀོད་པའི་ཚྭའི་ཐུམ་ཆུང་བར་བསྒྱུར་པ་དང་། སྔོན་ཆད་རྐོ་འདོན་དང་ཞིབ་འཐག གཙང་འཁྲུད་ཀྱི་ལས་རིམ་ཁོ་ན་ཙམ་པོ་བསྒྱུར་ཏེ་ཀྲུང་གོ་ཚན་རིག་གླིང་ཚྭ་མཚེའུ་ཞིབ་འཇུག་སུའོ་དང་། ཀྲུང་ཚྭ་ལག་རྩལ་ཞིབ་འཇུག་གླིང་། ཐེན་ཅིང་ཚན་རྩལ་སློབ་ཆེན་བཅས་ཀྱི་ཚན་རིག་ཞིབ་འཇུག་སུའོ་སོ་སོ་དང་མཉམ་ལས་སྒོས་ཚན་རིག་ཞིབ་འཇུག་ལ་ཤུགས་བསྣན་ཏེ་ཚྭའི་ཟུར་སྣོན་འཚོ་བཅུད་ཇེ་མཐོར་བཏང་བ་དང་། ཀྲུང་གོ་དང་ཐ་ན་འཛམ་གླིང་གི་རྒྱལ་ཁབ་སོ་སོའི་མི་དམངས་ཀྱི་དགོས་མཁོ་དང་མཐུན་པའི་ཚྭའི་སྣ་ཇེ་མང་དུ་བཏང་།
མཚོ་སྔོན་གྱི་ཚྭ་ཞིང་ཆེན་སོ་སོའི་ཚོང་རར་བཀྲམ་པའི་དུས་ཡུན་ལོ་ཕྱེད་ཙམ་གྱི་ནང་དུ། ཕྱི་ཐུམ་ཆུང་བའི་ཏུན་ཁྲི1.5ཕྱིར་འཚོང་བྱས་ཏེ་ཡོང་འབབ་སྒོར་ཁྲི160བསྐྲུན་མོད། འོན་ཀྱང་ན་ནིང་དང་བསྡུར་ན། ན་ནིང་གི་ལོ་ཧྲིལ་པོར་ཕྱི་ཐུམ་ཆུང་བའི་ཚྭ་ཏུན700ཙམ་ལས་ཕྱིར་འཚོང་བྱེད་མ་ཐུབ། གྲུབ་འབྲས་དེ་འདྲ་བླངས་པས། མི་སེམས་ཡར་སྐུལ་གྱིས་མཚོ་སྔོན་གྱི“ཚྭ”ཡི་མདུན་ལྗོངས་ལ་ཡིད་ཆེས་ཀྱིས་ཁེངས་པར་བྱས། །
རྩོམ་སྒྲིག་པ། མཁའ་མཚོ་སྐྱིད།


text:
ཟླ་ངོ་བརྒྱད་ལ་སོན་པའི་བུ་མོ་དང་། ལོ་ལྔ་ལྷག་ལ་སོན་པའི་བུ་གཉིས་ཁྲིད་ནས་ཡུལ་བསྐོར་དུ་འགྲོ་རྒྱུ་ནི་ལས་སླ་བོ་ཞིག་མ་རེད། ཡིན་ནའང་། འདས་པའི་ཉིན་ཁ་ཤས་རིང་བཟའ་ཟླ་དང་། བུ་ཕྲུག་གཉིས་མཉམ་དུ་ང་རང་ལོ་བཅོ་ལྔའི་རིང་རྒྱལ་ས་ཝ་ཞིན་ཀྲོན་དུ་གནས་སྡོད་བྱས་ཀྱང་། སོང་མ་མྱོང་བའི་གནས་ཆེན་ཁག་ཅིག་ཏུ་ལྟ་བསྐོར་དུ་སོང་བ་ཡིན། ད་ཐེངས་ཉིན་མཚན་གཉིས་ཀྱི་དུས་ཚོད་ཁོང་ཚོ་དང་མཉམ་དུ་བསྐྱལ་བ་འདིས་ང་ལ་ཞི་བདེ་བག་ལྷོད་དང་། སེམས་ཚོར་སྐྱིད་པའི་སྤྲོ་སྣང་ཞིག་སྤྲད་བྱུང་།
ཉེ་ལམ་ང་ཚོའི་ནང་མི་ཚང་མ་ཨ་རིའི་གྲོས་ཚོགས་ཁང་དུ་ལྟ་བསྐོར་དུ་སོང་བ་ཡིན། ང་ལ་མཚོན་ན་འདི་ག་རྒྱལ་ས་ཝ་ཤིན་ཀྲོན་ནང་ལོ་བཅོ་ལྔ་ལྷག་བསྡད་པའི་རིང་། ཨ་རིའི་གྲོས་ཚོགས་ནང་གསར་འགོད་ལས་དོན་ཆེད། ཐེངས་མང་བཅར་མྱོང་ཡོད་ནའང་། གྲོས་ཚོགས་ནང་གི་ཡུལ་བསྐོར་སྤྲོ་འཆམ་ལ་འགྲོ་སར་ཁྱོན་ནས་སོང་མྱོང་མེད། ད་ཐེངས་ནང་མི་དང་མཉམ་དུ་ཨ་རིའི་གྲོས་ཚོགས་ཁང་གི་ནང་། ཡུལ་བསྐོར་སྤྲོ་འཆམ་དུ་ཕྱིན་པ་འདི་ང་ལ་མཚོན་ན་དོན་སྙིང་ལྡན་པ་ཞིན་ཡིན། གང་ལ་ཟེར་ན། ལོ་བཅོ་ལྔའི་རིང་རང་ཉིད་བསྡད་ཡོད་སའི་ས་གནས་འདིར་ཡོད་པའི་ཨ་རིའི་གྲོས་ཚོགས་ནང་ལྟ་བསྐོར་དུ་ག་རེ་བྱས་ནས་མ་སོང་རེད། དྲི་བ་འདི་ལ་ང་ལན་འདེབས་རྒྱུ་མི་འདུག འོ་ན་ག་རེ་བྱས་ནས་ལོ་བཅོ་ལྔའི་རྗེས་ནས་དེ་རིང་ལྟ་བསྐོར་དུ་སོང་བ་ཡིན་ནམ། དེ་ནི་ངས་བུ་ཕྲུག་གཉིས་དང་འབྲེལ་བ་དམ་པོ་ཡོད་པ་འདྲ། འཛམ་གླིང་འདིའི་སྟེང་། སྟོབས་འབྱོར་མངའ་ཐང་དང་། དབང་ཤུགས་ཆེ་བའི་རྒྱལ་ཁབ་འདིའི་དམངས་གཙོའི་ལམ་ལུགས་ཀྱི་ཁྲིམས་དང་། སྒྲིག་གཞི་གཏན་འབེབས་བྱེད་སའི་གྲོས་ཚོགས་འདིའི་ནང་ལྟ་བསྐོར་དུ་བསྐྱོད་རྒྱུར་ངས་རང་གི་སྙིང་དང་འདྲ་བའི་བུ་དང་། བུ་མོ་གཉིས་ལ་ད་ལྟའི་བར་དུ་སྒུག་ནས་བསྡད་པ་ཡིན་ནམ། ཡིན་མིན་ང་ལའང་གསལ་བོར་བཤད་རྒྱུ་མེད། གང་ལྟར་ལོ་བཅོ་ལྔའི་རྗེས་ནས་ང་རང་བུ་ཕྲུག་གཉིས་དང་། རང་གི་བཟའ་ཟླའི་མཉམ་དུ་ཨ་རིའི་གྲོས་ཚོགས་ནང་ལྟ་བསྐོར་དུ་བསྐྱོད་པར་སེམས་པ་ཤིན་ཏུ་དགའ།
གྲོས་ཚོགས་ཁང་ལ་ལྟ་བསྐོར་བསྐྱོད་རྒྱུར་རིན་པ་སྤྲོད་མི་དགོས་པ་དང་། བདེ་འཇགས་ཆེད་ལུས་བཤེར་དམ་པོ་བྱེད་ཀྱིན་འདུག ལྟ་བསྐོར་འགོ་འཛུགས་སྐབས་གྲོས་ཚོགས་དང་། གྲོགས་ཚོགས་ཁང་གི་ལོ་རྒྱུས། བྱེད་ནུས། དགོས་དམིགས་སོགས་གསལ་སྟོན་ཐུབ་པའི་བརྙན་ཐུང་སྐར་མ་བཅུ་གསུམ་ཅན་ཞིག་བསྟན་བྱུང་། གྲོས་ཚོགས་འདི་ནི་ཨ་རིའི་མི་གྲངས་ས་ཡ་སུམ་བརྒྱའི་རང་ཉིད་ཀྱི་འཐུས་ཚབ་བརྒྱུད་ནས་བསམ་ཚུལ་བརྗོད་སའི་གླེང་སྟེགས་ཤིག་ཡིན། ཨ་རི་ནི་བསམ་ཚུལ་གཅིག་དང་། འབོད་སྒྲ་གཅིག་གི་ལྟ་བ་འཛིན་མཁན་མ་ཡིན་པར། བསམ་ཚུལ་འདྲ་མིན་དང་། འབོད་སྒྲ་སྣ་ཚོགས་གཞི་གཅིག་ཏུ་སྤུངས་ནས་གྲོས་བསྡུར་བྱས་ཏེ། ཨ་རིའི་མི་མང་ས་ཡ་སུམ་བརྒྱའི་ཐུན་མོང་གི་ཁེ་ཕན་བཙལ་གྱིན་ཡོད། གྲོས་ཚོགས་ཁང་འདི་ནི་ཨ་རིའི་དམངས་གཙོའི་ལམ་ལུགས་ཀྱི་རྨང་གཞིའི་རྩ་བ་དང་། ཨ་རིའི་མི་མང་ས་ཡ་སུམ་བརྒྱའི་ཐུན་མོང་གི་ཁེ་ཕན་བཙལ་སའི་གནས་ཡིན།
ཨ་རིའི་རྒྱལ་ཡོངས་གྲོས་ཚོགས་གོང་འོག་གཉིས་ཡོད། གྲོས་ཚོགས་འོག་མའི་ནང་འཐུས་མི་༤༣༥་ཡོད། འཐུས་མིའི་ཡོང་ཁུངས་ནི་མངའ་སྡེ་སོ་སོའི་མི་གྲངས་མང་ཉུང་ལ་གཞིགས་ནས་མངའ་སྡེ་རེ་རེ་ནས་འཐུསས་མིའི་གྲངས་ལ་མང་ཉུང་ཡོད། དཔེར་ན་མི་གྲངས་ཆེས་མང་བའི་ཁ་ལེ་ཧྤེ་ནེ་ཡའི་ནས་གྲོས་ཚོགས་ཀྱི་འཐུས་མི་ ༥༣ ཡོད་ལ། ཨ་ལ་སའེ་ཁ་དང་། མོན་ཀྲ་ན། ཝར་མ་ཀྲི་སོགས་མངའ་སྡེ་བདུན་ནས་གྲོས་ཚོགས་ནང་འཐུས་མི་གཅིག་རེ་ཡོད། གྲོས་ཚོགས་འོག་མའི་འཐུས་མིའི་ལས་ཡུན་ལོ་གཉིས་ཡིན། གྲོས་ཚོགས་གོང་མའི་ནང་འཐུས་མི་བརྒྱ་ཐམ་པ་ཡོད། འཐུས་མིའི་ཡོང་ཁུངས་ཨ་རིའི་མངའ་སྡེ་ལྔ་བཅུ་ཐམ་པའི་ནང་མི་གྲངས་མང་ཉུང་ལ་བལྟས་མེད་ཀྱིས་མངའ་སྡེ་རེ་ནས་འཐུས་མི་གཉིས་རེ་ཡོད། ལས་ཡུན་ལོ་དྲུག་ཡིན། གྲོས་ཚོགས་གོང་འོག་གཉིས་ཀྱི་འཐུས་མི་སུ་རུང་བསྐྱར་དུ་འདེམས་པར་དགག་བྱ་མེད།
གྲོས་ཚོགས་ལ་ཁྲིམས་བཟོ་ལྷན་ཁང་ཡང་ཟེར། གྲོས་ཚོགས་ཀྱིས་དབུས་གཞུང་གི་ཁྲིམས་གཞི་གཏན་འབེབས་བྱེད་ཀྱིན་ཡོད་ལ། གཏན་འབེབས་བྱས་པའི་ཁྲིམས་གཞི་དེ་ཨ་རིའི་མངའ་སྡེ་ལྔ་བཅུ་ཐམ་པ་དང༌། དམིགས་བསལ་ས་ཁུལ་རྒྱལ་ས་ཝ་ཞིན་ཀྲོན། ཨ་རིའི་མི་ཡོངས་ལ་ཁྱབ། ཁྲིམས་ཀྱི་བྱེད་ནུས་ནི། མི་ཡོངས་རྫོགས་ཁྲིམས་ལུགས་ཀྱི་རྗེས་སུ་འབྲངས་དགོས་པ་དང་། སྲིད་གཞུང་དང་དབུ་ཁྲིད་ཀྱིས་ཁྲིམས་ལུགས་ལ་བརྩི་བཀུར་བྱེད་དགོས་པ། མི་སུ་ཡང་ཁྲིམས་ཀྱི་སྒང་ན་མེད་པ་དེ་ཡིན།
༢༠༠༨ལོའི་ཟླ་བ་བཅུ་བའི་ཚེས་བཅུ་བདུན་ཉིན། ཨ་རིའི་གྲོས་ཚོགས་ཀྱི་ཆེས་མཐོའི་གསེར་གྱི་གཟེངས་རྟགས། ༧གོང་ས་མཆོག་ཕུལ་ཡོད། སྐབས་དེར་གོང་ས་མཆོག་གིས། ༼ང་ལ་གྲོས་ཚོགས་ཀྱི་གསེར་གྱི་རྟགས་མ་གནང་བ་འདིས་དོན་དམ་པའི་གཟེངས་བསྟོད་ཆེན་པོ་ཐོབ་བྱུང༌། ངོས་འཛིན་འདིས་ང་ལ་དམིགས་བསལ་འགན་འཁྲི་ཡོད་པའི་བོད་མི་ཚོར་བློ་སྤོབས་དང་། དགའ་སྤྲོ་ཚད་མེད་སྐྲུན་ངེས། ཁོང་ཚོའི་བདེ་དོན་སྒྲུབ་རྒྱུ་ནི་ངའི་རྒྱུན་གྱི་ཀུན་སློང་ཞིག་ཡིན་པ་དང༌། ངས་རྒྱུན་དུ་རང་ཉིད་བོད་མི་མང་གི་རང་དབང་ལྡན་པའི་མགྲིན་ཚབ་པ་ཞིག་ལ་ངོས་འཛིན་བྱེད་ཀྱི་ཡོད། གཟེངས་བསྟོད་འདིས་འཛམ་གླིང་ཞི་བདེ་དང༌། འཚེ་བ་མེད་པ། དེ་བཞིན་དུ་མི་རིགས་ཕན་ཚུན་དང་ཆོས་ལུགས་མཐུན་ལམ་བཅས་ཀྱི་ཆེད་འབད་བརྩོན་གནང་མཁན་རྣམས་ལ་རྒྱབ་སྐྱོར་གྱི་བརྡ་ལན་ཤུགས་ཆེ་གཏོང་བའི་ཡིད་ཆེས་ཡོད།༽ཞེས་གསུངས་ཡོད།
ཡང་༡༩༨༧ལོའི་ཟླ་བ་དགུ་བའི་ཚེས་༢༧ ཉིན་། ༧གོང་ས་མཆོག་གིས་ཨ་རིའི་གྲོས་ཚོགས་འདིའི་འགྲོ་བ་མིའི་ཐོབ་ཐང་ཚོགས་ཆུང་ནང་། བོད་
དོན་ཐག་གཅོད་ཆེད། ཞི་བའི་གྲོས་འཆར་དོན་ཚན་ལྔ་གསལ་བསྒྲགས་བྱས་ཡོད། དེ་ནི་དེང་ཀྱི་དབུ་མའི་ལམ་གྱི་རྩ་བའི་རྨང་གཞི་ཡིན། ཡིན་ནའང་། དེང་གི་དབུ་མའི་ལམ་གྱིས་རྩ་བ་དོར་ནས་ཡལ་ག་ལ་འཇུས་ནས་བསྡད་ཡོད། ཕྱོགས་ཡོངས་ཀྱི་འཁོར་བསྐྱོད་ལ་བལྟས་ན། རྗས་ཕྱོགས་ཡལ་ག་དོར་ནས་ལོ་མ་ལ་མི་འཇུ་བའི་ངེས་བ་མི་འདུག
ཨ་རིའི་སྲིད་འཛིན་གཉིས་པ་འཇོན་ཨ་ཀྲེམ(John Adams) གྱིས།“ང་ཚོའི་རྒྱལ་ཁབ་ནི་ཁྲིམས་ཀྱིས་སྐྱོང་བའི་སྲིད་གཞུང་ཅིག་ཡིན་པ་ལས་མིས་སྐྱོང་བའི་གཞུང་ཅིག་མིན།”ཞེས་གསུངས་ཡོད། མི་ཚང་མ་ཁྲིམས་ལུགས་གཅིག་མཚུངས་ཀྱིས་འཛིན་སྐྱོང་བྱས་པ་ཡིན་ན་མི་སྒེར་གྱི་ཐོབ་ཐང་དང་རང་དབང་ལ་སྲུང་སྐྱོབ་ཡག་པོ་བྱེད་ཐུབ།
༡༧༩༣ ལོར་ཨ་རིའི་གྲོས་ཚོགས་ཁང་གི་འཛུགས་སྐྲུན་འགོ་ཚུགས་ཡོད་པ་དང་། ༡༨༠༠ལོར་གྲོས་ཚོགས་ཁང་འདིའི་ནང་གྲོས་ཚོགས་ཀྱི་ཚོགས་འདུ་ཐོག་མར་འཚོགས། ༡༨༡༢ ལོའི་དབྱིན་ཇུ་དང་ཨ་རིའི་དམག་འཁྲུག་བྱུང་དང་། ༡༨༡༤ ལོར་དབྱིན་ཇུའི་དམག་དཔུང་གི་གྲོས་ཚོགས་ཁང་འདི་མེ་བསྲེགས་བཏང་ཡོད་ལ། དེའི་རྗེས་གྲོས་ཚོགས་ཁང་བསྐྱར་གསོ་དང་། རྒྱ་བསྐྱེད་སོགས་འཛུགས་བསྐྲུན་ཐེངས་ཁ་ཤས་བྱས་ནས་བརྗིད་ཉམས་ལྡན་པའི་ད་ལྟའི་ཨ་རིའི་གྲོས་ཚོགས་ཁང་འདི་གྲུབ་པ་རེད།
རྩོམ་ཐུང་འདི་ཀློག་མཁན་གང་ཟག་སུ་རུང་ཨ་རིའི་རྒྱལ་ས་ཝ་ཞིན་ཀྲོན་ལ་ཡུལ་བསྐོར་དུ་ཕེབས་པའི་གོ་སྐབས་བྱུང་ཚེ། ངེས་བར་དུ་ཨ་རིའི་གྲོས་ཚོགས་ཁང་ལ་ལྟ་བསྐོར་དུ་འགྲོ་རྒྱུར་ལམ་སྟོན་བྱེད་འདོད་བྱུང་།


text:
ངས་སྐད་ཡིག་སློབ་སྦྱོང་བྱེད་བཞིན་ཡོད- ཨེ་ཏྲ་ལེན་དང་། (Italian) ཧྥ་རིན་ཆི། (French)འཇར་མིན། (German ད་ལྟ་མཐོང་སྣང་ལ། ང་རང་རྒྱ་ནག་ཏུ་ལོག་མི་ཐུབ་པ་འདྲ། དབྱར་ཁ་འདི་ལ། ངས་ཨ་རབ་ (Arabic) ཀྱི་སྐད་ཡིག་སྦྱང་རྒྱུ་ཡིན། ངའི་དམིགས་ཡུལ་ནི་རང་ལོ་སུམ་ཅུ་སླེབས་བར་རྒྱའི་སྐད་ཡིག་དང་དབྱིན་ཡིག་ཚུད་པའི་སྐད་ཡིག་བཅུ་ཁོང་དུ་ཆུད་པར་བྱེད་རྒྱུ་དེ་རེད།
ངས་འདི་བྱེད་འདོད་ཡོད། རྒྱུ་མཚན་དེ། སྐད་ཡིག་ནི་གོ་རྟོགས་བྱེད་པར་ཟམ་པ་ཡིན་པ་ངས་ཡིད་ཆེས་གནང་བཞིན་ཡོད། བོད་དང་རྒྱ་ནག་སྐོར་ལ། གལ་སྲིད་རྒྱ་མི་ཕོནཆེན་གྱིས་བོད་ཀྱི་སྐད་ཡིད་བསླབ་ཡོད་པ་དང་བོད་མིས་རྒྱ་ནག་སྐོར་མང་ཙམ་སྦྱང་ཡོད་ཚེ། ང་ཚོ་མི་རིགས་བར་གཅིག་ནས་གཞན་དེ་ལ་གོ་རྟོགས་ལེགས་པོ་ཞིག་འབྱུང་བ་དང་། ང་ཚོས་ཕན་ཚུན་བ་ལ་དེང་སྐབས་ཀྱི་ཉེན་ཁ་དེ་ཞི་བདེ་ངང་རྣམ་པར་རྒྱལ་ ཐུབ་པར་ངས་ཡིད་ཆེས་གཙང་མ་བྱེད་བཞིན་ཡོད། བདུན་ཕྲག་གཅིག་གི་སྔོན་ལ་སྒྲུའུ་ཁུ་ (Duke University) སློབ་གྲྭ་ཆེན་མོའི་ནང་དུ་གནས་ཚུལ་དེ་འདྲ་བྱུང་རྗེས་ང་དེ་བས་ཀྱང་ཚོར་སྣང་ཤུགས་ཆེན་བྱུང་།
རྒྱ་མི་དང་བོད་མིའི་རྒྱབ་སྐྱོར་གྱི་སློབ་གྲྭའི་ར་བའི་ངོ་རྒོལ་ཚོའི་བར་བསམ་བློ་གཏིང་ཟབ་ངང་ངས་བར་འདུམ་བྱས་པ་ལ་རྒྱ་མིས་དམའ་འབེབ་དང་འཇིགས་སྣང་སྐུལ་བྱུང་། ངོ་རྒོལ་རྗེས། ང་ལ་དྲ་གནས་ཐོག་འཇིགས་སྐུལ་རྒྱུད་མཐུད་གནང་བ་དང་། ཁ་པར་བཏང་ནས་ཞེད་སྣང་སྐུལ་རྒྱུ་འགོ་བཙུགས། དེ་ནས་གནས་ཚུལ་ཇེ་སྡུག་ཏུ་ཕྱིན། རྒྱ་ནག་ནང་དུ་ངའི་ཕ་མ་གཉིས་ལ་ཡང་འཇིགས་ སྐུལ་བྱུང་བར་བཙན་ཤེད་ཀྱིས་གསང་ཡིབ་ཏུ་འགྲོ་དགོས་བྱུང་། ང་ནི་རང་ཉིད་སྐྱེས་སའི་རྒྱལ་ཁབ་ནང་རྩ་ཡལ་དུ་གྱུར་བའི་མི་ཞིག་ཏུ་གྱུར། དེ་ནི་ཞེད་སྣང་དང་གནས་བཟོད་མི་བདེ་བའི་ཉམས་མྱོང་ཞིག་རེད། ཡིན་ནའང་། ངས་བློ་ཐག་གཙང་བཅད་ཀྱིས་ཧམ་སྤྱོད་དང་འཇིགས་སྐུལ་ལ་གདོང་གཏད་ནས་ཕྱི་རོལ་དུ་སྨྲ་བརྗོད་བྱེད་རྒྱུ་ཡིན། གལ་སྲིད་ང་རང་ཁུ་སིམ་པར་བསྡད་ཚེ། དུས་ནམ་ཞིག་ལ་འགྲོ་བ་མི་གཞན་ཞིག་ལ་གནས་ཚུལ་གཅིག་པ་འདི་འབྱུང་རྒྱུ་རེད། དེར་བརྟེན། འདི་ནི་ངའི་སྒྲུང་ཡིན།སྔ་ལོའི་ཕྱི་ཟླ་བརྒྱད་པའི་ནང་ང་རང་སྒྲུའུ་ཁུ་ལ་ཐེངས་དང་པོ་འབྱོར་དུས། རང་ཉིད་འདི་ལ་མི་དགའ་བ་ཡོང་བར་དངངས་སྐྲག་བྱུང་། འདི་ནི་བྱང་ཁ་རོ་ལེར་ན་མངའ་སྡེ་ཡི་གྲོང་སྡེ་ཆུང་ཆུངསྒྲུར་ཧྰམ་ (Durham, N.C) རེད།ང་ནི་མི་གྲངས་ས་ཡ་༤་༣ ཡོད་པའི་གྲོང་ཁྱེར་ཆིན་ཏོ་ནས་ཡོང་བ་ཡིན། ཡིན་ནའང་། མཐར་མར་རང་ཉིད་གོམས་ལེགས་སུ་ཕྱིན་ཏེ། ད་ལྟ་ང་རང་ངོ་མ་འདི་ལ་དགའ་པོ་འདུག འདི་ནི་འཛམ་གླིང་གང་ས་ནས་ཡོང་བའི་མི་མང་སྣ་འདུས་ཀྱི་ཁོར་ཡུག་ཅིག་རེད། ཡེ་ཤུ་འཁྲུངས་སྐར་གྱི་བར་གསེང་སྐབས་ཨ་རིའི་སློབ་མ་ཚང་མ་ཁྱིམ་དུ་ཕྱིན། ཡིན་ནའང་། རྒྱ་ནག་ནས་ཡོང་བའི་སློབ་མ་ཚོ་ལ་དེ་ནི་ཚད་དྲགས་པའི་འགྲོ་སོང་ཞིག་རེད། སློབ་གྲྭའི་ཉལ་ཁང་དང་གསོལ་ཚིགས་ཁང་སྒོ་རྒྱབ་ནས་བཟུང་། ང་སློབ་གྲྭའི་ཉལ་ཁང་དང་གྱེས་ནས་འཛིན་གྲོགས་བོད་མི་བཞི་དང་མཉམ་དུ་བདུན་ཕྲག་གསུམ་ལས་མང་ཙམ་རིང་ཁང་པ་ཞིག་ནང་བསྡད། ཐ་ན་ང་ཚོ་རྒྱལ་ཁབ་གཅིག་ནས་ཡོང་ནའང་། དེ་སྔོན་ང་རང་བོད་མི་ལ་ཐུག་འཕྲད་དང་། ཡང་ན་གླེང་མོལ་རྩ་བ་ནས་བྱས་མྱོང་མེད། ཉིན་ལྟར་ང་ཚོས་ཞས་ཟས་མཉམ་སྤྱོད་དང་། མིག་མངས་དང་ཏག་སེ་རྕེད་མོ་མཉམ་དུ་རྕེས་ཡོད། ང་ཚོས་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་ཕྱོགས་སོ་སོར་འཚར་ལོངས་བྱུང་བའི་ཉམས་མྱོང་མ་འདྲ་བའི་སྐོར་ལབ་གླེང་བྱེད་པ་ནི་ངེས་གཏན་རེད། དེས་ང་ལ་བློ་སྒོ་ཕྱེས། རྒྱུན་རིང་བོ་ཞིག་ནས་ང་རང་བོད་ལ་དགའ་སྣང་དང་ཁ་བ་གངས་ཅན་ལྗོངས་ལ་འཆར་ཡན་གྱི་སྣང་ཚུལ་ཞིག་ཡོད། ཡིན་ནའང་། ང་རང་རྕ་བ་ནས་འགྲོ་མྱོང་མེད། ད་ལྟ་ངས་ཤེས་རྟོགས་བྱུང་བ་ནི་བོད་མི་རྣམས་ལ་འཇིག་རྟེན་ལྟ་ཚུལ་གྱི་ལམ་ཁྱད་པར་ཅན་ཞིག་འདུག། ངའི་འཛིན་གྲོགས་རྣམས་ནང་བ་ཡིན་ལ་ཆོས་དད་ཆེན་པོ་རེད། དེས་མི་ཚེའི་དོན་སྙིང་སྐོར་ལ་རང་ཉིད་ཀྱི་ལྟ་བའི་ཐོག་ལ་བསམ་གཞིག་དང་ང་ལ་སེམས་འགུལ་ཐེབས། རྒྱ་མི་ཡོད་ཚད་ཀྱིས་བསླབས་པ་ཇི་བཞིན། ང་ནི་དངོས་གཙོ་རིང་ལུགས་པ་ཞིག་ཡིན། ཡིན་ནའང་། ད་ལྟ་ངས་དངོས་པོ་མང་པོ་ཞིག་མཐོང་ཐུབ་པ་ནི་མི་ཚེ་ལ་ཆོས་ཕྱོགས་ཀྱི་ལྟ་སྣང་ཞིག་ཡོད་པ་དེ་རེད།
ང་ཚོས་བདུན་ཕྲག་གསུམ་འདི་ཚོ་ལ་གཏམ་གླེང་མང་པོ་བྱས་བ་དང་། ང་ཚོས་གླེང་མོལ་རྒྱ་སྐད་ནང་བཤད་པ་བརྗོད་ག་ལ་དགོས། བོད་ཀྱི་སྐད་ཡིག་ནི་སློབ་འབྲིང་ཡག་པོ་ཞིག་གི་ནང་སྐད་ཡིག་སློབ་ཁྲིད་མེད་པར་རྩ་ཡལ་དུ་འགྲོ་བར་ཉེན་ཁའི་ནང་འདུག ང་ཚོའི་ཚ་རླབས་ཆེ་བའི་དཔལ་འབྱོར་འགྲན་རྩོད་ཀྱི་ལམ་སྲོལ་ནང་གྲུབ་འབྲས་ཐོབ་པར་བོད་མི་ཚོས་ངེས་པར་དུ་རྒྱའི་སྐད་ཡིག་ནང་སློབ་སྦྱོང་བྱེད་དགོས། འདིས་ང་ལ་སེམས་སྐྱོ་བཟོས་བ་དང་། ཁོང་ཚོས་ངའི་སྐད་ཡིག་བསླབས་པ་ཇི་བཞིན། ང་ལ་ཁོང་ཚོའི་སྐད་ཡིག་སློབ་འདོད་བྱུང་།
ཕྱི་ཟླ་བཞི་བའི་ཚེས་༩ ཉིན་གྱི་ཕྱི་དྲོ་དེ་ངས་དྲན་གསོ་བར་འདུག ང་རང་དཔེ་མཛོད་ཁང་དུ་སློབ་སྦྱོང་ཆེད་གསོལ་ཚུགས་ཁང་ནས་ཐོན་པ་དང་། ཐང་དཀྱིལ་དུ་མི་མང་གིས་བོད་དང་རྒྱའི་དར་ཆ་བཟུང་ནས་ཕན་ཚུན་གདོང་གཏད་པ་དེ་ངས་མཐོང་བྱུང་། ངས་ངོ་རྒོལ་གྱི་རྣམ་པ་ཅི་ཡང་གོ་ཐོས་མེད། དེར་བརྟེན་ང་རང་མཚར་སྣང་ངང་ལྟ་བར་ཕྱིན། ངས་སྐོར་ཁག་གཉིས་ཀྱི་མི་རྣམས་ངོ་ཤེས་སྟབས་ཁོང་ཚོའི་བར་དུ་མདུན་རྒྱབ་སོང་ནས་ཁོང་ཚོའི་ལྟ་ཚུལ་དྲིས་བ་ཡིན། ཁོང་ཚོ་སོ་སོར་གྱེས་ནསའདུག་པ་ལས་ཕན་ཚུན་གཏམ་གླེང་མི་བྱེད་པ་ནི་ང་ལ་བྱབ་ཆུང་ཞིག་དུ་མངོན། ངས་ཁོང་ཚོ་རྒྱུན་དུ་སྐད་ཡིག་གི་འགོག་རྐྱེན་ཞིག་ཡོད་པ་ཤེས་ལ། འདིར་རྒྱ་མི་མང་པོ་ཚན་རིག་པ་དང་བཟོ་བཀོད་རིག་པ་ཡིན་སྟབས་ཁོང་ཚོ་ལ་དབྱིན་སྐད་ཀྱི་གདེང་ཚོད་མེད་པ་རེད། ངས་བསམ་པར་སྐོར་ཁག་གཉིས་མཉམ་འཛོམས་ཀྱིས་གྲོས་མོལ་ཁ་ཤས་འགོ་འཛུགས་བྱུང་ན། མངོན་འདོད་ཆེན་པོ་ཞིག་ནས་ཚང་མ་ལ་བསམ་བློ་སྤྲོད་ཐུབ། དེ་ནི་ལེའོ་ཙུ་དང་སུའུ་ཙུ།ཁུང་ཙུ་སོགས་ཀྱིས་ང་ཚོ་ལ་ཤུལ་བཞག་གནང་ཡོད། ངས་རང་ཉིད་ཀྱི་ཨ་ཕའི་མདུན་དུ་སྔ་མོ་ནས་བསླབ་ཡོད་པ་དེ་མོས་མཐུན་མི་བྱེད་པ་ནི་ཞེད་སྣང་ངང་འཚོ་མི་དགོས་པ་ཞིག་རེད། སྟབས་མ་ལེགས་པ་ཞིག་ལ། དེང་སྐབས་རྒྱ་རིགས་ལ་ལྟ་ཚུལ་ཤུགས་ཆེན་ཞིག་ཡོད་པ་ནི་གལ་གནད་ཆེ་བའི་བསམ་བློ་དང་ལྟ་བ་མི་མཐུན་པས་དཀའ་རྙོག་བསྐྲུན་པ་དེ་རེད། དེར་བརྟེན་མི་ཚང་མ་ཁུ་སིམ་པར་གནས་བ་དང་། སྐབས་བསྟུན་གྱིས་གཅིག་མཐུན་བྱེད། ཨ་རི་བ་ངོ་རྒོལ་ཚོགས་མི་ཞིག་གི་རྒྱབ་ཏུ་ “ བོད་རང་དབང ”ཞེས་བའི་ཚིག་འདི་བྲིས་བ་དེ་བདེན་པ་ཡིན། ཁོང་ནི་ངས་ཤེས་བའི་མི་ཞིག་རེད། ཡིན་ནའང་ཁོང་གིས་རྒྱ་མའི་སྐོར་ཁག་ལགླེང་མོལ་གནང་རྒྱུ་དེ་ལ་ཁེས་ལེན་བྱེད་དུ་བཅུག་རྗེས། ངས་ཁོང་གི་རེ་སྐུལ་ལྟར་བྲིས་བ་ཡིན། ཉེས་མེད་ཀྱི་བྱ་བཞག་འདི་ལ་རྒྱ་མིས་འདི་ལྟར་འཛིན་པ་ནི་ངས་རྨི་ལམ་ལ་ཡང་འཁོར་མེད། སྐོར་ཁག་གཉིས་ཀྱི་འགོ་བ་ནས་སྐད་བརྡ་སྤྲོད་པར་ཐབས་ཤེས་གནང་ཡང་། ཡིན་ནའང་བྱེད་རྩིས་གནང་བ་དེ་ཡང་ལེགས་འགྲུབ་མ་བྱུང་།
རྒྱ་མི་ངོ་རྒོལ་བ་ཚོས་བསམ་པར། ང་རང་རྒྱ་མི་ལྟར་ཁོང་ཚོའི་ཕྱོགས་སུ་ལངས་དགོས། བོད་ཕྱོགས་སུ་མཉམ་ཞུགས་གནང་མཁན་མང་ཆེ་བ་ཨ་རིའི་མི་རེད། ཁོ་ཚོས་དེ་འདྲའི་རྙོག་དྲ་ཅན་གྱི་གནས་སྟངས་ཞིག་ཡིན་པ་གོ་རྟོགས་ཡག་པོ་མེད། དྲང་པོར་བཤད་ན། ཕྱོགས་གཉིས་ཆ་བསམ་བློ་གུ་དོགས་དང་གཞན་གྱི་དགོས་འདུན་ལ་བསམ་གཞིགས་བྱེད་རྒྱུ་ཁེས་ལེན་མི་བྱེད། ངས་ བསམ་པར་ཆ་འདྲ་བའི་སྐད་ཅོར་དེ་བསམ་བློ་བརྗེ་རེས་ནང་འགྱུར་ཐབས་ལ་རོགས་འདེགས་བྱེད་ཐུབ་སྙམ། དེར་བརྟེན་ང་རང་དཀྱིལ་དུ་ ལངས་ནས་ཕན་ཚུན་གུས་བརྩི་དང་ཞི་བའི་ངང་ཕྱོགས་གཉིས་མཉམ་འཛོམས་ཡོང་པར་སྐུལ་སློང་བྱས། ཁོང་ཚོ་མི་མཐུན་པ་ལས་མཚུངས་ཕྱོགས་མང་པ་དང་ཐུན་མོང་གི་ས་མང་པོ་ཡོད་པ་ངས་ཡིད་ཆེས་གནང་གི་ཡོད།
ཡིན་ནའང་། རྒྱ་མི་ངོ་རྒོལ་བ་ཚོ་གྲངས་ཀ་མང་ལ་ཕལ་ཆེར་བརྒྱ་ལས་མང་ཙམ་འདུག སྐད་ཅོར་ཆེ་ལ་ཚོར་ཤུགས་འཕེལ་སྟབས་ཕྱོགས་གཞན་ལ་སྐད་ཆ་བརྗོད་དུ་མ་བཅུག ཁོང་ཚོས་མི་བཅུ་གཉིས་ཙམ་གྱི་བོད་ཀྱི་སྐོར་ཁག་ཆུང་ཆུང་དེ་ཕུད་འདེད་དང་སྒྲུའུ་ཁུ་ཚོགས་ཁང་གི་སྒོ་ལ་ཁ་གཏད་དུ་བཅུག་ནས་སྐོར་ཅོར་ཆེན་པོས་ “རྫུན་བཤད་མཁན། རྫུན་བཤད་མཁན། རྫུན་བཤད་མཁན། ” ཞེས་སྐད་འབོད་རྒྱབ། འདིས་ང་ལ་ཁོང་ཁྲོ་བསླང་། གནས་སྟངས་ཇེ་རྩུབ་དུ་གྱུར་བ་དང་རྒྱ་མིས་ལེགས་བཤད་ཅིག་ཤེས་བ་དེ། བློ་ལྡན་རང་གི་སྨྲ་ལྕེ་འགུལ་བ་ལས་ཁུ་ཚུར་མི་གཡུག
ང་རང་ཞེད་སྣང་བྱུང་། ཡིན་ནའང་ངས་ཕན་ཚུན་གོ་ཤེས་བྱེད་པར་སྐུལ་སྤེལ་ལ་འབད་བརྩོན་བྱས་པར་ཡིད་ཆེས་ཡོད། ང་སྐོར་ཁག་གཉིས་ཀྱི་བར་དུ་བདུན་རྒྱབ་སོང་ནས་མང་ཤོས་ང་ཚོའི་སྐད་དེ་རྒྱ་སྐད་ཀྱིས་བཤད་པ་དང་། ངས་ཚང་མ་ལ་ཞི་འཇམ་གནང་དགོས་བའི་འབོད་སྐུལ་བྱས་ཀྱང་། ཡིན་ནའང་དེ་ནི་ཁོང་ཚོ་ལ་ཞེ་སྡང་སློངས་བ་ལྟརམངོན། རྒྱ་མིའི་སྐོར་ཁག་ནང་གི་ཕོ་གསར་ཁྲོ་གཏུམ་ཅན་ཁ་ཤས་ཀྱིས་སྡུག་མོལ་དང་དམའ་འབེབ་བྱེད་རྒྱུ་འགོ་འཛུགས།
མི་མང་པོ་ཞིག་གིས་ཤེས་ཚོར་མེད་པ་དེ་རྒྱ་མི་ཕྱོགས་ཀྱི་མི་ཁ་ཤས་ནས་ང་ལ་རྒྱབ་སྐྱོར་ངང་བརྗོད་དོན་ “ ཁོ་མོ་ལ་ཤོད་དུ་ཆུགས ”ཟེར། ཡིན་ནའང་། ཁོང་ཚོས་གཉོམ་ཞིང་སྐད་སྒྲ་ཉུང་ངུ་དེ་གོ་མེད་དུ་གྱུར། རྒྱ་མི་ཁ་ཤས་ནས་ངས་དབྱིན་སྐད་བཤད་པར་ང་ལ་དམའ་འབེབ་གཏོང་འགོ་བརྩམས་ནས་རྒྱ་སྐད་རང་ཤོད་ཞེས་ཟེར། འོན་ ཀྱང་ཨ་རི་བ་རྣམས་ཀྱིས་རྒྱ་སྐད་མི་ཤེས། རྒྱ་མི་ཁ་ཤས་ཀྱིས་ཚོར་སྣང་ལ་དབྱིན་སྐད་མི་བཤད་པ་ནི་རྒྱ་ཁབ་ཀྱི་ལ་རྒྱའི་རིགས་ཤིག་ཏུ་མངོན་པ་དེ་ང་ལ་ཁྱད་མཚར་བྱུང་། ཡིན་ནའང་སྐད་ཡིག་ནི་བསམ་བློ་དང་གོ་བརྡ་སྤྲོད་ལམ་གྱི་ལག་ཆ་ཞིག་རེད།
ངོ་རྒོལ་ཆེ་རུ་ཕྱིན་པའི་སྐབས་སུ་རྒྱ་མི་ཕོ་གསར་སྐོར་ཞིག་གིས་ངའི་མཐའ་སྐོར་ནས་མཛུབ་མོ་བཙུགས་ཏེ། ཕྱི་ལོ ༡༩༨༩་ ལོའི་ཐའེ་ཨན་མིན་ཐང་ཆེན་དུ་སློབ་མས་མང་གཙོ་ལས་འགུལ་གྱི་སྣེ་ཁྲིད་པའི་གཞོན་ནུ་མ་ཞིག་ཚད་མར་དྲངས་ནས་བཤད་དོན། “ ཁྲེའེ་ལིན་དྲན་གསོ་འམ་། རྒྱ་མི་ཡོད་ཚད་གྱིས་མོ་སྣུམ་ནང་བསྲེག་འདོད་ཡོད་པ་རེད། ཁྱེད་རང་མོ་འདྲ་བ་འདུག ” ད་དུང་ཁོང་ཚོེས་བཤད་པ་དེ་ང་ལ་ཀླད་པར་སྐྱོན་འདུག་ལ་དམྱལ་བར་རྒྱུགས་ཟེར། ཁོང་ཚོས་ང་ལ་སློབ་གྲྭ་གང་དུ་ཞུགས་པ་དང་གང་ནས་ཡོང་བ་སོགས་འདྲི། ངས་ཁོང་ཚོ་ལ་ང་ལ་གསང་བ་བྱེད་རྒྱུ་ཅི་ཡང་མེད་ཅེས་བརྗོད་པ་ཡིན། ཡིན་ནའང་ཁོང་ཁྲོས་བརྟས་བའི་སྐོར་ཁག་དེས་ང་ལ་འཐབ་རྩོད་བྱེད་རྒྱུ་ཚོར་ཡོང་བ་ན། མཐར་མར་ང་རང་ཉེན་རྟོག་པས་སྲུང་སྐྱོབ་འོག་ངོ་རྒོལ་བ་དང་ཁ་བྲལ་བ་ཡིན།
ཕྱིར་ཉལ་ཁང་ནང་དུ་ངས་སྒྲུའུ་ཁུ་རྒྱ་མི་སློབ་ཕྲུག་དང་ཆེད་མཁས་མཐུན་ཚོགས་ཀྱི་དྲ་གནས་ཁ་ཕྱེས་བ་ན། མི་མང་གིས་གླེང་བརྗོད་ཅི་འདྲ་ཞིག་གནང་བ་དེ་དག་མཐོང་སོང་། ཆིན་ཧྥན་ཀྲོའུ་དེ་ཆེད་མཁས་མཐུན་ཚོགས་ཀྱི་ལས་བྱེད་ཀྱིས་ངན་སེམས་བཅང་ནས་ “ང་ཚོས་ཁོང་ཚོ་ལ་རང་ཉིད་ངོ་མ་བསྟན་ཡོད ” ཟེར།
ངས་དེ་ལ་ལན་འདེབས་ཀྱི་ཡི་གེ་ཞིག་བཀོད་ནས་འགྲེལ་བརྗོད་གནང་བ་ནི། མི་ཁ་ཤས་ཀྱིས་ང་ལ་ཉེས་འཛུགས་བྱས་པ་ལྟར་ངས་བོད་བཙན་ལ་རྒྱབ་སྐྱོར་བྱེད་བཞིན་མེད། ཡིན་ནའང་རྒྱ་མིའི་རང་དབང་ཇི་བཞིན། ངས་བོད་མིའི་རང་དབང་ལ་རྒྱབ་སྐྱོར་བྱེད་བཞིན་ཡོད། རྒྱ་ནག་གི་རྩ་ཁྲིམས་ནང་བརྗོད་པ་ལྟར། མི་དམངས་ཚང་མ་རང་དབང་ཡོད་ཆོག་ལ། ཁོང་ཚོའི་རྩ་བའི་རང་དབང་རྣམས་ལ་སྲུང་སྐྱོབ་བྱེད་ཆོག ངས་རེ་བ་ལ་ཡི་གེ་དེས་དངོས་ཡོད་ཀྱི་བགྲོ་གླེང་ལ་རྐྱེན་རྩ་ཞིག་བཟོ་བར་སྙམ་མོད། ཡིན་ནའང་། མི་མང་གིས་ང་ལ་སྐྱོན་བརྗོད་དང་དམའ་འབེབ་མང་པོ་བཏང་།
ཕྱི་ཉིན་ཞོགས་པ་ལ། དྲག་ཆར་དེ་དྲ་གནས་ཐོག་རབ་ཏུ་འཁྲུག་པ་དང་ང་རང་གི་འདྲ་པར་ཞིག་བཀོད་ནས་ངའི་ཐོད་པའི་ཐོག་ཏུ་ “ མོའི་རྒྱལ་ཁབ་ལ་ངོ་ལོག་པ”ཞེས་བའི་ཚིག་བྲིས་འདུགདེ་ནས་ངས་ཉེན་བརྡ་དངོས་ཁ་ཤས་མཐོང་བ་ནི། ངའི་ཕ་མ་གཉིས་ཀྱི་མི་སེར་ཨང་གྲངས་རྣམས་བཀོད་འདུག ང་རང་ཧོན་འཐོར་སོང་། གང་ཡིན་ཟེར་ན། གནས་ཚུལ་འདི་ནི་རྒྱ་ནག་གི་ཉེན་རྟོག་ཁང་གཅིག་པུ་ནས་ཐོབ་དགོས།
རྒྱ་ནག་ནང་ངའི་ཕ་མའི་ཁྱིམ་དུ་ཁ་ཕྱོགས་གསལ་སྟོན་བྱས་ནས་མི་མང་ལ་གནས་དེ་ཕྱིན་ནས་ “ ངོ་ཚ་མེད་པའི་ཁྱི་འདི་ ”ལ་བསླབ་བྱ་ཞིག་སྤྲོད་དང་ཞེས་མཐུན་གྲོགས་སྦྱར་འདུག་པ་ངས་མཐོང་། དེ་ནས་ངས་འདི་ནི་ཇི་འདྲའི་ཚབས་ཆེན་ཞིག་ཏུ་གྱུར་ཡོད་པ་ཤེས་བྱུང་། ང་ལ་ཁ་པར་བཏང་ནས་འབོད་མཁན་ཚོས་ངའི་མི་ཚེ་ལ་རྒོལ་གཏམ་འཇིགས་སྐུལ་གནང་། དེ་ནི་ཁྲེལ་དགོད་ཅིག་རེད། ངས་ཧ་ཅང་ཧུར་བརྩོན་གྱིས་འགོག་སྲུང་བྱས་བ་ནི་གནད་ལ་འཁེལ་བའི་ངང་གང་ཞིག་འབྱུང་བཞིན་པ་དེ་ལས་བརྒལ་བར་ཐབས་ཤེས་གནང་ནའང་། ང་ནི་དམིགས་འབེན་དུ་གྱུར།
སང་ཉིན་ཞོགས་པར་ངས་ཨ་མ་ལ་གླེང་མོལ་བྱུང་བ་དང་། མོས་གསུངས་བ་ལ། ཨ་ཕ་དང་མོ་ རང་གཉིས་གསང་ཡིབ་ཏུ་འགྲོ་བ་ཡིན་ཟེར། རྒྱུ་མཚན་ནི་ཁོ་ཚོ་དམར་གསོད་བྱེད་རྒྱུའི་འཇིགས་སྐུལ་བྱུང་འདུག ངས་ཁོང་ཚོ་ལ་ཁ་པར་མ་བཏང་ན་ཡག་པོ་འདུག་ཅེས་མོས་གསུངས། དུས་དེ་ནས་བཟུང་། གློག་འཕྲིན་བརྡ་ལན་འདོར་བསྡུས་རེ་གནང་བ་ནི་ང་ཚོའི་གོ་བརྡ་སྤྲོད་ས་གཅིག་པུ་དེ་རེད། ཉིན་གཞན་ཞིག་ལ། ངས་དྲ་གནས་ཐོག་ང་ཚོའི་སྡོད་ས་མཐོང་བ་དང་གཅིན་སྐྱག་ཟོམ་སྣོད་ཅིག་སྟོང་བ་བཟོས་ནས་སྒོ་ཐེམ་དུ་བཞག་འདུག ཆེས་ཉེ་བའི་ཆར། ངས་གོ་ཐོས་ལ་ཁང་བའི་དྲ་མའི་ཤེལ་རྣམས་གཏོར་བཅོམ་དང་སྒོ་ཐོག་ཏུ་ཁྲེལ་མེད་ཕར་རྒོལ་གྱི་སྦྱར་ཡིག་བཀོད་འདུག ད་དུང་ ང་ལ་བཤད་དོན། ང་ལ་སྐྱོན་བརྗོད་དུ་མི་ཚོགས་སྐོང་འདུ་བྱས་རྗེས་ངའི་མཐོ་རིམ་སློབ་གྲྭས་ངའི་སློབ་ཐོན་ལག་འཁྱེར་རྩིས་མེད་དུ་བཏང་བ་དང་རྒྱལ་གཅེས་སློབ་གསོ་ལ་ཤུགས་སྣོན་རྒྱབ་འདུག
ཅི་ཕྱིར་མི་མང་ལ་འདི་འདྲའི་ཁོང་ཁྲོ་དང་ཚོར་ཤུགས་དྲག་པོ་ཡོད་པ་ངས་བསམ་ཤེས་བྱེད་ཐུབ། བོད་ནང་གི་དོན་རྐྱེན་ནི་གོད་ཆག་ཅིག་རེད། ཡིན་ནའང་ང་ལ་རྒྱང་ཤིང་རྒྱབ་ནས་གསོད་པ་འདི་ངེས་ལེན་བྱེད་མི་ཐུབ། ཁོང་ཚོས་ཕན་ཚུན་ལ་ཚིག་མཚོན་འདེབས་པ་དང་གཏུམ་སྤྱོད་འདྲ་བའི་ལས་བརྩམས་དུས་གནས་ཚུལ་ཧ་ཅང་ཚབས་ཆེན་ཞིག་དུ་སླེབས་པ་དེ་རྒྱ་མི་རང་ངོས་ནས་ཤེས་བ་ང་ལ་ཡིད་ཆེས་ཡོད། ད་ལྟ་སྒྲུའུ་ཁུ་ཡིས་ང་ལ་ཉེན་རྟོག་སྲུང་སྐྱོབ་མངགས་ཀྱང་རྒྱ་ཡིག་གི་གློག་འཕྲིན་བརྡ་ལེན་ནང་མུ་མཐུད་དུ་འཐབ་རྩོད་གནང་། ཡིན་ནའང་ངས་སྣང་མེད་དུ་དོར་བ་དང་བག་ཁུམ་མི་བྱེད་པར། ངའི་དམའ་འབེབ་མཁན་གྱི་བསམ་འདུན་ལ་རྒོལ་ལན་སྤྲོད་ཀྱིན་ཡིན། ངའི་ཕ་མའི་སྲུང་སྐྱོབ་དང་ཁོང་ཚོའི་སྤྱོད་ངན་ལ་ཚུར་མངོན་ཐོབ་རྒྱུའི་ཚབ་ཏུ། ངས་ཞབས་འདྲེན་གྱི་རྐྱེན་རྩ་འདི་ལ་ཡོངས་གྲགས་ནས་ལེན་འདེབས་བྱས་བ་ཡིན། ང་ནི་འཇིགས་ཞུམ་མེད་པར། ངས་སེམས་ཐག་གཙང་བཅད་ཀྱིས་སྨྲ་བརྗོད་རང་དབང་དེ་རང་ཉིད་ལ་ཐོབ་ཐང་ཡོད་པ་རྩོན་ལེན་བྱེད་རྒྱུ་ཡིན། རྒྱུ་མཚན་ནི། དེ་སྐད་ཡིག་ནི་གོ་རྟོགས་བྱེད་པར་ཟམ་པ་དེ་རེད།


text:
ཧོམ་དང་མ་ཏང་། མ་ཏྲཾ་ཞེས་པའི་དོན་གང་།
རྩོམ་བྲིས་པ། གྱེར་དྲུང་མུ་སོགས། དྲི་བ་གཏོང་མཁན། དགེ་རྩེ་འབུམ།
དྲི་བ། མ་ཏང་ཞེས་པ་འདི་ཞང་སྐད། འཕྲིན་ལས་དང་། གནས་གཞིའི་དོན་ལ་འཇུག་པར་བཤད། འོན་ཀྱང་དེ་ཁོ་ན་ལ་འཇུག་པ་མ་ངེས་པས་གཞན་སུ་དང་གང་ལ་འཇུག་ཚུལ་ཡོད་ན་གཅིག་གསུང་རོགས།
ལན ཧོམ་རབས་ལས། མ་ཏང་འདི་ནི་ལས་ཀྱི་ཧོམ། ཕོ་ཉ་མྱུར་མགྱོགས་གློག་ལྟར་གཤེགས་སུ་གསོལ། ཞེས་དང་། ཞི་བ་ལས། རིན་ཆེན་འོད་ཀྱི་ན་བཟའ་ལ། མ་ཏང་གཡུ་ཡི་ཀས་མ་ཧྲལ། ཕྱག་ན་གསེར་གྱི་གབ་ཙེ་བསྣམས། ཞེས་སོ། །
_____སྒོ་སྒོ་སྒོ་སྒོ་ནས།
ཞང་བོད་སྒྲ་དེབ་ལས། འཕྲིན་ལས་དང་གནས་གཞི་ལ་འཇུག་པར་བཤད། གཡུང་དྲུང་ལས་དག་ལས། སྐུ་མདོག་སྔོ་ལྗང་མ་ཏང་ལ། ཅེས་དང་། ད་དུང་ག་ཤད་ཅིག་ཏུ་མ་ཏང་གཡུ་ཡི་ཤམ་ཐབས་ཟེར་བ་ཡོད་དྲན། ཧོམ་ལ། མ་ཏྲམ་ལ་མིན་ནམ། ཧོམ་ལ་མ་ཏང་འཇུག་ཚུལ་གསལ་ཙམ་ཡོད་ན་བཀའ་དྲིན་ཆེ། རང་གཞུང་མང་པོ་ལས། གདན་འབུལ་ལ་གཙོས་མོ་ཁ་དཀར་ཟེར་བ་མང་དུ་འབྱོན་ནའང་། གཙོས་མོ་ཁ་དཀར་ག་འདྲ་ཞིག་ཡོད་དམ། ཡང་ན་རི་དྭགས་གཙོད་ལ་ངོས་འཛིན་དགོས་སམ།
ཡང་ལྷ་གདན་ལ་བཞུགས་སྐབས་རེ་འགའ་གསལ་འཁྱུག་གི་ཚུལ་དང་། རེ་འགའ་རྔམ་པའི་ཚུལ་དང་། རེ་འགའ་གྲུབ་པའི་ཚུལ་དང་། རེ་འགའ་བདེ་བའི་ཚུལ་དང་། རེ་འགའ་རྫུ་འཕྲུལ་ཐབས་ཀྱི་ཚུལ་དུ་བཞུགས་གསུངས། བཞུགས་སྟངས་མ་འདྲ་ལ་དགོས་པ་མ་འདྲ་བ་ཟབ་ཅིང་རྒྱ་ཆེ་བའི་གནས་ལུགས་རེ་རེ་ཡོད་པར་ངེས་ནའང་། རང་བློར་འཐད་པའི་མཚན་མ་གང་ཡང་མ་རྙེད་པས་ལྷན་རྒྱས་ཚོས་བསམ་བློ་འདི་ཚོ་ལ་སྐོར་རོགས་ཞུ།
_____རྩེ་འབུམ་ནས།
མ་ཊཾ་ཞེས་པ་བདུད་གཟུགས་གན་རྒྱལ་བསྒྱེལ་བའི་ཐོག་དྲག་པོའི་མེ་ཐབ་གྲུ་གསུམ་བརྩེགས་པ་ལ་གོ་སྙམ། མ་ཏང་གཡུ་ཡི་ཤམ་བུའམ་ཤམ་ཐབས་སོགས་ནི་གཡུ་ལས་གྲུབ་པའི་ན་བཟའ་འམ་གཡུ་ཡི་མཐའ་ཤམ་བཏགས་པ། ཡང་ན་གཡུ་མདོག་གི་གོས་སོགས་སོ། །གཞན་དུ་ན་ག་ལྗང་གཡུ། ཟོམ་ཤང་ལྕགས། ལེ་ཕྲོམ་བསེ་ལྟ་བུ་མང་། གཙོས་མོ་ཁ་དཀར་ནི་རི་དྭགས་གཙོས་མོ་ཡིན་ངེས། ལྷ་ཡི་ཉམས་དེ་དག་ནི་ཚིག་དེ་དག་ལ་ལྟོས་ཏེ་བསྐྱེད་པའམ་བཞེངས་པ་ལས་མཐའ་གཅིག་ཏུ་བཤད་པར་དཀའ་སྙམ། ད་འོ་ན། མ་ཊཾ་ཞེས་པའི་ཚིག་དེ་ཧོམ་ལ་འཇུག་པའམ་ཧོམ་དང་ལྷན་དུ་སྤྱོད་སྐབས་ཀྱི་ལུང་ཚིག་གོང་དེས་དོན་སྟོན་མི་ནུས་ན་སྐུ་ཉིད་ནས་མ་ཊཾ་ཞེས་པའི་ཚིག་དེ་ཧོམ་ལ་འཇུག་སྐབས་ཀྱི་ལུང་དང་རྒྱུ་མཚན་བཀའ་དྲིན་མ་ཆུང་།
_____གྱེར་དྲུང་མུ་ནས།
གུས་པས་མ་ཊཾ་ཞེས་པའི་ཚིག་དེ་ཧོམ་ལ་འཇུག་པ་ཁས་བླངས་གང་ཡང་བྱས་མེད། གོང་དུ”མ་ཊཾ་ཞེས་པ་དེ་བདུད་དང་ཧོམ་གཉིས་ལ་འཇུག་པའི་སྐབས་སུ”ཞེས་པ་དེ་ཁྱེད་ཀྱིས་འདོད་པར་གཞིར་བཟུང་བྱས་པ་ཙམ་ལས་ངའི་བསམ་ཚུལ་མིན། ཁྱེད་ཀྱིས་དྲངས་པའི་ལུང་ཚིག་དག་ལས། “སྙིང་ཁར་ཨེ་ཀློང་གྲུ་གསུམ་བརྩེགས”ཞེས་པའི་སྙིང་ཁ་དེ་ནི་མ་ཊཾ་ཞེས་པའི་བདུད་དེ་བསྒྲལ་བའི་གཟུགས་ཕུང་གི་སྙིང་ཁར་གོ་ན་ཆོག་པར་འདུག་ལ་ཧོམ་དང་ལྷན་དུ་འཇུག་པ་ནི་དེའི་སྙིང་ཁར་ཧོམ་ཞལ་བརྩེགས་པ་ཡིན་པས་ན་ལུང་ཚིག་དེས་རྒྱུ་མཚན་མི་ནུས་པ་གང་ཡང་མི་འདུག གྱེར་དྲུང་མུ་ལགས་ཀྱིས་དགོངས་ཚུལ་གསུངས་པར་བཀའ་དྲིན་ཆེ། གཞན་མཁས་དབང་རྣམ་པས་གོང་གི་འདྲི་གཞི་དེ་ལ་དགོངས་ཚུལ་ལྷུག་སྩོལ་གནང་རྒྱུའི་རེ་བ་ཅི་ནས་ཀྱང་ཆེ།
_____ཞུ་ཚང་བ་ནས།
ལྷན་རྒྱས་བཀའ་དྲིན་ཆེ། མ་ཏང་ཅེས་པ་འདི། ཞང་བོད་ཚིག་མཛོད་ལས། འབད་རྩོལ་མེད་པའི་འཕྲིན་ལས་དང་། གནས་གཞི་ཞིག་གོ གསུངས་པ་ཙམ་ལས། དེ་ལ་འཇུག་པའི་མཚན་མ་གསལ་པོ་གང་ཡང་མ་མཐོང་། ལྷག་ཏུ་མ་ཏང་ཅེས་པ་འདི་གང་གི་དེ་གཉིས་ལས་གཞན་པ་མང་པོ་ལ་བཤད་པ་མཐོང་གསལ་རེད། དེ་ཡིན་དུས་འདི་དང་འདི་ལྟ་བུའི་ཚིག་མང་པོ་ཞིག་ཁ་ནས་སླེབ་ཡོང་བ། སེམས་ནང་ཤར་མི་ཐུབ་པ་མང་པོ་ཞིག་ཡོང་གི་ཡོད། འདི་དག་སྐད་ཡིག་གཞན་པའམ། བརྡ་རྙིང་ཡིན་པ་གང་ལྟར་ཡང་འདི་འདྲ་མང་པོ་གདའ། ཧོམ་ཅེས་པ་འདི་ས་དོང་གྲུ་གསུམ་ལ་གོ་གི་ཡོད། འདུལ་ཆས་ཀྱི་སྐབས་ལྕགས་གྲུ་གསུམ་ལ་བྱེད། དེ་ལྟར་རྒྱུན་སྤྱོད་ཀྱི་མཁོ་ཆས་དེ་ལ་ཧོམ་ཟེར་བ་ཡོངས་གྲགས་ཡིན། ཧོམ་ཅེས་པའི་ཚིག་གིས་གདོང་རིས་ནས་ཟུར་གསུམ་ལ་གོ་དགོས་པའི་བཤད་པ་ཡིད་དུ་འོང་བ་ཞིག་བོད་སྐད་སྟེང་ནས་རྒྱག་ཐུབ་མེད། གང་ལྟར་སྐབས་སུ་བབ་པ་གང་དེ་དམྱལ་ཐག་གཅོད་ས་ཡིན་པ་གསལ་པོ་རེད། བདུད་མ་ཏྲམ་ཞེས་པའི་གཟུགས་ཅན་དེ་ལ་ཧོམ་ཞེས་གསུངས་པ་ལ་གོ་རྒྱུ་ངེས་ཅན་ཞིག་ལོས་ཡོད་དེ། ངན་དགུ་གདུག་བཅུ་ཚང་བའི་བདུད་དེ་ནི། ལས་དབང་གི་ཁོ་རང་ཉོན་བཅུག་ས་དང་། ལས་དབང་གིས་དམྱལ་ཐག་གཅོད་ས་ཡིན་སོང་བས། ལས་ཀྱི་ཧོམ་ཞེས་གསུང་པ་མིན་ནམ།
_____རྩེ་འབུམ་ནས།
ཧོམ་ཁུང་། ཧོམ་གཟར། ཧོམ་ཤིང་སོགས་ཚིག་གྲོགས་ཧོམ་ལ་བྱས་པ་མང་བས་ན་ཚིག་མཛོད་འགའི་ནང་དུ་ཧོམ་ཞེས་པ་དེ་ས་དོང་གྲུ་གསུམ་ལ་གོ་བར་བཤད་འདུག་ཀྱང་གཙོ་བོར་ཚིག་གྲོགས་ལ་ལྟོས་ནས་སྐབས་ཐོབ་ཀྱི་གོ་བ་མང་པོ་ཞིག་ལེན་རྒྱུ་ཡོད་པར་གདོན་མི་ཟ། འབར་བ་མེ་ཡི་ཧོམ་ཞལ་དུ།” ཞེས་པ་སོགས་ལ་ཡང་བསམ་གཞིག་རེ་གཏོང་རྒྱུ་འདུག་སྙམ།
_____ཞུ་ཚང་བས།
མ་ཏང་ཞེས་ཕལ་ཆེར་ཞང་སྐད་དུ་གཡུ་ཨེ་ཡིན་སྙམ། མ་ཏང་གཡུ། ཞེས་པ་ལྟ་བུ་དོན་དུ་ཞང་བོད་ཤན་སྦྱར་མིན་འགྲོ་སྙམ་པ་འདུག དཔེར་ན། ལེ་ཕྲོམ་བསེ། ཟོམ་ཤངས་ལྕགས། མར་ཞི་གསེར་ལྟ་བུ་དང་། ཡང་ལི་མར་མདའ། སོགས་ཀྱི་ཚིག་གོང་མ་དེ་ཞང་སྐད་ཨེ་ཡིན་སྙམ། འོན་ཀྱང་ག་ལྗང་གཡུ་ལྟ་བུ་ནི་ཚིག་གཉིས་ཀར་བོད་སྐད་ཀྱི་ཉམས་འདུག་པ་སྙམ་བྱེད་མོད་ཀྱི་ལར་བོད་ཚིག་མང་པོ་ཞིག་ལ་ཞང་སྐད་ཀྱི་སྣུམ་ཞག་མ་ཡལ་བའང་ཡོད་པར་སྣང་། མ་ཊཾ་འམ་སྐབས་འགར་མ་ཏྲམ་ཡང་འདུག་པ་འདི་བདུད་ལ་གོ་བ་ལྟར་འདུག་མོད། འདི་ཉིད་ཕལ་ཆེར་སཾསྐྲྀ་ཏ་དང་ཞང་སྐད་སྤྱི་མཚུངས་ཡིན་ནམ་སྙམ་པ་ནི་རྣམ་རྟོག་ཙམ་ལགས། ཧོམ་ཞེས་པའི་ཚིག་འདི་ཉིད་ཧོམ་ཁུང་དང་དྲག་པོའི་སྲེག་ཞལ་ལ་ལྟོས་ན་གྲུ་གསུམ་སོགས་ལ་གོ་བ་སྙམ་བྱེད་མོད། གཞན་ཡང་མེ་ཐབ་སྲེག་ཞལ་གཞན་ལའང་གོ་རྒྱུ་ཡོད་པ་འདྲ།
_____གྱེར་དྲུང་མུས།
རེད་རེད། རྩ་བའི་ཧོམ་ཟེར་བ་འདི་བོད་སྐད་ཡིན་མིན་ཧ་མི་གོ། ང་ཚོས་གོ་དུས་ཧོམ་བཅའ་ཟེར་དུས་ས་དོང་གྲུ་གསུམ་ཁ་ར་ཅན་བཅའ་བ་ཡིན། ཧོམ་མེ་སྤར། དེར་སྲེག་བྱའི་ཤིང་ལ་ཧོམ་ཤིང་དང་། བླུག་སྤྱད་ལ་ཧོམ་གཟར་ཟེར། ཞུ་ཚང་བ་དང་གྱེར་དྲུང་མུ་རྣམས་གཉིས་བཀའ་དྲིན་ཆེ།
_____རྩེ་འབུམ་ནས།
སྤྱིར་བཏང་ཚིག་དེ་ཚོའི་སྐོར་ལ་ཁོ་བོས་བསམ་ཚུལ་གོ་ཚུལ་ཙམ་ཞུས་ན། ཧོམ་དང་མ་ཏྲཾ་ཞེས་པ་ནི་ལེགས་སྦྱར་གྱི་སྐད་ཡིན་སྣང་ཤར་ལ། དོན་ནི་ཧོམ་ཞེས་པ་མེ་ཐབ་དང་། མ་ཏྲཾ་ཞེས་པ་བདུད་ལ་གོ། བྱེ་བྲག་ཏུ་སྦྱིན་སྲེག་བླུག་ཆས་སྐྱོགས་སམ་གཟར་བུ་ལ་ཧོམ་གཟར་དང་། སྦྱིན་སྲེག་གི་མེ་གཏོང་རྒྱུའི་ཤིང་ལ་ཧོམ་ཤིང་། མེ་ཐབ་གྲུ་གསུམ་ལ་ཧོམ་ཁུང་ཞེས་སོགས་འབོད་སྲོལ་སྣང་། མ་ཏང་ཞེས་པའི་དོན་ནི་གོང་དུ་ཁོང་རྣམ་པ་རེ་འགས་ལུང་དང་བཅས་དྲངས་འདུག་པ་ལྟར་ཞང་སྐད་ཡིན་ནའང་ཐང་།
_____སྲིད་པའི་མིག་ནས།
གོང་གི་དགེ་རྩེ་འབུམ་ལགས་ཀྱིས་བཀའ་འདྲི་གནང་བའི་ཚིག་ཧོམ་དང་མ་ཏང་། མ་ཏྲཾ་ཞེས་པ་དེའི་སྐོར་གུས་པའི་བསམ་ཚུལ་ནི། “ཧོམ” ཞེས་པའི་ཚིག་འདི་ལེགས་སྦྱར་གྱི་སྐད་དུ་ཡོད་པ་ཞིག་ཡིན་ལ། དེའང་ལེགས་སྦྱར་དུ་ “མེ་མཆོད་” ལ་ “ཧོ་མ། ཧོ་མན། ཧ་ཝན་” སོགས་འབོད། དེ་ཚོའི་ནང་ནས་རྒྱུན་དུ་བེད་སྤྱོད་བཞིན་པའི་ཚིག་ནི་ “ཧོ་མ” ཞེས་པ་འདི་རང་རེད། ལེགས་སྦྱར་སྐད་དུ་ཧོ་མ་ཞེས་འདིའི་དོན་ནི་མེ་མཆོད་རང་ལ་གོ་རྒྱུ་ལས་དེའི་ཡོ་བྱད་སོགས་ལ་མི་འཇུག དེའི་ཡོ་བྱད་མེ་ཁྲིའམ་མེ་ཐབ་མེ་སྐྱོག་སོགས་ལ་ཐ་སྙད་ལོག་ཏུ་ཡོད་པར་མངོན།
གཉིས་པ་ “མ་ཏང་” ནི་གོང་དུ་མཁས་དབང་རྣམ་པས་གསུངས་པ་བཞིན་ཞང་སྐད་དུ་གཡུའམ་མདོག་གཡུ་དང་འདྲ་བའི་རྒྱན་ཆ་ལ་གོ་བའི་རྒྱུ་མཚན་དེ་གལ་ཆེན་དུ་མཐོང་། རྒྱུ་མཚན་ནི། ཞང་སྐད་དུ་ཏིང་དང་ཏང་གཉིས་སྐབས་འགར་དོན་འདྲ་བར་མཇལ་ཐུབ་པས། ཏིང་ཞེས་པ་ནི་ཞང་སྐད་དུ་ཆུའམ་མདོག་སྔོ་བའི་དོན་དུ་འཇུག ཡིན་ནའང་ “མ་ཏང་” དང་ “མ་ཊཾ་” གཉིས་དོན་འདྲ་བར་འགྲེལ་ཡོད་ཚེ་དེ་ནི་ཕན་ཚུན་འཁྲུག་ནས་མ་ཏང་གི་དོན་ “མ་ཊམའམ་མ་ཏྲམ་” ལ་འགྲེལ་་ཡོད་སྲིད་པ་ཞིག་རེད། རྒྱུ་མཚན་ནི་མ་ཀླད་ཀོར་ “ ང་ ”སྒྲར་འགྲོ་བའང་ཡོད་པ་རྒྱུན་མཐོང་རེད།
གསུམ་པ་ “ མ་ཏྲཾའམ་མ་ཏྲམ ” ཞེས་པ་ནི་ལེགས་སྦྱར་སྐད་དུ་ཤ་ཟའི་རིགས་ལ་གོ། ཐ་སྙད་འདི་མང་ཆེ་བར་སྦྱར་གཞི་བདུད་ཀྱི་དོད་དུ་ལེགས་སྦྱར་སྐད་ “རུ་ཏྲ་” (Rudra) ཞེས་འབོད་པ་འདི་རེད། རིག་བྱད་ཀྱི་ལོ་རྒྱུས་ནང་དུ་ “མ་ཏྲམ་རུ་ཏྲ་” ཞེས་པ་ནི་རིག་བྱེད་ཀྱི་ལྷ་དབང་ཕྱུག་དང་ནག་པོ་ཆེན་པོ་སོགས་ལ་དོ་ཚད་མཁན་གྱི་བདུད་རིགས་ཞིག་ཏུ་བཤད་ཡོད། གང་ལྟར་དེའི་དོན་བོད་སྐད་དུ་ “བདུད་ཤ་ཟ་” ཞེས་འགྲེལ་ན་ཅུང་བདེ་སྙམ།
འདིར་ནན་ཞུས་ཞིག་ལ་རིག་བྱེད་ཀྱི་གཞུང་བཞིའི་མཆོད་སྦྱིན་ལས་ “རུ་ཏྲ་ཧོ་མན་” ཞེས་པའི་ཐ་སྙད་ཡོད་ཀྱང་། དེའི་དོན་ནི་གོང་ཞུས་བདུད་དེ་སྒྲོལ་བྱེད་ཀྱི་མེ་མཆོད་ལ་གོ་དགོས་པ་ལས་བདུད་རང་ལ་གོ་རྒྱུ་མིན་པ་མཁྱེན་དགོས་སོ།། །།
_____ཧི་མ་ལ་ཡའི་རྒྱལ་སྲས་ནས།


text:
ཡུར་རྒ་ཨེ་བ་ན་སི་ཁད་ཐེེ།
ལོ་རྒྱུས་མདོར་བསྡུས།[རྩོམ་སྒྲིག]
ཇོར་རྒ་ཨེ་བ་ན་སི་ཁད་ཐེ (Jurga Ivanauskaitė) ༡༩༦༡ ལོའི་ཟླ༡༡ཚེས༡༤ ལ་འཁྲུངས། ལྦེ་ནི་སུ་ནི། ལེ་སུ་ནི་ཡྰ་རུ་སྐུ་འཁྲུངས། ཁོ་མོ་ནི་ལེ་སུ་ནི་ཡྰ་སྐད་ཀྱི་རྩོམ་པ་པོ་ཞིག་ཡིན། ལྦེ་ནི་སུ་ནི་སྒྱུ་རྩལ་སློབ་གླིང་ནས་མཐར་ཕྱིན་ཅིང་། མོའི་ཐོག་མའི་བརྩམས་ཆོས་ནི་The Year of the Lilies of the Valley༼ལུང་ཤུར་གྱི་ལུག་མཉེ་མེ་ཏོག་གི་ལོ་དུས།༽ཟེར་བ་དེ་ཡིན་ལ། དེབ་དེ་༡༩༨༥ ལོར་པར་དུ་བསྐྲུན། དེའི་རྗེས་མོས་བསྟུད་མར་བརྩམས་སྒྲུང་དྲུག་དང་བྱིས་པའི་དེབ་གཅིག དཔྱད་རྩོམ་གྱི་དཔེ་དེབ་གཅིག་བཅས་སྤེལ། མོའི་བརྩམས་ཆོས་དབྱིན་སྐད། ལ་ཐེན་ལྦན། ཕོལ་ན་སྐད། ཨུ་རུ་སི། འཇར་མན། ད་དུང་སི་ལྦེ་སྡེ་དག་གི་སྐད་དུ་བསྒྱུར་མྱོང་ལ། ཁོ་མོ་ཤར་ཕྱོགས་ལ་ཐེངས་གཅིག་ཕེབས་རྗེས། མོ་བོད་དོན་ལ་འབད་བརྩོན་བྱེད་མཁན་ཅན་ཞིག་ཏུ་གྱུར། དགུང་ལོ༤༥ སྟེང་སྐྲན་ནད་ཅིག་གིས་རྐྱེན་བྱས་ནས་ཚེ་ལས་འདས་ནས་ཕུང་པོ་ Antakalnis ༼ཨན་ཏ་གལ་ནིས།༽དུར་ཁྲོད་དུ་སྦས་ཡོད་དོ། །


text:
ལོ་རབས་བདུན་ཅུ་བའི་དཔེ་ཆ་ཞིག་གི་དཔེ་ཀློག་ཟིན་ཐོ་ཕྱི་མ།
རོང་བོ་གངས་དཀར་གྱིས།
མདང་དགོང་བཙན་པོ་དྲ་བ་རུ《ས་ཁྱི་ལོའི་ལུགས་སྒྱུར་ཞེས་པའི་དཔེ་ཀློག་གི་ཟིན་ཐོ》དེ་བཀོད་རྗེས་ང་ནི་གཉིད་སྟུག་པོའི་ཞིང་ཁམས་ལ་ཕེབས་པ་ཡིན། ད་ནངས་སད་མ་ཐག་ལོབས་ཕྱོགས་ཀྱི་ཁ་པར་ལག་ཏུ་འཆང་དུས། གྲོགས་པོ་ངོ་ཤེས་མིན་མང་པོ་ཞིག་གིས་སྐད་བཞག་འདུག་ལ།ཡིད་ཚོད་བྱེད་ཐུབ་པའི་ལེགས་སོ་དང་ཡག་པོ་ཟེར་མཁན་ཚོ་ཕེབས་འདུག་པ་ལས་གཞན། མི་མཐུན་པ་དང་བསམ་ཚུལ་འདོན་མཁན་ཡང་མང་པོ་སླེབས་འདུག ཁོ་ཚོས“ས་ཁྱི་ལོའི་སྐྱེས་ཆེན་དྲུག་གི་གྲས་སུ་ཁྱོད་ཀྱི་མི་སྣ་གཙོ་བོ་ཁང་ཡིའུ་ཝེ་མེད་དོན་ཅི་ཡིན། ལང་ཆི་ཁྲོ་མེད་དོན་ཅི་ཡིན། ཅེས་དང་། གཞུག་ནས་གོང་མ་ཀོང་ཞི་ཅི་བྱས་སོང་། ཞེས་དང་། ཁྱེད་ཀྱི་རྩོམ་ལ་རྔ་མ་མི་འདུག”སོགས་མང་པོ་སྨྲས་འདུག
སྤྱིར་ན་ཁོང་ཚོ་ལ་དགོངས་དག་ཞུ་འོས་ཏེ། ཁ་སང་ངས་སྣང་མེད་ངང་བྲིས་ནས་ཤོག་གྲངས་བཅུ་བ་ལ་སླེབས་དུས་གཞི་ནས་བཤད་འདོད་པའི་སྐད་ཆའི་སྐེད་པ་ལ་མ་གཏོགས་ཐོན་མི་འདུག་པ་ཤེས་པས་འཚབ་པར་གྱུར་ལ། དཔེ་ཆ་ཤོག་གྲངས་བརྒྱ་དང་ལྔ་བཅུ་ཅན་ཞིག་ལ་དཔེ་ཀློག་ཟིན་ཐོ་ཤོག་གྲངས་བཅོ་ལྔ་ཉི་ཤུ་བྲིས་ན་མང་སྐྱོན་དུ་འགྲོ་བར་བསམ་ནས་མྱུར་ཏུ་རྟ་ཁ་བསྒགས་པ་ཡིན། དེའི་འབྲས་བུར་དེ་རང་གི་ཀློག་པ་པོའི་མི་ཚིམ་པའི་སྐད་ཆ་འདི་དག་བྱུང་སོང་ལ། དེ་བས་ཅུང་འགྲིག་མི་འགྲིག་སྙམ་ནས་སླར་ཡང་ཁ་སྣོན་ཞིག་འབྲི་རྒྱུའི་ཐད་ལ་བསམ་བློ་འཁོར་བ་ཡིན།
ངས་བརྗོད་གཞི་འདི་ལྟ་བུ་ཞིག་གི་ཐོག་ནས་སྐད་ཆ་ཚོས་མ་རློན་འདྲ་བ་ཞིག་བཤད་པའི་དགོས་པ་ནི་རྒྱ་ནག་གི་ལོ་རྒྱུས་ཤིག་གཙོ་བོར་བཤད་འདོད་མིན་པ་བཤད་ཟིན་ལ། བཀས་བཀོད་རྒྱུད་འཛིན་གྱི་ལམ་ལུགས་སམ་རྒྱལ་པོའི་ལམ་ལུགས་ནས་མང་གཙོའི་ལམ་ལུགས་ལ་གོམ་པ་ཡང་མོ་ཞིག་སྤོ་བའི་བར་གྱི་འགལ་འཛོལ་ཕྲན་ཚེགས་ཤིག་གམ་ཕམ་ཁ་ཐུང་ཐུང་ཞིག་བརྒྱུད་ནས་ཁ་ནང་དུ་བལྟས་ནས་སཱ་ལའི་སྨན་ལྗོངས་ཀྱི་ལོ་རྒྱུས་སམ་ད་ལྟའི་སྤྱི་ཚོགས་ཀྱི་གནས་བབ་ལ་སྡུར་བ་ཙམ་བྱ་འདོད་ལ། ཡང་གཅིག་བཤད་ན་སྐད་ཆ་འདི་ནི་ལྷག་མ་ཡིན་སྲིད་ལ། ནང་གྲོགས་སམ་རིག་རྒོད་ཚོས་ངའི་ཁ་གདངས་ན་ཁོག་གི་རྒྱུ་མ་ཡང་རིག་ཡོད་པའི་ཡིད་ཆེས་ཆེ།
སྐབས་འདིར་རྒྱལ་ཡོངས་ཀྱི་རྒྱལ་འབངས་རྣམས་ལ་འཇིག་ཉེན་གྱི་ཚོར་བ་ཞིག་ཐུན་མོང་དུ་ཡོད་འདུག་ལ། ཆིན་སྲིད་གཞུང་གི་ཨ་ཟད་ཨུ་ཐུག་གི་ལས་ཀ་རབ་དང་རིམ་པ་ཡང་བྱས་ཚོད་འདུག ཡིན་ནའང་། ཁོ་ཚོ་ཐུན་མོང་ལ་བསམ་བྱ་གཅིག་ཡོད་པ་ནི་རྒྱལ་ཁབ་སྐྱོབ་རྒྱུ་དེ་རེད་འདུག་ལ། ཁོ་ཚོའི་ཆབ་སྲིད་ཀྱི་ཁ་གཡང་ནི“རྒྱལ་ཁབ་སྐྱོབ་དགོས་ན་ལུགས་སྒྱུར་བྱ་དགོས་པ་དང་། ལུགས་སྒྱུར་བྱ་དགོས་ནས་ཕྱི་རྒྱལ་ལ་སློབ་སྦྱོང་བྱེད་དགོས་པ”དང་། “ལུགས་སྒྱུར་བྱས་ནས་གནམ་འོག་འདུལ་ཐུབ།” ཡང་ལྡོག་ཕྱོགས་ནས“རྒྱལ་ཁབ་ཉམས་དགོས་ཀྱང་། ལུགས་སྒྱུར་བྱ་རྒྱུ་མིན”སོགས་ཀྱང་ཡོད་པ་རེད། གནད་འགག་གི་དུས་སུ་སྐད་ཆ་དང་བསམ་ཚུལ་མི་མཐུན་པ་འབུད་པ་ནི་ཉམ་ཆུང་བའི་སྤྱི་ཚོགས་ཤིག་ལ་མཚོན་ན་ཧ་ཅང་ཉེན་ཁ་ལྡན་པའི་བྱ་བ་ཞིག་ཡིན་མོད། རང་ཁེ་དང་རང་གི་རྩ་འཛུགས་ཀྱི་མ་འོངས་པར་བསམ་ན་རང་གི་སྐད་ཆ་རང་གིས་བཤད་དགོས་པ་དེ་ཡང་ཁོ་ཚོའི་ངོས་ནས་བདེན་པ་རླབས་ཆེན་ཞིག་རེད། གང་ལྟར་འདི་དག་ནི་ཆིན་སྲིད་གཞུང་གི་ནུས་མེད་དང་ཤེས་མེད་ཀྱིས་བསྐྱེད་པའི་འབྲས་བུ་ཡིན་པ་མངོན་གསལ་རེད།
དཔེ་ཆ་འདིའི་དངོས་བསྟན་དུ་ཁང་ཡིའུ་ཝེ་ནི་རྒྱལ་པོའི་ལམ་ལུགས་ལ་དགའ་ཞིང་ཕུགས་མི་བརྟན་པ་དང་གནད་ལ་ཐུག་དུས་བྱོལ་འགྲོ་བ་ཞིག་ཏུ་འབྲི་བཞེངས་བྱས་འདུག་ཅིང་། ཐ་ན་དཔེ་ཆ་འདིའི་མཇུག་ནི“དེའི་རྗེས་སུ། འབྱོར་ལྡན་གྲལ་རིམ་ལེགས་བཅོས་ཕྱོགས་ཁག་གི་མགོ་བ་ཁང་ཡིའུ་ཝེ་དང་ལིང་ཆི་ཁྲོ་གཉིས་ཀས་མུ་མཐུད་དུ་གོང་མ་རྒྱལ་པོ་སྐྱོབ་པ་རྒྱུན་འཁྱོངས་དང་། གསར་བརྗེ་ལ་ངོ་རྒོལ་སྨྱོན་པ་ལྟར་བྱས་སྟབས། རྩ་བ་ནས་གསར་བརྗེ་ལ་ངོ་རྒོལ་བྱེད་མཁན་ཞིག་ཏུ་གྱུར་བ་རེད”ཅེས་གསར་བརྗེ་ལ་ངོ་རྒོལ་བྱེད་མཁན་གྱི་མི་ཞིག་ཡིན་པར་ཐག་བཅད་ནས་མཇུག་སྒྲིལ་ཡོད་པ་རེད། དེའི་གནད་འགག་ཀྱང་གོང་མ་ཀོང་ཞི་དང་ཆིན་སྲིད་གཞུང་ནི་ཁོ་ཚོ་དང་མི་རིགས་མི་གཅིག་པའི་མན་ཛུའི་རིགས་ཡིན་པས་རེད་སྙམ་ལ། གོང་མའམ་རྒྱལ་པོའི་ལམ་ལུགས་ལ་རྒྱབ་སྐྱོར་བྱས་པས་ཁོ་ནི་གསར་བརྗེ་བ་དག་གི་མིག་ནང་དུ་མི་རིགས་ཀྱི་གཏེ་བོར་གྱུར་པ་རེད་སྙམ་མོ།།
དཔེ་ཆ་འདི་དང་ཁང་ཡིའུ་ཝེ་ཡི་ཞུ་ཡིག་དག་དལ་བུར་ཀློག་དུས། ཁང་ཡིའུ་ཝེ་ཡི་ལུགས་སྒྱུར་བསམ་བློ་དེ་ནི་རྒྱལ་ཁབ་སྐྱོབ་པའི་ཇུས་ཆེན་དང་། རང་ཅག་ལ་རྒྱུས་ཡོད་པའི་དབུ་མའི་ལམ་ལྟ་བུ་ཞིག་རེད་འདུག གལ་ཏེ་ལུགས་སྒྱུར་གྱི་ཇུས་དེ་ལེགས་འགྲུབ་བྱུང་ཚེ། རྒྱལ་ཁབ་སྐྱོབ་ཐུབ་ལ། རྒྱལ་པོའི་ལམ་ལུགས་ཀྱང་གནས་ཆོག་ཅིང་། སྐབས་དེར་སྐོམ་པ་ཆུ་འདོད་ལྟར་བྱེད་པའི་ནུབ་ཕྱོགས་ཀྱི་དཔལ་འབྱོར་དང་ལག་རྩལ། ཆབ་སྲིད་སོགས་ཀྱང་ལྷོད་པོར་གནས་ཆོག་སྙམ། དེ་ལས་ཀྱང་ཁང་ཡིའུ་ཝེ་ཡིས་དོ་སྣང་བྱེད་ས་ཆེ་ཤོས་ནི་མང་ཚོགས་དང་སྲིད་གཞུང་བར་ནས་མཚོན་གྱི་འཁོར་ལོ་བསྐོར་ནས་ཁྲག་གི་རྒྱ་མཚོ་བསྐྱིལ་མི་དགོས་པ་དེ་རེད། གཞུང་དམངས་མཐུན་ཚེ་རྒྱལ་ཁབ་ཀྱི་སྟོབས་ཤུགས་རྒྱས་པ་ཡིན་ལ། རྒྱལ་ཁབ་ལ་སྟོབས་ཤུགས་རྒྱས་ཚེ་ཕྱིའི་བཙན་འཛུལ་བར་སྐྲག་དོན་ཅི་ཞིག་ཡོད། ཐབས་ཚུལ་འདི་ནི་བོད་ཀྱི་རིགས་ལམ་ལ་བྱང་བའི་གྲྭ་བ་ཞིག་གིས་ཆབ་སྲིད་ལ་བསམ་བློ་གཏོང་སྟངས་དང་འདྲ་བོ་ཡོད་པ་རེད་ལ། ཆབ་སྲིད་ནི་ཁེ་ཕན་གྱི་ཆེད་དུ་སྨྱོ་བཞིན་པ་ཞིག་ལགས་པས་སྤྱི་སེམས་དང་གཞན་ཕན་ནི་གང་གི་གང་ཞིག་རེད་དམ།
རེད། གཤམ་ནས་ཉིན་བརྒྱ་དང་གསུམ་གྱི་རིང་ལ་སྤེལ་བའི་ས་ཁྱི་ལོའི་ལུགས་སྒྱུར་གྱི་དགོངས་དོན་ངོ་མ་དེ་ཅི་ལྟ་བུ་ཡིན་སྙམ་མཁན་ཚོར་ལེགས་སྐྱེས་ཤིག་གཏགས་པར་བྱ་ལ། འདི་ནི་ལུགས་སྒྱུར་དེའི་སྙིང་བོ་དང་མདོ་དོན་ལྟ་བུ་ཡིན་པས། འདི་ཤེས་པ་གལ་ཆེ་སྟེ། དེབ་འདི་དཔེ་རྒྱུན་དཀོན་ཙང་འདི་རུ་གཏགས་ན་འདིའི་སྐོར་ཤེས་འདོད་ཆེ་བ་དག་ལ་ཕན་པའི་རྒྱུ་རུ་འགྱུར་ཡང་སྲིད།
“
དང་པོ་ནི། ཡན་ལག་བརྒྱད་ལྡན་གྱི་རྩོམ་ཚུལ་མེད་པར་བཏང་ནས། ཁོ་ཅུས་ལམ་ལུགས་བསྒྱུར་བཅོས་བྱེད་པ། རྒྱལ་ཁབ་ཀྱི་རྒྱུགས་སྤྲོད་པ་དང་། ཞིང་ཆེན་རིམ་པའི་རྒྱུགས་སྤྲོད་པ། ཧྥུ་དང་ཞག་རིམ་པའི་རྒྱུགས་སྤྲོད(ཞུག་ཚེ་ལ་རྒྱུགས་སྤྲོད་པ)པ་ཐམས་ཅད་ལ་སྔར་ཡན་ལག་བརྒྱད་ལྡན་གྱི་རྩོམ་ཚུལ་བཀོལ་བཞིན་ཡོད་པ་ཚང་མ་ཐབས་ཇུས་དང་གཏམ་གླེང་རྒྱུགས་སྤྲོད་དུ་བསྒྱུར་དགོས་པ་དང་། རིམ་པ་སོ་སོའི་རྒྱུགས་སྤྲོད་ཚུལ་ནི་ཐབས་ཇུས་དང་གཏམ་གླེང་། སྐབས་དོན། དཔེ་བཞི་གཞུང་ལྔ་བཅས་ཁག་གསུམ་ཡིན་པ་ཐག་བཅད། ཕྱིན་ཆད་རྒྱུགས་ལེན་པའི་སྐབས་སུ། ཚང་མར་དངོས་སློབ་བྱེད་རྒྱུ་གཙོ་བོ་བྱེད་པ་ལས། ཡིག་གཟུགས་ཀྱི་བཟང་ངན་ཙམ་ལ་བལྟས་ནས་བླངས་དོར་གྱི་ཚད་གཞི་བྱེད་མི་རུང་། རྒྱུགས་སྤྲོད་ཚུལ་གཏན་ཁེལ་བྱས་རྗེས། ཡོན་ཏན་གཉེར་བའི་དཔལ་འབྱོར་ཚན་ཁག་ཁྱད་པར་ཅན་གྱི་རྒྱུགས་ལེན་ས་བཙུགས་ནས། སྲིད་སྲོལ་གསར་པའི་མི་སྣ་ཡོན་ཏན་པ་གདམ་གསེས་བྱས་ནས་ཡར་འཐེན་བྱེད་པ་བཅས་རེད།
གཉིས་པ་ནི། སློབ་གྲྭ་བཙུགས་ནས་ནུབ་ཕྱོགས་ལ་སློབ་སྦྱོང་བྱེད་པ། པེ་ཅིན་དགེ་རྒན་སློབ་གྲྭ་ཆེན་མོ(པེ་ཅིན་སློབ་ཆེན་གྱི་གཞི་རྩ་ཡིན)གསར་དུ་བཙུགས་ནས། སྔར་བཙུགས་ཡོད་པའི་དཔེ་སློབ་ཅུའུ་དང་དཔེ་སྒྱུར་ཅུའུ་བཅས་སློབ་གྲྭ་ཆེན་མོར་བསྲེ་དགོས་པ་དང་། སྔར་ཡོད་པའི་དཔེ་སློབ་ཁང་ཆེ་ཆུང་ཚང་མ་ཀྲུང་གོའི་རིག་གཞུང་སློབ་ཅིང་ནུབ་ཕྱོགས་པའི་རིག་གཞུང་ཡང་སློབ་པའི་གཅིག་ལྕོགས་སློབ་གྲྭར་བསྒྱུར་དགོས་པ། ཞིང་ཆེན་གནས་སའི་དཔེ་སློབ་ཁང་ཚང་མ་མཐོ་རིམ་སློབ་གྲྭར་བསྒྱུར་དགོས་པ། ཧྥུ་གནས་སའི་དཔེ་སློབ་ཁང་རྣམས་འབྲིང་རིམ་སློབ་གྲྭར་བསྒྱུར་བ་དང་། ཀྲིག་ཞན་གྱི་དཔེ་སློབ་ཁང་རྣམས་སློབ་གྲྭ་ཆུང་བར་བསྒྱུར་དགོས་པ། དམངས་ཁྲོད་ཀྱི་ལྷ་ཁང་སྒྱུར་མི་ཆོག་པར་ཐག་བཅད་ཡོད་པ་ལས་གཞན་པ་ཚང་མ་སློབ་གྲྭར་བསྒྱུར་དགོས་པ། ད་དུང་ལྕགས་ལམ་དང་གཏེར་ཁ། ཞིང་ལས། ཇ་ལས། སྨན་རིག་སོགས་ཆེད་གཉེར་སློབ་གྲྭ་འཛུགས་རྒྱུར་གྲ་སྒྲིག་བྱེད་དགོས་པའི་བཀའ་བབས་པ་བཅས་རེད།
གསུམ་པ་ནི། ཕྱི་རྒྱལ་ལ་མི་མངགས་ནས་ཡུལ་བསྐོར་སློབ་སྦྱོང་དང་། ཡུལ་བསྐོར་བྱེད་པ། ཝང་ཀུང་དང་སྐུ་དྲག་ནང་གི་སྐབས་དོན་ལ་ཡིད་འཇོག་བྱེད་མཁན་དང་། ཡར་ཐོན་གྱི་བསམ་པ་ཡོད་པ་རྣམས་ཁག་བགོས་ནས་ཕྱི་རྒྱལ་དུ་ཡུལ་བསྐོར་བྱེད་དུ་བཅུག་སྟེ་མཐོང་རྒྱ་ཇེ་ཆེར་གཏོང་ཞིང་། ཞིང་ཆེན་སོ་སོས་སློབ་མ་འདེམས་སྒྲིག་བྱས་ནས་རི་པིན་གྱི་སློབ་གྲྭ་ཆེན་མོ་དང་། སློབ་གྲྭ་འབྲིང་བ་དང་གཏེར་ལས་སློབ་གྲྭ་བཅས་ལ་སློབ་སྦྱོང་བྱེད་པར་མངགས་རྒྱུ་བཅས་རེད།
བཞི་པ་ནི། གཞུང་གསར་བ་བརྩམས་པ་དང་། གསར་གཏོད་བྱས་པ་ལ་བྱ་དགའ་གནང་བ། ཞིང་ཆེན་སོ་སོའི་དཔོན་འབངས་ནང་ནས་དཔེ་ཆ་གསར་པ་བརྩམས་པ་བཅས་དང་། ཐབས་བཀོད་གསར་པ་བསྐྲུན་པ། ཡོ་བྱད་གསར་པ་བསྐྲུན་ནས་བཀོལ་ཆོག་པ་ཚང་མར་བྱ་དགའ་སྟེར་བའམ་ཡང་ན་རང་ནུས་ལྟར་དངོས་ཡོད་གོ་གནས་སྤྲད་དགོས་པ་དང་། གསར་བཟོས་ཡོ་བྱད་ཐམས་ཅད། ཐག་བཅད་པའི་ལོ་ཚད་ཀྱི་ནང་དུ། རང་ཉིད་ཀྱིས་ཕན་ཁེ་གཉེར་ནས་ཉོ་ཚོང་བྱེད་ཆོག་པ་བཅས་རེད།
ལྔ་བ་ནི། ཚགས་པར་དང་དུས་དེབ་གསར་དུ་བསྐྲུན་པ་ལ་བྱ་དགའ་སྟེར་བ་དང་། ཞུ་ཡིག་ཕུལ་ནས་གྲོས་གཞི་འདོན་པ་དར་སྤེལ་བྱེད་པ། ཧྲང་ཧེ་སོགས་ས་གནས་ནས་བསྐྲུན་པའི་ཚགས་པར་ནང་གི་སྐབས་དོན་གྱི་ནང་དོན་རྣམས་དུས་ལྟར་བསྐྱལ་ནས་གོང་མ་རྒྱལ་པོར་འབུལ་དགོས་པ། ཚགས་པར་སོ་སོའི་སྒྲིག་སྲོལ་ལ། མཐོང་ཐོས་ཤེས་རྒྱ་མང་དུ་སྣོན་པ་དང་རྒྱལ་ཁབ་ཕྱི་ནང་གི་སྐབས་དོན་གནས་ཚུལ་དངོས་ལྟར་གླེང་མོལ་བྱས་ཆོག་པ་ལས་བསམ་བཞིན་གབ་སྦས་བྱེད་མི་དགོས་པ། པེ་ཅིན་དུ་ཚགས་པར་ཁང་འཛུགས་རྒྱུར་ཆོག་མཆན་བཀོད་པ། དཔོན་འབངས་ཚོས་སྙན་ཞུ་བྲིས་ནས་བསམ་འཆར་བཤད་པ་ལ་དཔོན་རིགས་ཚོས་ཁ་གཡར་ནས་བཀག་འགོག་བྱེད་པ་ནན་འགོག་བྱེད་དགོས་པ་བཅས་རེད།
དྲུག་པ་ནི་ཞིང་བཟོ་ཚོང་ལས་རིགས་ལ་སྲུང་སྐྱོབ་དང་གཟེངས་བསྟོད་བྱེད་རྒྱུ། པེ་ཅིན་དུ་ཞིང་བཟོ་ཚོང་གི་སྤྱི་ཁྱབ་ལས་ཁུངས་འཛུགས་རྒྱུ་དང་། ཞིང་ཆེན་སོ་སོར་ཞིང་བཟོ་ཚོང་གི་ཡན་ལག་ལས་ཁུངས་འཛུགས་རྒྱུ། ཞིང་ཆེན་སོ་སོར་འདེབས་རུང་བའི་ས་ཞིང་ནང་ན་སྟོབས་ཤུགས་མ་འདང་བར་བཞག་ཡོད་པ་ཅུང་ཟད་མང་སྟབས། ཀྲུང་གོ་དང་ནུབ་ཕྱོགས་ཀྱི་བྱ་ཐབས་གཉིས་བཀོལ་ནས་ས་རྒོད་སློག་པ་ལ་ནན་ཏན་བྱེད་དགོས་པ། ཙུང་ལི་ཡ་མོན་ལས་ཁུངས་ཀྱིས་འབྲེལ་ཡོད་བཟོ་སྐྲུན་ལ་གཟེངས་བསྟོད་བྱེད་རྒྱུའི་སྒྲིག་ཡིག་འགོད་དགོས་པ། ཧྲང་ཧེ་དང་ཧན་ཁུའུ་སོགས་གྲོང་ཁྱེར་ཆེན་པོ་རྣམས་སུ་ཚོང་སློབ་དང་ཚོང་ལས་ཚགས་པར། ཚོང་ལས་ཚོགས་པ་སོགས་ཀྱི་རྩ་འཛུགས་སྣ་ཚོགས་འཛུགས་པ་དང་། རིམ་གྱིས་དར་སྤེལ་བྱེད་དགོས། ཇ་དང་སྲིན་སྐུད་རིགས་རྣམས་ནི་ཕྱི་རྒྱལ་ལ་བཙོང་རྒྱུའི་དངོས་རྫས་འབོར་ཆེན་ཡིན་པས་སོ་སོའི་ཀུང་ཟི་འཛུགས་པ་དང་། ཕྱི་རྒྱལ་གྱི་བཟོ་སྐྲུན་བྱེད་ཐབས་ལྟར་བྱས་ན་བཙོང་ཐུབ་པར་ཕན་པ་ཡོད་པ་བཅས་རེད།
བདུན་པ་ནི། ལྕགས་ལམ་བཟོ་སྐྲུན་དང་གཏེར་ཁ་རྐོ་འདོན་བྱེད་པ། ལུའུ་ཧན་ལྕགས་ལམ་ནི་ཧ་ཅང་གལ་ཆེ་བས་མྱུར་དུ་ལས་འགོ་རྩོམ་འོས་པ་དང་། ཡོ་ཧན་དང་། ཧུ་ཉིན་ལྕགས་ལམ་སོ་སོར་མགྱོགས་མྱུར་དུ་ལས་འགོ་བརྩམ་དགོས་པ། ལྕགས་ལམ་དང་གཏེར་ཁའི་ལས་ཀ་མང་ཞིང་ལྕི་བས། པེ་ཅིན་མཁར་ནས་ལྕགས་ལམ་དང་གཏེར་ལས་ཀྱི་སྤྱི་ཁྱབ་ལས་ཁུངས་བཙུགས་ཏེ་ཞིང་ཆེན་སོ་སོའི་གཏེར་ཁ་རྐོ་བ་དང་ལྕགས་ལམ་བཟོ་བའི་བྱ་བ་ཚང་མ་སྤྱི་ཁྱབ་ལས་ཁུངས་ནས་གཅིག་བསྡུས་ཀྱིས་བདག་གཉེར་བྱེད་པ་བཅས་རེད།
བརྒྱད་པ་ནི། ཁྱབ་གདལ་དུ་འཕྲིན་སྲིད་བཙུགས་ནས་ཁལ་རྟའི་ས་ཚིགས་ཇེ་ཉུང་དང་མི་དགོས་པ་བྱེད་རྒྱུ། པེ་ཅིན་མཁར་དང་ཚོང་ལམ་གྱི་འགག་སྒོ་སོ་སོར་འཕྲིན་སྲིད་ཅུའུ་འཛུགས་པ་དང་། ཀྲིག་དང་ཞན་སོ་སོ་ཚང་མར་ཡང་འཛུགས་དགོས་ཤིང་། འཕྲིན་སྲིད་ཅུའུ་བཙུགས་རྗེས་སུ་སྔར་བཙུགས་ཡོད་པའི་ཁལ་རྟའི་ས་ཚིགས་རྣམས་ཙུང་ལི་ཡ་མོན་ལས་ཁུངས་དང་དམག་གི་ལས་ཁུངས་གཉིས་གྲོས་བྱས་ནས་ཐག་གཅོད་དགོས་པ་བཅས་ཡིན།
དགུ་བ་ནི། སྒྲིག་སྲོལ་དང་སྲོལ་ཡིག་བསྒྱུར་བཅོས་བྱེད་པ་དང་། ལས་ཁུངས་ཇེ་བཟང་དང་ཇེ་ཉུང་དུ་གཏོང་ཞིང་། དགོས་པ་མེད་པའི་དཔོན་རིགས་ཇེ་ཉུང་དུ་གཏོང་དགོས། པུའུ་དང་ཡོན་སོ་སོས་རང་གི་ཡ་མོན་ལས་ཁུངས་ཀྱི་སྒྲིག་ཡིག་གི་དོན་ཚན་སོ་སོ་ལ་ཞིབ་འཇུག་བྱས་ཏེ། ཚིག་དོན་འཁྲུགས་ཤིང་རྙོག་འཛིང་ཆེ་བས་ལག་བསྟར་བྱེད་དཀའ་བ་ཚང་མ་མེད་པར་བཏང་སྟེ། སྲོལ་ཡིག་ཁ་གསལ་ལ་དོན་འདུས་པ་ཞིག་བྱས་ནས། ལག་བསྟར་ནན་ཏན་དུ་བྱེད་དགོས་པ། གོང་མ་རྒྱལ་པོ་ཚང་གི་ཁྱིམ་དོན་རྣམས་དོ་དམ་བྱེད་པའི་ལས་ཁུངས་དང་། ཕྱི་ནང་ཞུ་ཡིག་ལེ་ཚན་ལ་དོ་དམ་བྱེད་པའི་ཐུང་ཀྲིན་ཟི་སོགས་ཡ་མོན་ལས་ཁུངས་རྣམས་མི་དགོས་པ་བྱས་ནས། བདག་གཉེར་བྱེད་པའི་བྱ་བ་རྣམས་འབྲེལ་ཡོད་ལས་ཁུངས་ལ་བསྲེས་ནས་བསྒྲུབ་ཆོག་པ། སྤྱི་ཁྱབ་ཞིབ་དཔྱོད་པ་དང་། ཞུན་ཧྥུ་ལྷན་དུ་མཁར་གཅིག་ན་གནས་ཡོད་པའི་ཧུ་པེ་དང། ཡུན་ནན། ཀོང་ཏུང་ཞིང་ཆེན་གསུམ་གྱི་ཞུན་ཧྥུ་རྣམས་མི་དགོས་པ་བྱེད་ཅིང་། དེའི་བདག་གཉེར་བྱེད་པའི་བྱ་སྣ་ཚོགས་ཙུང་ཏི་གིས་གཅིག་ལྕོགས་བྱེད་ཆོག་པ་བཅས།
བཅུ་བ་ནི། ནོར་སྲིད་བཅོས་བསྒྱུར་བྱས་ནས། སྔོན་རྩིས་དང་ངེས་རྩིས་རྒྱག་ཚུལ་བསྒྲིག་དགོས། དཔྱ་ཁྲལ་དང་། ཚོང་ཁྲལ། དམག་ཕོག་བཅས་དང་དངུལ་སྡུད་གཏོང་གི་བྱ་བ་སོགས་སོ་སོར་དག་སྒྲིག་བྱས་ནས་སྒྲིག་ཡིག་འཛུགས་དགོས་པ། སྔོན་རྩིས་དང་ངེས་རྩིས་རྒྱག་ཚུལ་བཙུགས་ཏེ། ཁྱིམ་ཐོ་པུའུ་གིས་ལོ་རེའི་སྒོར་མོ་འགྲོ་འོང་གི་རེའུ་མིག་བསྒྲིགས་ནས་ཟླ་རེ་བཞིན་ཞུ་འབུལ་བྱེད་པ་དགོས་བཅས་རེད།
བཅུ་གཅིག་པ་ནི། མཚོ་དམག་དང་སྐམ་དམག་ལ་སྦྱོང་བརྡར་ཡག་པོ་བྱེད་པ་དང་། ཐབས་གསར་པས་དམག་རྩལ་སྦྱོང་དགོས་པ། ཞིང་ཆེན་སོ་སོའི་དམག་དང་ཆི་བརྒྱད་པོ་ཚང་མས་ཕྱི་ལུགས་ལྟར་དམག་རྩལ་སྦྱོང་བ་དང་། ནུབ་ཕྱོགས་རྒྱལ་ཁབ་ལྟར་དམག་ཡིག་དང་སྒྲིག་ཡིག་གསར་པ་འཛུགས་རྒྱུ། ཞིང་ཆེན་སོ་སོའི་འཕྲུལ་འཁོར་ཅུའུ་ནས་ཐོན་སྐྱེད་བྱེད་པའི་མེ་སྒྱོགས་དང་མེ་རྫས་མདེའུ་བཅས་ལ་ངེས་པར་དུ་ཚད་གཞི་གཅིག་གྱུར་ཞིག་ཡིན་དགོས་པ། དམག་རྙིང་བ་ལ་བླང་དོར་བྱེད་པ་དང་སྤུས་ལེགས་འདེམས་སྒྲིག་བྱས་ནས། མགྱོགས་པར་སྦྱོང་བརྡར་བྱེད་རྒྱུ། མཚོ་རྒྱུད་ཀྱི་ཞིང་ཆེན་སོ་སོས་མཚོ་དམག་སློབ་གྲྭའི་མི་གྲངས་མང་དུ་སྣོན་པ་དང་། སྦྱོང་བརྡར་བྱེད་པ་མཁོ་བའི་མཚོ་གྲུ་མང་དུ་བསྣན་ཏེ། མཚོ་དམག་མི་སྣ་སྐྱེད་བསྲིང་བྱེད་དགོས།
བཅུ་གཉིས་པ་ནི། མན་ཛུ་རིགས་ཀྱིས་རང་ཉིད་འཚོ་ཐབས་བྱེད་ཆོག་པ། མན་ཛུ་རིགས་སྔར་རྒྱལ་ཁབ་ཀྱིས་གསོ་དགོས་པའི་ཁྱད་དབང་མེད་པར་བཏང་ནས། ཁོང་ཚོ་དཔོན་ཞིང་བཟོ་ཚོང་སོགས་ལས་རིགས་ལ་ཞུགས་དགོས་སུ་འཇུག་དགོས་པ་བཅས་རེད།
”
གོང་གི་ཚན་པ་བཅུ་གཉིས་པོ་དེ་སྐབས་དེའི་ལུགས་སྒྱུར་གྱི་བཀའ་ལུང་མར་བཀྲམ་ཡོད་པ་དེ་རེད་ལ། ཉིན་བརྒྱའི་རིང་དུ་ལམ་ལུགས་དེ་ལག་བསྟར་དང་དར་སྤེལ་ལ་བཏང་བར་གྲགས། ཚན་པ་བཅུ་གཉིས་པོ་དེ་ཁྱབ་ཆེ་ལ་ཆབ་སྲིད་དང་དཔལ་འབྱོར། དམག་དོན། སློབ་གྲྭ་བཅས་ཕྱོགས་ཡོངས་ལ་བསམ་གཞིག་ནན་ཏན་བྱས་ཡོད་པ་ཞིག་ཡིན་པས། འདིའི་རྗེས་ཕྱོགས་ཀྱི་རྒྱ་ནག་གི་སྤྱི་ཚོགས་ལ་འཆར་ཟིན་གྱི་རི་མོ་ཞིག་བྲིས་པ་མ་ཡིན་ནམ།
ལྷག་པར། ཚན་པ་དང་པོ་དེ་རུ་བཤད་པའི་ཡན་ལག་བརྒྱད་ལྡན་གྱི་རྩོམ་ཚུལ་ལ་དགག་པ་བཏང་ནས་རྒྱ་ཡིག་དབྱངས་གསལ་ཡི་གེར་བསྒྱུར་དགོས་པའི་འདོད་འདུན་ཐོག་མ་དེ་ཡང་སྐབས་དེ་དུས་ནས་བཏང་བ་ཡིན་མཆི་ལ། དེའི་རྗེས་སུ་རབ་དང་རིམ་པའི་བཅོས་སྒྱུར་ལ་བརྟེན་ནས་ད་སྐབས་སྤྱོད་བཞིན་པའི་རྒྱའི་ཡི་གེ་འདི་བྱུང་བ་རེད་ལ། རྒྱལ་ཁབ་སྐྱོབ་དགོས་པ་དང་དཔལ་ཡོན་གྱི་ཕྱོགས་སུ་བགྲོད་པར་ཐོག་མར་ཡི་གེ་ནས་འགོ་རྩོམ་དགོས་པའི་འདོད་འདུན་དེ་ཡང་ངོ་མཚར་ཆེའོ།།
ཡང་འགའ་ཞིག་གིས། རྒྱ་ནག་གི་སྐྱུག་བྲོ་བའི་ལོ་རྒྱུས་ཤིག་ཁོ་སྨྲས་པས་དགོས་པ་ག་རེ་ཡིན་ཞེས་འདྲི་ན། རྒྱུ་མཚན་ནི་ཚན་པ་སྔ་བོའི་ནང་དུ་ཏོག་ཙམ་ཞུས་ཡོད་ལ། ཁ་སྣོན་ཞིག་ནི་མི་འདི་ཚོས་དུས་རབས་གོང་མའི་གོང་མར་བསམ་གཞིག་རྒྱ་ཆེན་དང་བློ་སྤོབས་ཆེན་པོས་མ་འོངས་པའི་དོན་དག་འདི་ལྟར་བསྒྲུབས་འདུག་ཅིང་། ལེགས་འགྲུབ་བྱུང་མ་བྱུང་ནི་གཙོ་བོ་མ་རེད་ལ། ཆབ་དཔལ་རིག་གསུམ་གང་གི་ཐད་ནས་ཀྱང་ཤུགས་རྐྱེན་ནི་ད་ལྟའི་བར་དུ་མ་ནུབ་པ་མངོན་གསལ་ཡིན་པ་རེད། རང་རེས་ནི་སྐད་འཕྲིན་སྒང་ནས་བན་བོན་གྱི་རྩོད་པ་དང་། གསར་རྙིང་གི་རྩོད་པ་ཉི་ཚེ་བ་དག་བྱས་ནས། རང་མྱི་རང་བསྟོད་དང་། གཞན་མྱི་ངན་གསོད་ཀྱི་སྦྱོར་བ་རེ་ལ་འཐམས་ནས། གོ་རའི་ནང་གི་འཚོ་བ་ཙམ་པོ་ལ་མགོ་འཁོར་ཡོད་པ་རེད། དེ་བས་ང་རང་གི་བསམ་ཚུལ་ནི་མིག་རྒྱང་རིང་བའི་བསམ་ཚུལ་གཅིག་དང་། ཀུན་སློང་ཡག་པའི་གོམ་པ་གཅིག་གིས་ཀྱང་ཕྱི་རབས་པར་ཤུགས་རྐྱེན་བཟོ་བ་ཡིན་པས། མི་རེ་རེ་ཡིས་དགེ་ཕྱོགས་ཀྱི་མིག་དཔེ་རེ་བསྟན་ན། རྗེས་མ་ཚོར་བག་ཆགས་བཟང་པོ་རེ་འཇོག་ཐུབ་པར་ཐེ་ཚོམ་མེད།
གཞན་ས་ཁྱི་ལོའི་སྐྱེས་ཆེན་དྲུག་ནི་ལས་འགུལ་དེའི་མི་སྣ་གཙོ་བོའི་ཆ་ནས་བཞག་པ་མ་ཡིན་པར། རང་སྲོག་བློས་གཏོང་བྱེད་དུས་འགྱུར་མེད་ཀྱི་དམ་བཅའ་དང་། རྨ་མེད་པའི་ཀུན་སློང་གི་ངོས་ནས་བསྔགས་པ་བརྗོད་པ་ཡིན་པར་སྨྲ། དེབ་འདིར་ས་ཁྱི་ལོའི་ཡ་རབས་མི་རྣམ་དྲུག་ཅེས་བསྒྱུར་འདུག གོང་མ་ཀོང་ཞི་རྗེས་ནས་ཅི་བྱས་པ་དེབ་འདིར་བྲིས་མི་འདུག་ལ། ངས་ཀྱང་མི་ཤེས། ཁང་ཡིའུ་ཝེ་དང་ལང་ཆི་ཁྲོ་གཉིས་འཇར་པན་ལ་བྲོས་འདུག རྗེས་སུ་གོང་མ་སྐྱོབ་པའི་ལས་འགུལ་བསླངས་ཡོད་ཚོད་ཡིན་ཀྱང་། ལམ་ལྷོང་བྱུང་མེད་པར་གྲགས། རེ་ཞིག་མཇུག་རྫོགས་སོ།།
རོང་བོ་གངས་དཀར་གྱིས།
༢༠༡༧ ༡༡ ༠༩ ཉིན།
༢༠༡༧ ༡༡ ༡༣ཉིན་བཅོས།


text:
༄༅།།ཡུལ་ཤུལ་གྱི་རྡོ་བརྐོས་རིག་དངོས་ཤུལ་བཞག་དེ་ལོ་འདིའི་ནང་ཤུལ་བཞག་རིག་དངོས་ཀྱི་གྲས་སུ་ཞུ་རྒྱུ་རེད།
གསར་འགྱུར་སྤེལ་དུས། (2018ལོའི་ཟླ་ 04ཚེས་04ཉིན། 09:49) (རྩོམ་སྒྲིག་འགན་འཁུར་པ། བསྟན་འཛིན།)
མི་དམངས་དྲ་བའི་འཕྲིན། ཟླ་3ཚེས་27ཉིན། གསར་འགོད་པས་ཡུལ་ཤུལ་གྱི་རྡོ་བརྐོས་ཤུལ་བཞག་ཞུ་དོན་ཚོགས་ཐོག་ཏུ་ཐོས་གསལ་ལྟར་ན། གང་མགྱོགས་ཀྱིས་ཡུལ་ཤུལ་གྱི་རྡོ་བརྐོས་སྒྱུ་རྩལ་འདི་ཀྲུང་གོའི་འཛམ་གླིང་རིག་གནས་ཤུལ་བཞག་གྲ་སྒྲིག་མིང་ཐོའི་ནང་ཞུ་འགོད་བྱེད་ཆེད། 2018ལོར་ཡུལ་ཤུལ་བོད་རིགས་རང་སྐྱོང་ཁུལ་གྱིས་རིག་ཚན་མང་པོའི་མཁས་པ་ཞུས་ནས་ཕྱོགས་བསྡུས་རང་བཞིན་གྱིས་ཞིབ་འཇུག་དང་ཐུན་མོང་གིས་ཞིབ་དཔྱད་བྱས་ཏེ། ཡུལ་ཤུལ་གྱི་རྡོ་བརྐོས་ཧྲིལ་པོ་་ཤུལ་བཞག་ཏུ་ཞུ་བའི་ལས་དོན་སྤེལ་འགོ་ཚུགས་ནས། བྲག་བརྐོས་རི་མོ་དང་བྲག་བརྐོས་སྐུ་བརྙན། རྡོ་གཡམ་རི་མོ། མ་ཎི་རྡོ་འབུམ་སོགས་གནས་བཞི་དོན་གཅིག་ཏུ་ངེས་པའི་སྤྱི་ཡོངས་རང་བཞིན་དུ་སྲུང་སྐྱོང་བྱ་བར་སྐུལ་འདེད་བཏང་བ་རེད།
ཡུལ་ཤུལ་གྱི་རྡོ་བརྐོས་ནི་མཚོ་བོད་ས་མཐོའི་རྡོ་བརྐོས་རིག་གནས་སྲོལ་རྒྱུན་གྱི་གཅིག་བསྡུས་མཚོན་ཚུལ་ཞིག་ཡིན་ཏེ། ཁྱབ་རྒྱ་ཆེ་ཤོས་དང་ཤུལ་བཞག་གཞི་ཁྱོན་ཆེ་ཤོས། དུས་རབས་ཀྱི་བརྒལ་ཚད་རིང་ཤོས། རི་མོ་རྐོ་སྟངས་ཀྱི་རིགས་སྣ་མང་ཤོས། རིག་གནས་ཀྱི་ནང་དོན་ཕུན་སུམ་ཚོགས་ཤོས། ཉར་ཚགས་རྒྱུན་འཛིན་ཆ་ཚང་ཤོས་ཀྱི་རྡོ་བརྐོས་རིག་གནས་ཚོགས་པ་ཞིག་རེད། ཡུལ་ཤུལ་གྱི་རྡོ་བརྐོས་འབྲི་ཆུ་འབབ་རྒྱུད་ཀྱི་ལྟེ་བའི་ས་རྒྱུད་ཡིན་ཏེ། དེའི་ཁྲོད་ཆེས་ཚབ་མཚོན་རང་བཞིན་གྱི་དཔེ་མཚོན་ནི་འབྲི་ཆུའི་གནའ་བོའི་བྲག་བརྐོས་རི་མོ་དང་ལེབ་ཁོག་བྲག་བརྐོས་རི་མོ། སེང་ཟེའི་རྒྱ་ནག་མ་ཎི། སྒ་མཆོད་རྟེན་དཀར་པའི་རྡོ་གཡམ་རི་མོ་རིགས་ཀྱི་དཔེ་མཚོན་བཞི་བཅས་ཡོད་པ་རེད།
རྒྱུན་མི་འཆད་པར་རྡོ་བརྐོས་རིག་གནས་ཤུལ་བཞག་རྒྱུན་འཛིན་དང་སྲུང་སྐྱོབ་ཀྱི་ལས་དོན་གོང་དུ་སྤེལ་ཆེད། ཡུལ་ཤུལ་བོད་རིགས་རང་སྐྱོང་ཁུལ་གྱིས་ཡུལ་ཤུལ་ཁུལ་གྱི་ཡུལ་སྐོར་ཐོན་ཁུངས་ལ་བརྟེན་ནས་སྲོལ་རྒྱུན་རིག་གནས་གོང་ནས་མཐོ་གཏོང་སར་འཛིན་གྱི་ཡོད་པ་རེད། རྒྱལ་ཁབ་རིག་དངོས་ཅུས་ཀྱི་བླང་བྱ་དང་རེ་ཞུ་གསར་པའི་《གྲ་སྒྲིག་མིང་ཐོའི་》ནང་འཇུག་རྒྱུའི་ཤུལ་བཞག་རྣམ་གྲངས་ཀྱི་བླང་བྱ་ལྟར། ཤུལ་བཞག་སྲུང་སྐྱོབ་དོ་དམ་གྱི་དོ་དམ་འཆར་འགོད་གཏན་འབེབས་དང་། ཡུལ་ཤུལ་གྱི་རྡོ་བརྐོས་རིག་གནས་སྲུང་སྐྱོང་དང་དོ་དམ་བྱེད་ཐབས་གང་མགྱོགས་འཆར་ཟིན་བཟོས་ནས། ཡུལ་ཤུལ་ཁུལ་རྡོ་བརྐོས་སྲུང་སྐྱོང་དང་ཤུལ་བཞག་རེ་ཞུའི་ལས་དོན་འགོ་ཁྲིད་ཚོགས་ཆུང་བཙུགས་ནས་ལོ་འདིའི་ནང་རིགས་གཅིག་མཁས་ཅན་གདན་ཞུ་བྱེད་ནས་ཡུལ་ཤུལ་གྱི་རྡོ་བརྐོས་སྲུང་སྐྱོང་དང་འཕེལ་རྒྱས་དེ་བརྗོད་བྱ་གཙོ་བོར་རིག་གཞུང་བགྲོ་གླེང་ཚོགས་འདུ་འཚོགས་ནས། ཤུལ་བཞག་རེ་ཞུའི་ལས་དོན་ཁག་བདེ་བླག་ངང་དོན་འཁྱོལ་བྱེད་པར་སྐུལ་འདེད་གཏོང་ཐུབ་པའི་འགན་ལེན་བྱེད་ཡོད་ལ། 2018ལོའི་ལོ་མཇུག་ཏུ་རྒྱལ་ཁབ་རིག་དངོས་ཅུས་ཀྱིས་ཡུལ་ཤུལ་གྱི་རྡོ་བརྐོས་རང་རྒྱལ་གྱི་འཛམ་གླིང་རིག་གནས་ཤུལ་བཞག་གི་གྲ་སྒྲིག་མིང་ཐོའི་རྣམ་གྲངས་གྲས་སུ་དངོས་སུ་བཅུག་པར་བརྩོན་ལེན་བྱ་རྒྱུ་ཡིན་པ་རེད།


text:
ཨ་སྔགས་ཚེ་རིང་བཀྲ་ཤིས།
[ཟླ་ཚེས། 2016-06-01 11:23:18][རྩོམ་པ་པོ། མུ་བཙན་རྩོམ་སྒྲིག་ཁང་།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
ཨ་སྔགས་ཚེ་རིང་བཀྲ་ཤིས་སམ་བརྡ་སྤྲོད་བཏགས་མིང་དུ་སྒྲ་དབྱངས་སྨྲ་བའི་རྡོ་རྗེ་འབོད་པ་ནི་༡༩༧༠ལོར་མདོ་སྨད་ཤར་ཁོག་སྐྱང་སྨད་སྡེ་བའི་གདུང་རུས་ཨ་སྔགས་ཚང་དུ་སྐྱེས། ༡༩༧༨ལོ་ནས་༡༩༨༦ལོའི་བར་དུ་རིམ་བཞིན་ཡུལ་གྲོང་གི་སློབ་ཆུང་དང་རྫོང་གི་སློབ་འབྲིང་དུ་རྒྱ་ཡིག་སློབ་སྦྱོང་བྱས། ༡༩༨༦ལོར། བཅུ་ཕྲག་རིག་གནས་པད་མའི་དཀར་པོའི་ཚལ། །ལྔ་རིག་སློབ་གྲྭ་འཛམ་གླིང་མཛེས་པའི་རྒྱན། །ཞེས་སྐབས་དེར་སྙན་པའི་བ་དན་ལྷབ་ལྷུབ་གཡོས་པའི་སི་ཁྲོན་ཞིང་ཆེན་སྡེ་དགེ་བོད་ཡིག་སློབ་གྲྭར་སོང་སྟེ། བགྲང་བྱ་བཞིའི་རིང་དུ་གཞུང་ལུགས་རབ་འབྱམས་ནང་བྱན་ཆུབ་པའི་ཨ་རི་རྫ་མཁན་ཆེན་པཎ་ཚེ་དང་། མཁན་པོ་དོན་ཚེ། མཁན་པོ་སྨན་ལྷ། དགེ་བཤེས་བློ་བཟང་དོན་གྲུབ། མི་ཉག་བུ་ཕྲུག མཆོག་སྤྲུལ་ཡེ་ཤེས་དར་རྒྱས། མཆོག་སྤྲུལ་རྡོ་རྗེ་དགྲ་འདུལ། མཁན་པད་མ་རྒྱལ་མཚན་སོགས་གྲུབ་མཐའ་རིས་མེད་ཀྱི་སྐྱེས་ཆེན་མང་པོའི་ཞབས་པད་གཙུག་ཏུ་བསྟེན་ཏེ་གངས་ཅན་བོད་ཀྱི་སྒྲ་ཚད་བཟོ་དང་ནང་རིག་བཅས་རིག་གནས་ཆེ་བ་དང་། སྙན་ངག་མངོན་བརྗོད་སྐར་རྩིས་སྡེབ་སྦྱོར་སོགས་རིག་གནས་ཆུང་བ་རྣམས་ལ་རང་གི་བློ་ཡིས་ཅི་ལྕོགས་ཀྱིས་སྦྱོང་བརྩོན་བྱས། ༡༩༩༠ལོར་རྔ་བ་ཁུལ་བོད་ཡིག་རྩོམ་སྒྱུར་ཅུས་སུ་ལས་བགོས་བྱས་ཏེ་ལོ་བཞིའི་རིང་རྒྱ་བོད་ཡིག་སྒྱུར་གྱི་ལས་དོན་གཉེར། ༡༩༩༢ལོ་ནས་༡༩༩༣ལོར་ཀྲུང་གོའི་བོད་རིག་པའི་ཞིབ་འཇུག་ལྟེ་གནས་སུ་གནས་སྐབས་ལས་སྤོར་བྱས་ཏེ་རྒྱལ་བའི་བཀའ་འགྱུར་རིན་པོ་ཆེ་དང་བསྟན་འགྱུར་དཔེ་བསྡུར་གྱི་ལས་ཀ་བསྒྲུབས། ༡༩༩༤ལོར་ནུབ་བྱང་མི་རིགས་སློབ་གྲྭ་ཆེན་མོའི་ཞིབ་འཇུག་སློབ་མའི་རྒྱུགས་འཕྲོད་ནས་རིག་པའི་འབྱུང་གནས་གང་དེར་སོང་སྟེ། ལོ་གསུམ་གྱི་རིང་མཁས་པའི་ཁྱུ་མཆོག་དོར་ཞི་གདོང་དྲུག་སྙེམས་བློ་ཚང་དང་བརྡ་སྤྲོད་སྨྲ་བའི་དབང་པོ་དཔའ་རིས་སངས་རྒྱས། ལོ་རྒྱུས་མཁས་ཅན་གཉའ་གོང་དཀོན་མཆོག་ཚེ་བརྟན་སོགས་བསྟེན་ཏེ་སློབ་གྲྭ་དེ་གའི་ཞིབ་འཇུག་སློབ་མའི་སྦྱང་ཚན་འབད་འབུངས་བྱས། ༡༩༩༧ལོར་དགེ་བའི་བཤེས་གཉེན་དོར་ཞི་རིན་པོ་ཆེ་ཚང་རང་གི་དཔྱད་རྩོམ་མཛུབ་སྟོན་གྱི་སློབ་དཔོན་དུ་བསྐོས་པ་ལྟར་དམ་པ་གང་གི་སློབ་སྟོན་ལ་བརྟེན་ཏེ་གངས་ཅན་བོད་ཀྱི་ནང་བསྟན་སྙན་ངག་གི་བྱུང་འཕེལ་དང་རྩོམ་གཤིས་སྐོར་གྱི་དཔྱད་པ་འོད་སྣང་འདྲེན་པའི་སྐྱ་རེངས་ཞེས་པའི་མཐར་ཕྱིན་དཔྱད་རྩོམ་བྲིས་ཏེ་དམ་བཅའ་བཞག་ཅིང་རྩོམ་རིག་ཐད་ཀྱི་རབ་འབྱམས་པའི་ཐོབ་ཐང་བླངས། ༡༩༩༧ལོར་སི་ཁྲོན་མི་རིགས་དཔེ་སྐྲུན་ཁང་དུ་ལས་བགོས་བྱས། ལས་ཁུངས་དེ་ནས་ད་བར་མི་ལོ་ཉི་ཤུ་ལ་ཉེ་བའི་རིང་དུ། ས་དགེ་བཀའ་རྙིང་ཇོ་ནང་བོན་དང་བཅས་པ་གྲུབ་མཐའ་རིས་སུ་མ་ཆད་པའི་ཚད་ལྡན་གཞུང་ལུགས་དང་བཀའ་འབུམ་གང་མང་དཔེ་སྐྲུན་བྱས་ཏེ་བོད་ཀྱི་རིག་གཞུང་ཉམས་པ་སོར་ཆུད་དང་མ་ཉམས་གོང་དུ་འཕེལ་བར་སྲི་ཞུ་བསྒྲུབས་པ་མ་ཟད་རྒྱལ་བསྟན་རིས་མེད་ཀྱི་གསུང་རབ་དཔེ་བསྐྲུན་གནང་བའི་རྣམ་དཀར་དགེ་བ་གང་ཞིག་འབད་པར་བསྒྲུབས་པའི་ལེགས་འབྲས་སུ་དེང་ཡང་དཔེ་སྐྲུན་ཁང་གི་གཙོ་འཛིན་གྱི་འགན་ཁུར་ཞིང་། སྤྱི་ཁྱབ་རྩོམ་སྒྲིག་པ། རྩོམ་སྒྲིག་ཞུས་ཆེན་པ། རྒྱལ་ཡོངས་དཔེ་སྐྲུན་ལས་རིགས་ཀྱི་རུ་འདྲེན་མི་སྣ། སི་ཁྲོན་ཞིང་ཆེན་སྐབས་བརྒྱད་པའི་རིག་གཞུང་དང་ལག་རྩལ་ཐད་ཀྱི་དབུ་ཁྲིད་མི་སྣ་སོགས་ཀྱི་མཚན་སྙན་བཞེས་བཞིན་པ་དང་། ༡༩༩༨ལོ་ནས་བཟུང་རྩོམ་ཡིག་འབྲི་མགོ་བརྩམས་ཏེ་ད་ལྟའི་བར་དུ་སྙན་རྩོམ། འབོལ་རྩོམ། རིག་གཞུང་དཔྱད་རྩོམ་སོགས་བོད་རྒྱ་ཡིག་རིགས་གཉིས་ཀྱི་ལམ་ནས་རྒྱལ་ནང་གི་དུས་དེབ་དང་ཚགས་ཤོག་ཁག་ཏུ་རྩོམ་སྣ་བཅུ་ཕྲག་གསུམ་ལྷག་སྤེལ་མྱོང་ལ། མཁས་དབང་དགེ་འདུན་ཆོས་འཕེལ་སྐོར་ལ་ཞིབ་འཇུག་བྱས་པའི་དཔེ་དེབ་སོགས་སྒེར་ངོས་ཀྱི་བརྩམས་ཆོས་བཞི་ཡང་དཔེ་སྐྲུན་བྱས་ཡོད། དེ་ལས་དགེ་འདུན་ཆོས་འཕེལ་སྐོར་གྱི་དཔྱད་པ་ཞེས་པའི་བརྩམས་ཆོས་ཀྱིས་ཀྲུང་གོའི་བོད་རིག་པའི་བྱ་དགའ་མཐོ་ཤོས་ཏེ་ཇོ་མོ་གླང་མ་ཞེས་པའི་བྱ་དགའ་ལེན་མྱོང་བ་དང་། དེང་ཡང་རྒྱལ་ཁབ་རིམ་པའི་ལས་གཞི་སྟེ་དེབ་བརྒྱ་ཡི་བདག་ཉིད་ཅན་གྱི་དཔེ་ཚོགས་བོད་ཀྱི་མཛེས་རིས་ཀུན་བཏུས་ཞེས་པ་དང་ཀྲུང་ཧྭ་རིག་མཛོད་ལས་བོན་ཕྱོགས་ཀྱི་རྒྱལ་བའི་གསུང་རབ་ཆེན་མོ་སོགས་ཀྱི་ལས་གཞི་རྣམ་གྲངས་གཙོ་སྐྱོང་བྱེད་མུས་སུ་ལགས་སོ། །
༢༠༡༥ལོའི་གཡུང་དྲུང་བོན་དང་འབྲེལ་བའི་དཔྱད་གླེང་ལོ་དེབ་མུ་ཁྲི་བཙན་པོ་སྤྱི་དེབ་དགུ་བ་ལས་བཤུས།